ভ্লেডিমিৰ লেনিন - অসমীয়া ৱিকিপিডিয়া\nভ্লাডিমিৰ ইলিচ উলিয়ান'ভ (ইংৰাজী: Vladimir Ilyich Ulyanov, ৰুছ: Владимир Ильич Ульянов), জনপ্ৰিয়ভাৱে লেনিন (২২ এপ্ৰিল [পুৰণি ৰুছ কেলেণ্ডাৰ মতে ১০ এপ্ৰিল] ১৮৭০ - ২১ জানুৱাৰী ১৯২৪) এগৰাকী ৰুছ সাম্যবাদী বিপ্লৱী, ৰাজনীতিবিদ আৰু ৰাজনৈতিক তত্ত্ববিদ আছিল। তেওঁ ১৯১৭ৰপৰা ১৯১৮লৈ ৰুছ গণৰাজ্যৰ, তথা ১৯১৮ৰপৰা ১৯২৪লৈ ৰুছ ছ'ভিয়েট যুক্তৰাজ্যিক সমাজবাদী গণৰাজ্যৰ আৰু ১৯২২ৰপৰা ১\n১৯২৪লৈ ছ'ভিয়েট সংঘৰ চৰকাৰৰ মুৰব্বী আছিল। তেওঁৰ শাসনত ৰুছ আৰু পাছলৈ বহল ছ'ভিয়েট সংঘ এক এক-দলীয় সাম্যবাদী দেশলৈ পৰিণত হ'ল। মাৰ্ক্সবাদী ভাৱধাৰাৰ লেনিনে লেনিনবাদ নামে জনাজাত ৰাজনৈতিক সূত্ৰ বিকশিত কৰিলে।\n2 শাসক লেনিন\nধনী মধ্য-বৃত্ত ঘৰত চিম্বাৰ্স্কত জন্ম গ্ৰহণ কৰা লেনিনে নিজৰ ভাতৃৰ মৃত্যুৰ পাছত বিপ্লৱী সমাজবাদী ৰাজনীতিত মন বান্ধিলে। ৰুছৰ জাৰৰ বিৰুদ্ধে প্ৰতিবাদ কৰাৰ বাবে কাজান ইম্পিৰিয়েল বিশ্ববিদ্যালয়ৰপৰা বৰ্খাস্ত হল। পাছলৈ তেওঁ আইনী শিক্ষাত মনোনিবেশ কৰিলে। তেওঁ ছেণ্ট পিটাৰ্ছবাৰ্গলৈ গ'ল আৰু ৰাছিয়ান ছ'চিয়েল ডেমক্ৰেটিক লেবাৰ পাৰ্টিৰ (RSDLP) অন্যতম মুখ্য সদস্যলৈ পৰিণত হ'ল। ১৮৯৭ত তেওক গ্ৰেপ্তাৰ কৰি চুচেনস্য'লৈ পঠিওৱা হ'ল। তাতেই ৩ বছৰ থকা কালত তেওঁ নেডেঝা ক্ৰুপ্স্কায়াক বিয়া কৰালে। পাছলৈ পশ্চিম ইউৰোপলৈ গৈ তেওঁ এক মুখ্য মাৰ্ক্সবাদী বিপ্লবী হিচাপে পৰিচয় লভিলে। ১৯০৩ত তেওঁ RSDLP দলটো বলছেভিক আৰু মেন্সেভিক ফৈদত বিভক্ত হোৱাত মুখ্য ভূমিকা পালন কৰিলে। তেওঁ প্ৰথম বিশ্ব যুদ্ধক এক সৰ্ব-ইউৰোপীয় সৰ্বহাৰা যুদ্ধলৈ ৰূপান্তৰিত কৰাৰ হকে মাত মাতিছিল। এজন মাৰ্ক্সবাদী হিচাপে তেওঁ বিশ্বাস কৰিছিল যে ইউৰোপত পুঁজিবাদৰ পতন ঘটিব আৰু এক সমাজবদী ব্যৱস্থাৰ সূচনা হ’ব। ১৯১৭ ফেব্ৰুৱাৰী বিপ্লৱৰ পাছত ৰুছত জাৰৰ শাসনৰ অন্ত পৰিল আৰু অস্থায়ী চৰকাৰ গঠন হ'ল। সেই সময়তেই অক্টোবৰ বিপ্লৱৰ কিছু দিন আগত লেনিন ৰুছ পালেগৈ। অক্টোবৰ বিপ্লৱত তেওঁ আৰু বলছেভিকসকলে সক্ৰিয় ভূমিকা পালন কৰিলে। অক্টোবৰ বিপ্লৱৰ পাছত তেওঁৰ নেতৃত্বত বলছেভিকসকল ৰুছত ক্ষমতা লৈ আহিল।\nশাসক লেনিন[সম্পাদনা কৰক]\nলেনিনৰ চৰকাৰত ন-কৈ কমিউনিষ্ট পাৰ্টি নাম লোৱা বলছেভিকসকলে অগ্ৰাধিকাৰ ল'লে। তেওঁ সংবিধান সভাৰ বাবে নিৰ্বাচন আয়োজন কৰি পাছত তাক বৰ্জন কৰিলে। জাৰ্মানী প্ৰভৃতি কেন্দ্ৰীয় শক্তিসমূহৰ লগত চুক্তি স্বাক্ষৰ কৰি তেওঁ প্ৰথম বিশ্ব যুদ্ধত ৰুছৰ ভূমিকাৰ অৱসান ঘটালে। ৰুছৰ শাসনত থকা অনা-ৰুছ জাতিসমূহক তেওঁ স্বাধীনতা প্ৰদান কৰিলে। সংবাদ মাধ্যমৰ ওপৰত কিছু বাধা আহি পৰিল, যদিও আন কোনো কোনো বলছেভিকেও এনে কৰাক সমৰ্থন কৰা নাছিল। লেনিনৰ চৰকাৰে কৃষকৰ মাজত ভূমি পুনৰ বিতৰিত কৰিলে আৰু বেংক আৰু বৃহৎ উদ্যোগসমূহ ৰাষ্ট্ৰীয়কৃত কৰিলে। বিৰোধী সকলক লাল সন্ত্ৰাসৰ (ৰেড টেৰৰ) দ্বাৰা দমন কৰা হ'ল। সহসৃজনক হত্যা কৰা হ'ল আৰু বহুতক কন্সেণ্ট্ৰেচন কেম্পলৈ প্ৰেৰণ কৰা হ'ল। ১৯১৭ৰপৰা ১৯২২লৈ সোপন্থী আৰু বাম উভয়ে গঠন কৰা বলছেভিক বিৰোধী সেনাসমূহক ৰুছ গৃহযুদ্ধত পৰাজিত কৰা হ'ল। যুদ্ধৰ বাবে অহা দুৰ্যোগ, খাদ্যাভাৱ আৰু জনপ্ৰিয় অভ্যুত্থানৰ প্ৰতি লক্ষ ৰাখি তেওঁ মিশ্ৰিত অৰ্থনৈতিক ব্যৱস্থাৰে অৰ্থনৈতিক উন্নয়ন অনাৰ প্ৰস্তাব ৰাখিলে। বিশ্ব বিপ্লৱ সৃষ্টি কৰাৰ উদ্দেশ্যেৰে লেনিনৰ চৰকাৰে কমিউনিষ্ট আন্তৰ্জাতিক গঠন কৰিলে, পাছলৈ অসুখীয়া অৱস্থাত মৃত্যুৰ পূৰ্বে তেওঁ নিজৰ গৰ্কী ভৱনত তেওঁৰ উত্তৰসূৰী যোছেফ স্তালিনৰ বৰ্দ্ধমান শক্তিৰ বিৰোধিতা কৰিছিল।\nবিংশ শতিকাৰ এগৰাকী অতিকৈ প্ৰভাৱশালী আৰু উল্লেখনীয় ব্যক্তি হিচাপে, তেওঁৰ মৃত্যুৰ পাছত ১৯৯১ত ভংগ হোৱালৈকে ছ'ভিয়তেট সংঘত তেওঁক এজন মহান বিপ্লবী হিচাপে গণ্য কৰা হৈছিল। তেওঁ মাৰ্ক্সবাদ-লেনিনবাদৰ আঁৰৰ মানুহজন হিচাপে আন্তৰ্জাতিক সাম্যবাদী আন্দোলনত ভালেমান প্ৰভাৱ বিস্তাৰ কৰিছিল। বিশ্বৰ মাৰ্ক্সবাদী-লেনিনবাদীসকলৰ মতে লেনিন এজন অন্যতম শ্ৰেষ্ঠ বিপ্লবী আৰু সমালোচকসকলৰ মতে তেও এক কেন্দ্ৰীভূত একনায়কত্ববাদী শাসনৰ স্ৰষ্টা, যি বৃহৎ মাত্ৰাৰ মানৱাধিকাৰ উলংঘনৰ বাবে দায়ী আছিল।\n↑ "Lenin". Random House Webster's Unabridged Dictionary. http://dictionary.reference.com/browse/lenin। আহৰণ কৰা হৈছে:7May 2016.\n↑ Rice 1990, pp. 136–138; Service 2000, p. 253\n↑ Fischer 1964, p. 249; Pipes 1990, p. 514; Service 2000, p. 321\n↑ Shub 1966, p. 310; Leggett 1981, pp. 5–6, 8, 306; Pipes 1990, pp. 521–522; Service 2000, pp. 317–318; White 2001, p. 153; Read 2005, pp. 235–236\n"https://as.wikipedia.org/w/index.php?title=ভ্লেডিমিৰ_লেনিন&oldid=307106"ৰ পৰা অনা হৈছে\nএই পৃষ্ঠাখন ২১ নৱেম্বৰ, ২০২১ তাৰিখে ১৯:৫৮ বজাত অন্তিম সংশোধন কৰা হৈছিল।


The Assam Govt Job: Best Job site in Assam Forest Department, Assam Recruitment 2020: 1081 বিভিন্ন পোষ্টৰ বাবে অনলাইন প্ৰয়োগ কৰক -\nAssam govt job / Jobs in Assam\nForest Department, Assam Recruitment 2020: 1081 বিভিন্ন পোষ্টৰ বাবে অনলাইন প্ৰয়োগ কৰক\nMay 25, 2020 November 16, 2020 - by JK Banik - LeaveaComment\n১. পোষ্ট নাম: ফৰেষ্টৰ-I\nপদৰ সংখ্যা: 144 [UR: 46, OBC / ROBC: 23, অনুঅনুৰোধ কঃ 7, STP: 29, STH: 25, EWS: 14]\nবেতন: 14000-60500 + GP 6400 টকা\nশিক্ষাগত অৰ্হতা: স্বীকৃতিপ্ৰাপ্ত বিশ্ববিদ্যালয় বা যিকোনো চৰকাৰী ঘোষিত পৰীক্ষাৰ পৰা যিকোনো অনুশাসনত স্নাতক ডিগ্ৰী।\n২. পোষ্ট নাম: গ্ৰেড III স্টেনোগ্ৰাফৰ\nপদৰ সংখ্যা: 11 [UR: 3, OBC / ROBC: 5, অনুঅনুৰোধ কঃ 2, EWS: 1]\nবেতন: 14000-60500 + GP 8700 টকা\nশিক্ষাগত অৰ্হতা: স্বীকৃতিপ্ৰাপ্ত বিশ্ববিদ্যালয়ৰ এক অনুমোদিত বিশ্ববিদ্যালয়/প্ৰতিষ্ঠানৰ পৰা যিকোনো পাঠ্যক্ৰমত স্নাতক, অসম চৰকাৰৰ পৰা ইংৰাজী ষ্টেনোগ্ৰাফীত 80 WPM ৰ সৈতে ভাৰত চৰকাৰৰ দ্বাৰা স্বীকৃতিপ্ৰাপ্ত আন যিকোনো প্ৰতিষ্ঠানৰ পৰা ষ্টেনোগ্ৰাফীত ৰাষ্ট্ৰীয় বাণিজ্য প্ৰমাণপত্ৰ\n3. Post নাম: বনৰক্ষী\nপদৰ সংখ্যা: 812 [UR: 397, OBC / ROBC: 104, অনুঅনুৰোধ কঃ 42, STP: 101, STH: 87, EWS: 81]\nবেতন: 14000-60500 + GP 5600 টকা\nশিক্ষাগত অৰ্হতা: উচ্চ মাধ্যমিক (10 + 2) বা স্বীকৃতিপ্ৰাপ্ত বোৰ্ড / কাউন্সিলৰ সমতুল্য পৰীক্ষা।\n৪. পোষ্ট নাম: জৰীপকৰ্তা\nপদৰ সংখ্যা: 35 [UR: 16, OBC / ROBC: 10, অনুঅনুৰোধ কঃ 3, STP: 1, STH: 2, EWS: 3]\nবেতন: 14000-60500 টকা + GP 6200\nশিক্ষাগত অৰ্হতা: এইচএছ.এছ.চি. পৰীক্ষা বা সমতুল্য উত্তীৰ্ণ হৈছে আৰু এক স্বীকৃতিপ্ৰাপ্ত প্ৰতিষ্ঠানৰ পৰা লিখন প্ৰমাণপত্ৰ থাকিব লাগিব।\n৫) পোষ্ট নাম: মাহাট\nপদৰ সংখ্যা: 28 [UR: 18, অনুসাৰে: 3, STH: 4, EWS: 3]\nবেতন: 14000-60500 টকা + GP 5000\nশিক্ষাগত অৰ্হতা: শ্ৰেণী VIII বা সমতুল্য আৰু হাতীৰ তত্বাৱধানত নিম্নতম3(তিনি) বছৰৰ অভিজ্ঞতা।\n৬) পোষ্ট নাম: কাৰ্পেণ্টাৰ\nপোষ্টৰ সংখ্যা: 1 [আপোনাৰ]\nশিক্ষাগত অৰ্হতা: এইচএছ.এছ.চি. পৰীক্ষা বা সমতুল্য উত্তীৰ্ণ হৈছে আৰু স্বীকৃতিপ্ৰাপ্ত প্ৰতিষ্ঠানৰ পৰা বাণিজ্যিক প্ৰমাণপত্ৰ থাকিব লাগিব।\n৭. পোষ্টৰ নাম: ড্ৰাইভাৰ\nপদৰ সংখ্যা: 50 [UR: 15, OBC / ROBC: 15, অনুৰোধ কৰোতা: 3, STP: 4, STH: 8, EWS: 5]\nবেতন: 14000-60500 + GP 5200 টকা\nশিক্ষাগত অৰ্হতা: এইচএছলচি পৰীক্ষা বা সমতুল্য উত্তীৰ্ণ হ’ব লাগিব আৰু অসমলৈ যিকোনো দক্ষ কৰ্তৃপক্ষই জাৰী কৰা চাৰিচকীয়া চালকৰ অনুজ্ঞাপত্ৰ থাকিব লাগিব।\nক) ফৰেষ্টৰ-I আৰু ষ্টেনোগ্ৰাফৰ গ্ৰেড III-ৰ বাবে:\nআবেদনকাৰীৰ বয়স 38 বছৰৰ কম হ’ব লাগে আৰু 1 জানুৱাৰী 2020 তাৰিখলৈকে কমেও 21 বছৰ বয়সৰ হ’ব লাগে (আবেদনকাৰীসকলে 01-01-2002 তাৰিখে বা তাৰ আগতে আৰু 01-01-1982 তাৰিখে বা তাৰ পিছত জন্ম গ্ৰহণ কৰিব লাগিব)\nখ) ফৰেষ্ট গাৰ্ড, জৰীপকৰ্তা, মাহাট, কাৰ্পেণ্টাৰ, আৰু চালকৰ বাবে: আবেদনকাৰীৰ বয়স 38 জানুৱাৰীতকৈ অধিক আৰু 1জানুৱাৰী, 2020লৈকে 18 জানুৱাৰীতকৈ কম হ’ব নালাগিব (প্ৰাৰ্থীজন 01-01-2002 বা 01-01-1982-ৰ পিছত জন্ম হ’ব লাগিব)।\nউচ্চ বয়সৰ সীমা শিথিল কৰা হৈছে:\ni) অনুসূচীত অনুসূচীত অনুসূচীত অনুসূচীত আৰু এছটি (এইচ), আৰু এছটি (পি)ৰ প্ৰাৰ্থীৰ ক্ষেত্ৰত 05 (পাঁচ) বছৰ।\n(২) ওবিচি/এম.ও.বি.চি.-ৰ প্ৰাৰ্থীৰ ক্ষেত্ৰত 03 (তিনি) বছৰ।\nকেনেদৰে প্ৰয়োগ কৰিব: এপ্লিকেচনটো এছএলপিআৰবি ৱেবছাইট (এলএলপিআৰবি) ৱেবছাইটৰ যোগেৰে অনলাইন দাখিল কৰিব www.slprbassam.in। প্ৰাৰ্থীসকলে তেওঁলোকৰ প্ৰথম পছন্দ, দ্বিতীয় পছন্দ আৰু তৃতীয় পছন্দ দাখিল কৰি স্থিতিৰ বাবে আৱেগ কৰিব পাৰে।\nঅনলাইন এপ্লিকেচনৰ আৰম্ভণিতাৰিখ: 05/25/2020,4pm\nঅনলাইন এপ্লিকেচনৰ অন্তিম ফাইলকৰাৰ তাৰিখ: 06/25/2020\nআনুষ্ঠানিক বিজ্ঞাপনৰ বিৱৰণ: ইয়াত ক্লিক কৰক।\nঅনলাইন প্ৰয়োগ কৰক: ইয়াত ক্লিক কৰক\nPrevious Article Uranium Corporation of India Ltd Recruitment 2020: Apply online for 136 Apprentice Posts\nNext Article MoSPI Recruitment 2020: Apply Online For 50 Young Professional & Consultant Posts | Assam Govt Job


ভাৰতৰ স্বাধীনতা আন্দোলনত মুছলমান সকলৰ ভূমিকা – Aim of Life\nএইখন ভাৰতবৰ্ষ জাতি ধৰ্ম নিৰ্বিশেষে সকলো লোকে একেলগে স্বাধীনতা আন্দোলন জপিয়াই পৰিছিল । ভাৰতবৰ্ষক ব্ৰিটিছ মুক্ত কৰিবলৈ মনে প্ৰাণে চেষ্টা কৰি গৈছিল । তেখেত সকলৰ এনে মনোবল আৰু বলিদানৰ বাবে আজি স্বাধীন ভাৰতত বাস কৰি আছো। আমি সকলোৱে জানো যে ভাৰতবৰ্ষক কোনো দল বা এটা জাতিয়ে স্বাধীনতা আনি দিয়া নাই । ভাৰতৰ সকলো শ্ৰেণীৰ মানুহ , জাতি – জনজাতিৰ সহযোগত স্বাধীনতা আনিবলৈ সক্ষম হৈছিল । য’ত হিন্দু, মুছলমান, সীখ,বৌদ্ধ খ্ৰীষ্টান জৈন ধৰ্মালম্বীৰ লোক সহযোগ কৰিকৰিছিল । আজি মই এটি বিশেষ ধৰ্মৰ লোকসকলে ভাৰতবৰ্ষক স্বাধীন কৰিবলৈ কি কি কাম কৰিছিল । সেই বিষয়ে আলোচনা কৰিবলৈ লৈছো।\nসত্য ইতিহাস লুটিয়াই চোৱা মুছলমানৰ তাজা তেজেৰে এই ভাৰতবৰ্ষ মুক্তি লাভ কৰিছিল । জেলত থকা ১ (এক) কোটি মুছলমানৰ প্ৰাণৰ বিনিময়ত ভাৰত আজি স্বাধীন । সেয়া ভাৰতৰ ইতিহাসবিদ সকলে লাহে লাহে এই বিষয় সমূহ মুচি পেলাবলৈ চেষ্টা কৰিছে।\nভাৰতৰ সৰ্বপ্ৰথম ইতিহাসৰ পাতত প্ৰথমে যিসকলৰ নাম পোৱা যায় , সেয়া হ’ল – মহাত্মা গান্ধী, নেতাজী সুভাষ চন্দ্ৰ বসু, জৱাহৰলাল নেহৰু, অৰবিন্দ , মতিলাল নেহৰু ইত্যাদি ইত্যাদি । কিন্তু এখেতসকলৰ সমতুল্য নেতা আতাউল্লা বুখাৰী, মৌলানা হুছেইন আহমেদ, মৌলানা মাহমুদ হাচান, মৌলানা গোলাম হুছেইন এখেত সকলৰ নাম হব লাগিছিল । একে শাৰীতে । আমি জানো তেনে দেখিবলৈ পাইছো নে ?\nআনহাতে ইংৰাজৰ বিৰুদ্ধে কাৰ্যকলাপত যাৰ নাম সকলোতকৈ আগত থাকিব লাগিছিল, সেই তাবাৰক হুছেইনৰ নামো ইতিহাসে লুকাই থৈছে ।\nতৎকালীন সময়ত যি হিন্দুস্থানৰ প্ৰেচিডেণ্ট আছিল । যাৰ সংস্পৰ্শত হিন্দু মুছলিম নব প্ৰাণ পাইছিল । সেই হাকিম আজমল খাঁ কো ইতিহাসবিদ পাহৰি পেলাইছে ।\nবিখ্যাত লেখক মি: খুশওয়ান্ত সিং কৈছিল, ” Indian freedom is written on Muslim’s blood. “\nস্বাধীনতা আন্দোলনত মুছলমানৰ অংশ গ্ৰহণ শতকৰা বহু গুণে বেছি আছিল । ৯৫৩০০ জন স্বাধীনতা যোদ্ধাৰ নাম লিখা আছে দিল্লীৰ ইন্ডিয়া গেটত । তাৰে ভিতৰত ৬১৯৪৫ জন মুছলিম বীৰ স্বাধীন সংগ্ৰামী নাম উল্লেখ আছে । যিটো শতকৰা ৬৫% হয় ।\nহাইদৰাবাদৰ প্ৰথম স্বাধীনতা সংগ্ৰামী আছিল হায়দৰ আলি আৰু তেওঁৰ পুত্ৰ টিপু চুলতান । ১৭৮০ ৰ পৰা ১৭৯০ খ্ৰীষ্টাব্দ লৈকে ব্ৰিটিছ বিৰুদ্ধে আন্দোলন কৰি গৈছিল । টিপু চুলতানে লোৰে গঠিত মেচোৰিয়ান ৰকেট প্ৰথমে ব্যৱহাৰ কৰিছিল । তেতিয়া এনে ধৰণৰ ৰকেট ভাৰতৰ ক’তো দেখা পোৱা যোৱা নাছিল ।\nঝাঁসিৰ ৰাণী লক্ষ্মীবাইৰ সংগ্ৰামৰ বিষয়ে আমি সকলোৱে জানো । কিন্তু ভাৰতৰ স্বাধীনতা সংগ্ৰামৰ প্ৰথম গৰাকী মুছলিম মহিলা বেগম হজৰত মহলৰ কথা কিমান জনে জানে । তেঁও ব্ৰিটিছ শাসক ছাৰ হেনৰি লৰেন্সক গুলি কৰে আৰু ব্ৰিটিছ সেনাক পৰাজিত কৰে ১৮৫৭ চনৰ ৩০ জুন চিন হাটৰ যুদ্ধত ।\nসংগঠক মৌলবী নেতা আহমদুল্লাহ শ্বাহ আছিল প্ৰথম ভাৰতীয় স্বাধীনতা সংগ্ৰামীৰ ভিতৰত এজন ।\nব্ৰিটিছ বিৰুদ্ধে ষড়যন্ত্ৰ কৰাৰ বাবে প্ৰথমে আশফাকুল খানক ফাঁচি দিয়া হয় । তেতিয়া তেওঁৰ বয়স আছিল মাত্ৰ ২৭ বছৰ ।\nমৌলানা আবুল কালাম আজাদ এজন ভাৰতীয় পন্ডিত আছিল । ভাৰতীয় স্বাধীনতা আন্দোলনৰ জাতীয় কংগ্ৰেছৰ চিনিয়ৰ মুছলিম নেতা আছিল । যাৰ অবিহনে গান্ধী, নেহেৰু চলিব পৰা নাছিল । তেওঁ নাথাকিলে জাতিৰ পিতা ‘ গান্ধী ‘ উপাধিও নাপালে হয় । সেই মৌলানা আজাদক ইতিহাসৰ পাতৰ পৰা বাদ পৰাৰ দৰে হৈ আছে ।\nমৌলানা মহাম্ম আলি আৰু চাওকত আলি, যিয়ে ” কমৰেড আৰু হামদৰ্দ নামৰ দুটা ইংৰাজ বিৰুদ্ধি পত্ৰিকাৰ সম্পাদক আছিল । সিহঁতকো ইতিহাসৰ পাতত ঠাই নিদিলে ।\nখাজা আবুল মজীদ ইংলেণ্ডৰ পৰা ব্যাৰিষ্টাৰ পাছ কৰি এজন বিখ্যাত কংগ্ৰেছ নেতা হিচাপে কাম কৰে। তেওঁ আৰু তেওঁৰ স্ত্ৰী ব্ৰিটিছ বিৰুদ্ধে প্ৰচণ্ড সংগ্ৰাম কৰি উভয়ৰ জেল হৈছিল । ১৯৬২ চনত তেখেতৰ মৃত্যু হয় । লগতে ইতিহাসৰ পাততো তেওঁক মৃত্যু ঘটাইছে লেখকসকলে।\nডবল MA আৰু P.H.D ডিগ্ৰীধাৰী প্ৰভাৱশালী সংগ্ৰামী ছাইফুদ্দিন কিচুল । বিপ্লৱী মীৰ কাচিম, টিপু চুলতান, মজনু শ্বা, ইউচুফ আদি ব্ৰিটিছৰ বুলেটৰ আঘাতত নিশ্চিহ্ন হৈ গ’ল । কিন্তু আচৰিত কথা এই নাম ইতিহাসৰ পাততো নিশ্চিহ্ন হৈ গ’ল কেনেকৈ ?\nসৰ্ব ভাৰতীয় নেতা আহমদুল্লাহ । তৎকালীন সময়ত ৫০ হাজাৰ টকা তেওঁৰ মূৰৰ দাম দিছিল ব্ৰিটিছ চৰকাৰে । জমিদাৰ জগন্নাথে প্ৰতাৰণা কৰি বিষ খোৱালে নিজৰ ঘৰত আৰু ব্ৰিটিছ চৰকাৰৰ পৰা ৫০হাজাৰটকা ল’লে ।\nনেতাজী সুভাষ চন্দ্ৰ বসুৰ সোঁহাত আৰু বাওঁহাত কোন আছিল ? সিহঁত হ’ল আবিদ হাচান, আজিজ আহমদ, ডি এম খান, আব্দুল কৰিম গনি জেট কিলানি , কৰ্নেল জিলানগ প্ৰমুখ । সেই মহান নেতা সকলৰ অৱদান লিখকে কেনেকৈ পাহৰি গ’ল ?\nবিদ্ৰোহী গোলাম ৰাব্বানী, সৰ্দাব হায়দৰ, মৌলানা আক্ৰম খাঁ ইহঁতৰ তেজ আৰু নিৰ্মম মৃত্যু ভাৰতৰ স্বাধীনতাত লগা নাইনে ? যিসকল আমি আজি পাহৰি পেলাইছো ।\nবিখ্যাত নেতা জেহুৰুল হাচানক হত্যা কৰা হ’ল । মোটা অংকৰ পুৰস্কাৰ ঘোষণা কৰি ।\nজেলত মৰি গ’ল মৌলানা ওবখয়দুল্লা । তেঁওৰ নাম জানো ইতিহাসত উঠিবলগীয়া নাছিল নে ?\nহাফিজ নিচাৰ আলি যিয়ে তিতুমিৰ নামত খ্যাত । ব্ৰিটিছে তেওঁৰ সেনাপতি গোলাম মাচুম কিল্লাৰ সৈতে একেলগে ফাঁচী দিয়ে ।\nকিংসফোৰ্ডক হত্যা কৰিবলৈ চেষ্টা কৰি বিফল হৈছিল ক্ষুদিৰাম আমি সকলোৱে জানো । কিন্তু সেই কাৰ্য সফল হ’লে শ্বেখ খাঁ আলিৰ দ্বাৰা । এয়া আমি কিমান জনে জানো ?\nকলিকতাত হিংস্ৰ বিচাৰকক হত্যা কৰা আব্দুল্লাহৰ নমো বিলীন হৈ গ’ল ।\nবিখ্যাত নেতা আচফাকুল্লা । ভাৰত ছৰো আন্দোলনৰ বীৰ আব্দুচ চুকুৰ আৰু আব্দুল্লা মীৰৰ অৱদান ইতিহাসে পাহৰি গৈছে ।\nওপৰত উল্লেখ কৰা বীৰ বিৰঙ্গনা সকলৰ ত্যাগ বাবে আমি এই স্বাধীন ভাৰতখন দেখিবলৈ পালো । এওঁলোকৰ নিচিনাকৈ অন্য ধৰ্ম লোক সকলোৱে ভাৰত স্বাধীনৰ বাবে প্ৰাণ আহুতি দিছিল । আমি তেখেত সকলৰ বলিদানক পাহৰিব নোৱাৰিম । আমি তেখেত সকলৰ এই গাথা গাই যাম ।\naugust 15Independence dayMuslim freedom fighters


পত্নী প্ৰেমৰ বিড়ম্বনা-নয়নজ্যোতি বৰঠাকুৰ – ফটাঢোল\nNovember 1, 2020 গল্প\tOne comment\nপত্নী প্ৰেমৰ বিড়ম্বনা-নয়নজ্যোতি বৰঠাকুৰ\n: হেৰা, তুমিও মানে বান্দৰৰ আগত কল এথোক দিলে যেনেকৈ খায়, তেনেকৈ খাইছা হে! ইফালে আকৌ সেইটো এৰিলোঁ বুলি যিহে ফিটটো মাৰি থাকিবা, তাতকৈ এইবোৰ মিছা কথা ক’বই নালাগে।\nঅৰ্তকিতে হোৱা বাক্যবাণত বিনোদৰ থৰকাচুতি হেৰাই গ’ল। হয়, সি পাণ খাবলৈ এৰিছিল, কিন্তু আজি ঘৰলৈ জেঠায়েকৰ ল’ৰা হেমন্তই পাণ এৰাটো গম নাপাই বাবেই দহখনমান বান্ধি আনিছিল। তাৰেই সোৱাদ লওঁতে পাহৰিয়ে গৈছিল কথাটো। কিন্তু পত্নী মায়াই কথাটো ৰাতিপুৱাৰেপৰা লক্ষ্য কৰি আছিল।\nবিনোদে অলপ সহজ হ’বলৈ চেষ্টা কৰি ধেমেলীয়া সুৰত ক’লে,\n: হেৰা, হ’লেও তুমি বান্দৰৰ লগত তুলনা কৰিব নালাগিছিল, বাঘৰ লগত তুলনা কৰা হ’লেও বেয়া নালাগিলহেঁতেন।\nলগে লগে সিফালৰপৰা উত্তৰ দিলে,\n: বাঘৰ লগত তুলনা? ভাল কথা কোৱাহে, হেৰৌ বাঘে ভোক নাথাকিলে চিকাৰো নকৰে, কিন্তু বান্দৰে যেতিয়াই তেতিয়াই যি পায় তাক খায়েই থাকে।\nতাৰ বুজিবলৈ বাকী নাথাকিল, এওঁৰ লগত মুখ চুপতি মৰা মানে বাকী থকা পাণকেইখন খাবলৈ নোপোৱা। সেইকাৰণে সি অলপ বজাৰৰপৰা আহোঁ বুলি কৈ লৰালৰিকৈ বাইকখন লৈ ঘৰৰপৰা ওলাই গ’ল। বাটতে কল্পনাৰ কথা মনত পৰাত চিধাই বিস্কুট এপেকেট লৈ কল্পনাহঁতৰ ঘৰ পালেগৈ। আজিকালি সি কল্পনাহঁতৰ ঘৰলৈও অলপ বেছিকৈ যায়, তাইক সৈমান কৰাবলৈ চেষ্টা কৰি আছেগৈ। সেয়েহে সি বাইকখন চোতালতে থৈ কল্পনাৰ ঘৰৰ বাৰান্দাত বহি বিস্কুট পেকেট দিলে। তায়ো পেকেটটো লৈ ভিতৰলৈ গ’ল। অলপ পাছতে চাহ একাপ লৈ বিনোদৰ লগতে খাবলৈ বহিলে। বিনোদে ক’লে,\n: কথাটো কিবা চিন্তা কৰিলানে?\n: হয় কৰিছোঁ, কিন্তু মোৰ ছোৱালী মান্তি হোৱা নাই অ’।\n: চিন্তা কৰিবলৈ কি আছে, মই কথা দিছোঁ তুমি ভালকৈয়ে থাকিব পাৰিবা। মোৰ মিচেচকো মই কথাখিনি বুজাই ক’ম।\n: মিচেচে যদি নহ’ব বুলি কয়?\n: নাই নকয়, তেওঁ ভালেই পাব, অলপ কাম বনবোৰো কমিব আৰু অলপ আৰামো হ’ব।\n: ঠিক আছে, মই বিচৰাধৰণে সকলোবোৰ পাম নে?\n: আৰে, সেইটো চিন্তা তুমি নকৰিবাই, মই সৱ চিজিল কৰিয়ে দিম।\n: যদি আপুনি কথা দিব পাৰে, তেন্তে ময়ো যাম বাৰু, ছোৱালীজনীক যেনেতেনে সৈমান কৰিব লাগিব।\n: ঠিক আছে, ময়ো উপযুক্ত সময় মিলাই তোমাক মাতিম, তুমি তেতিয়া না নক’বা কিন্তু। নহ’লে মই বৰ লাজ পাম।\nতাই আগবঢ়াই দিয়া বঁটাটোৰপৰা পাণৰ আগটো চিঙি মুখত ভৰাই সি বজাৰলৈ বুলি ৰাওনা হ’ল। বাটতে তাৰ শৈশৱৰ বন্ধু শান্তনুৱে পাই ভাল-বেয়া খবৰ লোৱাৰ মাজতে সুধিল,\n: ঐ, পিচে কল্পনাক সৈমান কৰাব পাৰিছ নে?\nবিনোদে কল্পনাক ৰাজী কৰাবলৈকে মাজে মাজে তাইৰ ওচৰলৈ যোৱাৰ কথাটো শান্তনুৱে গম পায়। সেয়েহে সিও ক’লে,\n: তাকেহে পাই, বৰ কিবা অ’ সেইজনী। যিমানেই বুজাইছোঁ, নাই নুবুজেহে নুবুজে। অকল সমাজে কি ক’ব, ছোৱালীয়ে লাজ পাব সেইবোৰহে কথা।\n: তাই ইমানদিনে সেইবোৰ চিন্তা নকৰিলে, হাজাৰ কষ্টৰ মাজতো নিজক তললৈ পেলাবপৰা কাম নকৰিলে, এতিয়া যে তোৰ কথাত মান্তি হ’ব মোৰ সন্দেহ আছে।\n: হয় অ’, ময়ো জোক লগাদি লাগি আছোঁ। চাওঁচোন বাৰু কি হয়। তাই মানুহজনী বৰ সহজ সৰল, সেইকাৰণেই ভাল পাইছোঁ তাইক। বাৰু হ’ব দে, হ’লে এনেয়ো গম পাবি। এতিয়া ময়ো যাওঁ, মায়াকো অলপ ঘৰত সহায় কৰি দিওঁগৈ। নহ’লে খঙতে কি ক’ব ঠিক নাই।\nশান্তনুৰপৰা বিদায় লৈ বজাৰত মাছ অকণমান আৰু পাচলি দুটামান লৈ সি ঘৰলৈ ঘূৰি আহিল। আজি তাৰ মনত বৰ স্ফূৰ্তি, অন্ততঃ আজিৰপৰা মায়াই তাক কথা শুনাই থাকিব নোৱাৰে। সি তাৰ বন্দবস্ত ইতিমধ্যে কৰি পেলাইছে।\nগেট খুলি সোমাই অহাৰ লগে লগে মায়াই ঠাট্টাৰ সুৰত ক’লে,\n: হেৰা, ভাইটিক লৈ বজাৰলৈ ওলাই যাব নোৱাৰিলা। আজিকালি অফিচ বন্ধ হ’লেই ওলাই যোৱাৰ কোবটো অলপ বেছি হৈছে। মই চাইহে আছোঁ। চাবা কিন্তু কিবা উল্টাচিধা গম পালে জানাই নহয়।\n: হেৰৌ, অলপ ওলাই গৈ বজাৰকেইটা কৰি আনোতেও এনেকুৱা কথা শুনিলে খংহে উঠে আৰু!\nতেনেতে জেঠায়েকৰ ল’ৰা হেমন্ত গা-ধুই আগফালে অহাত মায়াই কথা বদলাই ক’লে,\n: হ’ব এতিয়া মুখ চুপতি মাৰি থাকিব নালাগে, যোৱা সোনকালে গা-পা ধুই আজৰি হৈ লোৱা।\nমায়াই বিনোদৰ হাতৰপৰা পাচলি, মাছ লৈ পাকঘৰত সোমালগৈ। বিনোদে মনতে ভোৰভোৰাই উঠিল,\n“যিমানেই ভালটো চিন্তা নকৰা কিয়, এই নাৰী বোলা জাতিটোৱে মানুহটোক কেতিয়াও বুজিবলৈ চেষ্টা নকৰে।”\nসিফালে কল্পনায়ো জীয়েক নীতাক বুজাবলৈ লাগিল। কিন্তু জীয়েকে কথাটো মানিবলৈ টান পালে। যিমানেই নহওক তায়ো এতিয়া ডাঙৰ হৈছে, গতিকে মানুহে কি বুলি ভাবিব। তাইতো আজিকালি দুই এটা টিউচন কৰিও ঘৰখন যেনেতেনে চলাই আছে। কিন্তু মাক নাচোৰবান্দা। মাকে বিনয়েৰে ক’লে,\n: তই জানই দেখোন, বিনোদ মানুহজন স্বভাৱে চৰিত্ৰয়ো ভাল আৰু এই বয়সতে যদি মই কিবা এটা কৰি জীৱনটো চিজিল কৰি ল’ব নোৱাৰোঁ তেন্তে আৰু বয়স হ’লে সেয়াও হৈ নুঠিব।\n: হ’লেও, এই বয়সত এইবোৰ কাম কৰিলে সমাজেও আমাক বৰ হেয় চকুৰে চাব।\n: কিয় চাব, সমাজে কি মোক তৰাইছে আজিলৈকে? তোৰ দেউতা ঢুকুৱাৰ পাছৰেপৰা কিমান কষ্টত তোক ডাঙৰ কৰিছোঁ মইহে জানো!\n: হ’লেও মা, তেতিয়াই যদি তই কৰিলিহেঁতেন তেতিয়াও মই আপত্তি নকৰিলোঁহেঁতেন।\n: হ’ব দে, মই সৱ কথা পাতি লৈছোঁ। বিনোদেও সন্মতি দিছে। তই লাজত পৰা কাম মই নকৰোঁ। আৰু মই তোৰ লগ এৰি নিদিওঁ নহয়। ইমান যে চিন্তা কৰিছ?\n: ঠিক আছে, তই যি ভাল দেখ তাকে কৰ। মাত্ৰ মোৰ কথাও ভাবিবি।\nসিফালে, বিনোদেও সুযোগ বিচাৰি ফুৰিছিল, কেনেকৈ কথাটো মায়াক ক’ব পাৰি। কাৰণ সিও ইতিমধ্যে কল্পনাক কথা দি দিছে। তায়ো বৰ আগ্ৰহেৰে সি মতালৈকে বাট চাই আছে। সমাজৰ কটু কথা শুনিবলৈও তাই আজি প্ৰস্তুত। কিন্তু বিনোদে মায়াক যিমান ভাল পালেও নিজমুখে আগতীয়াকৈ ক’ব বিচৰা নাই। এদিন দেওবাৰে দুপৰীয়া সাপ্তাহিক বজাৰৰপৰা আহি বস্তুবোৰ মায়াক দি ঘৰৰ ভিতৰলৈ সোমাই যাওঁতেই মায়াক সুধিলে,\n: মায়া, আজি ঘৰ মচা নাই নেকি? ৰাতিপুৱাৰ বাচনবোৰো এনেকৈয়ে পেলাই থৈছা যে? অ’ তুমি দেখোন কাপোৰবোৰো চাৰ্ফ দি তেনেকৈয়ে ৰাখি দিলা?\nমায়াৰ আৰু শুনাৰ ধৈৰ্য নাইকিয়া হ’ল, তাই খঙতে একপ্ৰকাৰৰ চিঞৰি কৈয়ে দিলে,\n: ৰাতিপুৱাৰেপৰা মূৰ তুলিবলৈ সময় পোৱা নাই, ল’ৰাৰ খোৱাৰপৰা আৰম্ভ কৰি ঘৰ চাফা কৰালৈকে, ভাত ৰন্ধালৈকে সৱ ময়েই মহতিয়াই থাকোঁ। সেইবোৰ দেখা নোপোৱা নেকি?\n: নহয় অ’, মই তোমাক সুধিছোঁহে। খং কৰিবলৈ কিতো আছে?\n: হয় হয়, মই খং কৰিবই নালাগে। আজিকালি অকল নিজৰ পৃথিৱীতে ব্যস্ত থাকা, মই কি খাইছোঁ, কি কৰিছোঁ সেইবোৰ চাবলৈ সময় ক’ত তোমাৰ? অকল ম’বাইলডালতে ব্যস্ত থাকা। কেতিয়াবা খং উঠিব সেইটোকে গুৰি কৰি পেলাম।\n: হেৰৌ, তুমিও ক’ৰ কথা ক’লৈ টানি নিছা? মইতো তেনেকুৱা একো কোৱাই নাই।\n: মাথা গৰম নকৰিবা দেই, মানুহ এজনী, হাত দুখনহে। সংসাৰৰ সকলো কাম নিমিষতে কৰিব নোৱাৰোঁ নহয়।\n: তাকে তুমি চিধাকে ক’লেই হ’ল, মই তুমি বিচাৰিলে এজনী তোমাৰ লগ দিবলৈ এতিয়াই লৈ আহিব পাৰোঁ। মই কথা বতৰা সৱ ফিক্স কৰিয়ে থৈছোঁ। মাত্ৰ তুমি এবাৰ হাঁ কৰি দিয়া, আজিয়েই লৈ আহিম।\n: হয়, তুমি সেইটো বুজিবলৈহে বাকী আছিল। বাৰু তুমি কথা দিয়াগৰাকীৰ নামটো বা কি? এবাৰ শুনিব পাৰোঁনে?\n: কিয় নোৱাৰিবা? আমাৰ গাঁৱৰপৰা তিনিখন গাঁও পাৰ হৈ তেতেলীপৰীয়াৰ তেওঁ, কল্পনা তেওঁৰ নাম।\n: বাঃ! ইমান সহজতে কৈ দিলা। কথাষাৰ কওঁতে এবাৰো ওঁঠ দুটা নকঁপিলে। তোমাক মানিছোঁ দেই।\n: মানে চানে কি আছে? ভালেহে আজি কিছুদিন মোৰ দুখবোৰ বেছিকৈ বুজিবলৈ চেষ্টা কৰি আছিলা? কিবা এটা সুধিলেও, একেবাৰে সেই কল্পনাৰ কল্পনা সাগৰতে ডুবি থাকা।\n: হেৰৌ, তোমাৰ ভালটো চিন্তা কৰি কিবা এটা কৰিব ল’লোঁ, তাকো তুমি এইবোৰ কি প্ৰলাপ বকিছা?\n: প্ৰলাপ মই বকা নাই, ভালেহে তুমি “মোৰ মনৰে কল্পনা” গানটো ৰাতি শুৱৰ সময়তো শুনি থাকা। হেৰৌ সেইজনীকে যদি আনিম বুলি ভাবিছিলা তেন্তে মোক মিছা প্ৰেমৰ প্ৰতিশ্ৰুতি দি কিয় বিয়া পাতি আনিছিলা?\n: তোমাকেই ভাল পাইছিলোঁ, পাওঁ আৰু পাই থাকিম। তোমাৰ প্ৰতি মোৰ অন্তৰত থকা সেই প্ৰেমৰ বাবেই তোমাৰ কষ্টবোৰ দেখি থাকিব নোৱাৰিহে কল্পনাক অনাৰ কথা ভাবিছিলোঁ।\n: হেৰৌ, অলপ লাজ বোলা কথাটো চিনি পাবা। এটা ল’ৰা আৰু মই থকাৰ পাছতো এজনীক চপাই অনাৰ চিন্তা কৰিবলৈ তোমাৰ সাহস ক’ৰপৰা হ’ল? তোমাক মানিছোঁ দেই।\n: হে ভগৱান, মই ক’তে মৰোঁ! তাৰমানে তুমি……\n: আৰু, এটা কথাও নক’বা। নহ’লে মই কাইলৈ ৰাতিপুৱাই মহিলা সমিতিত কে’চ দিমগৈ।\n: হেৰৌ, মহিলা সমিতিত কে’চ কি বুলি দিবা? মই বিয়া পাতিম বুলি নে কি?\n: তুমি পাগল হৈছা নেকি? মানুহে ওলোটাই তোমাকহে হাঁহিব।\n: হ’ব মোক হাঁহিলেও হাঁহক। মই থকা অৱস্থাত তোমাক সেইবোৰ কৰিবলৈ নিদিওঁ।\n: হেৰা, তোমাৰ ঘৰৰ কাম কৰাত অলপ সহায় কৰা, ল’ৰাটো অলপ চাইচিতি দিবলৈহে মই সেই মাতৃসম ৫০ বছৰীয়া কল্পনা নামৰ সেই মহিলাগৰাকীক বন্দোৱস্ত কৰিছিলোঁ। কিন্তু তুমি যে কিমান কি কথা শুনাই দিলা। হ’ব দিয়া, মই তেওঁক নালাগে বুলি কৈয়ে দিম।\n: তুমিনো ইমান সময়ে সেইটোকে কোৱা নাছিলা কিয়?\n: তুমি কোনটো সময়ত মোক ক’বলৈ সুবিধা দিলা! কেৱল নিজৰখিনিকে কৈ গ’লা।\n: এঃ, হ’ব দিয়া আৰু নিজৰ বুলি ভাবিয়েই কিবা এটা ক’লোঁ সেইবোৰ ধৰি নাথাকিবা প্লিজ। তেওঁক কাইলৈৰপৰাই আহিব কোৱা।\n: নাই নাই, ইমানবোৰ শুনাৰ পাছত মই আৰু সেইবোৰ কৰিবলৈ নাই। আচলতে পত্নীৰ দুখ বুজি কিবা এটা নিজে কৰিবলৈ লোৱা, পত্নীক অত্যাধিক ভালপোৱাৰ বিড়ম্বনা কেনেকুৱা ভালকৈয়ে উপলব্ধি কৰিলোঁ আজি। আজিৰপৰা সংসাৰৰ মায়াক divorce দিলোঁ।\n: কি ক’লা, তুমি মোক divorce দিম বুলি ক’লা?\n: কথাবোৰ ভালকৈ নুশুনাকৈ কিয় কথা কোৱাহে? মই সংসাৰৰ আশা-ভৰসাৰ কথাহে কৈছোঁ। তোমাৰ লগত তিষ্ঠি থকাটো টান হৈছেগৈ আৰু দেই।\nকথাষাৰ কৈ বিনোদে মুখৰ ভিতৰতে মুখৰ ভিতৰতে ভোৰভোৰাই আঁতৰি গ’ল, “তুমি সঁচাই মায়া, তোমাৰ মায়াত আমাৰদৰে মনীষী মুগ্ধ আজি অন্ধপ্ৰেমত। কিন্তু তুমি তাকো নুবুজি মোক বহুত তললৈ নমাই দিলা। তথাপিতো তোমাৰ মায়াই বাৰে বাৰে মোক মায়াত আৱদ্ধ কৰি মোহাচ্ছন্ন কৰি তোলে বাৰে বাৰে, প্ৰতিদিনে। কিন্তু তথাপিতো কিয় যে এই প্ৰেমতো বিড়ম্বনা?”\nদূৰৈৰপৰা মায়াৰ কণ্ঠস্বৰ ভাঁহি আহে,\n: হেৰা, শুনাচোন, শুনা………\nলাহে লাহে নুশুনা ভাও জুৰি বিনোদ আঁতৰি গৈ অনিচ্ছাস্বতেও কল্পনাৰ জীয়েকলৈ ফোন লগালে,\n: হেল্লৌ, তুমি মাক কাইলৈৰপৰাই কামলৈ আহিবলৈ ক’বা। মই নথকা দিনকেইটা আৰু অফিচলৈ যোৱাৰ সময়খিনিত মোৰ ল’ৰাটো অলপ ৰখি দিব আৰু ভাত পানীকেইটা বনাওঁতে পাচলি – চাচলি কাটি দিলেই হ’ব। আৰু পইচা পাতি মায়ে যেনেকৈয়ে বিচাৰে তেনেকৈয়ে দিম বুলি ক’বা।\n: ঠিক আছে ক’ম বাৰু।\nসি ফোনটো কাটি পুনৰ ভাবিলে “মায়াৰ মায়াই সংসাৰৰ মায়াত পেলাই এক বিড়ম্বনাৰ সৃষ্টি কৰি পুনৰ মায়াৰ প্ৰেমত পেলালে। উস! সংসাৰৰ পত্নী প্ৰেমৰ কি বিড়ম্বনা!”\n« শুভ ককাৰ অশুভ কৰ্ম-উৎপলা শইকীয়া\nঅসমীয়াগিৰি-সুনীল দত্ত »


Cancer: কৰ্কট ৰোগৰ বিষয়ে চিন্তা ! এই ৫ টা খাদ্য দৈনিক মেনুত ৰাখিব, মাৰাত্মক ৰোগ আপোনাৰ ওচৰ চাপিব নোৱাৰিব ...– News18 assam\nCancer: কৰ্কট ৰোগৰ বিষয়ে চিন্তা ! এই ৫ টা খাদ্য দৈনিক মেনুত ৰাখিব, মাৰাত্মক ৰোগ আপোনাৰ ওচৰ চাপিব নোৱাৰিব ...\nCancer : দৈনন্দিন আহাৰত কেইটামান স্বাস্থ্যকৰ আৰু সন্তুলিত আহাৰ যোগ কৰিলে কেৱল সামগ্ৰিক স্বাস্থ্য উন্নত নহয় কিন্তু কৰ্কট ৰোগৰ আশংকাও হ্ৰাস হয় ।\nকেন্সাৰৰ নাই কোনো এঞ্চাৰ ! চিকিৎসা বিজ্ঞানৰ বৃহৎ বিকাশৰ পাছতো, কৰ্কট ৰোগসম্পৰ্কে এনে মন্তব্য আজিও শুনা যায়। কিন্তু দৈনন্দিন আহাৰত কেইটামান স্বাস্থ্যকৰ আৰু সন্তুলিত আহাৰ যোগ কৰিলে কেৱল সামগ্ৰিক স্বাস্থ্য উন্নত নহয় কিন্তু কৰ্কট ৰোগৰ আশংকাও হ্ৰাস হয়।\nৰোগৰ পৰা প্ৰতিৰোধী উচ্চ এণ্টি-অক্সিডেণ্ট (কোষবোৰ সুৰক্ষিত কৰা যৌগ) থকা খাদ্যবোৰে অক্সিডেণ্ট (কোষবোৰ ক্ষতিগ্ৰস্ত কৰা যৌগ) আৰু প্ৰদাহ-প্ৰতিৰোধী যৌগৰ বিৰুদ্ধে যুঁজ দিয়ে, আৰু কৰ্কট ৰোগ প্ৰতিৰোধ কৰাত গুৰুত্বপূৰ্ণ ভূমিকা পালন কৰে।\nআখৰোট : আখৰোটে স্তন, প্ৰষ্টেট, মলাশয় আৰু বৃক্কৰ কৰ্কট ৰোগৰ গতি হ্ৰাস কৰে। ইয়াত উচ্চ পৰিমাণৰ অমেগা ৩ সমৃদ্ধ ফেটি এচিড থাকে। আখৰোটত পেডঙ্কুলেগিন নামৰ এটা যৌগ পোৱা যায়। ইয়াক ইউৰোলিথিনত বিপাক কৰা হয়। ইউৰোলিথিনে এষ্ট্ৰোজেন ৰিচেপ্টৰ অৱৰোধ কৰে, যি স্তনৰ কৰ্কট ৰোগ প্ৰতিৰোধ কৰাত সহায় কৰে।\nদাইল : বিশেষজ্ঞসকলে কৰ্কট ৰোগৰ আশংকা হ্ৰাস কৰিবলৈ ৰাজমা, বীন, মটৰ, বুট আৰু মচুৰ দাইল খোৱাৰ পৰামৰ্শ দিয়ে। বীনত প্ৰ'টিন অধিক, চৰ্বি কম। ইয়াত বহুতো অদ্ৰৱণীয় আঁহ থাকে যি হজম আৰু অন্ত্ৰৰ স্বাস্থ্য উন্নত কৰে। আঁহ সমৃদ্ধ উদ্ভিদ-আধাৰিত খাদ্য খালে কলোৰেক্টল কৰ্কট ৰোগৰ আশংকা হ্ৰাস কৰিব পাৰে। ৰাজমাৰ ফাইটোকেমিকেল আছে। যি টিউমাৰৰ বিকাশ সফলতাৰে প্ৰতিহত কৰিবলৈ সক্ষম হয় ।\nওটমিল : বহুলোকে ৰাতিপুৱাৰ আহাৰত ওটমিল খায়। কলোৰেক্টল আৰু স্তন কৰ্কট ৰোগৰ আশংকা হ্ৰাস কৰাৰ কোনো বিকল্প নাই । ওটছৰ দৰে সম্পূৰ্ণ শস্যত যথেষ্ট আঁহ, এণ্টি-অক্সিডেণ্ট, আৰু ফাইটোএষ্ট্ৰোজেন থাকে। এই সকলোবোৰে কৰ্কট ৰোগ প্ৰতিৰোধ কৰাত সহায় কৰে। কেৱল সেয়াই নহয়, ই অষ্টিওপোৰোচিছ আৰু হৃদৰোগৰ আশংকাও হ্ৰাস কৰে।\nব্ৰকলি : ব্ৰকলি হৈছে ছালফৰাফেনৰ আটাইতকৈ ধনী উৎস। এই যৌগটোৱে কৰ্কট ৰোগ প্ৰতিৰোধত কাম কৰে। অধ্যয়নে দেখুৱাইছে যে ছালফোৰাফেনে ৭৫ শতাংশ ক্ষেত্ৰত মাৰাত্মক টিউমাৰৰ বৃদ্ধি প্ৰতিহত কৰে। তদুপৰি, ইয়াত থকা গ্লুকোৰাফানিনে ক্ষতিগ্ৰস্ত ছালৰ কোষকলা মেৰামতি কৰে। কেৱল কৰ্কট ৰোগেই নহয়, ব্ৰকলিয়ে হৃদৰোগ আৰু ষ্ট্ৰোকৰ আশংকাও হ্ৰাস কৰে। এইটো ডায়েবেটিচ ৰোগীসকলৰ বাবেও এক ভাল খাদ্য। বন্ধাকবিৰ ফুলকবিৰো কৰ্কট ৰোধী গুণাংশ আছে।\nবিলাহী : বিলাহীত কেৰোটিনইড থাকে। এইটোৱেই বিলাহীৰ ৰং ৰঙা কৰে। ইয়াৰ উপৰিও, এই যৌগিক কৰ্কট ৰোগৰ বিৰুদ্ধে যুঁজ দিয়ে। বিলাহীত থকা লাইকোপেন হৈছে এক কৰ্কট ৰোধী যৌগ। ৰন্ধাৰ সময়ত বিলাহীত আভাকাডো, বাদাম বা জলফাই তেল যোগ দিলে শৰীৰক অধিক পুষ্টি প্ৰদান কৰে।\nFirst published: June 20, 2022, 10:30 IST


এল.জী. L90 Dual Price in India, Full Specs - 14th August 2020 | Digit\nCurrent Best Price of এল.জী. L90 Dual is ₹ 3299\nএল.জী. L90 Dual Specifications\nম'ডেল : L90 Dual\nপ্ৰডাক্টৰ নাম : LG L90 Dual\nএল.জী. L90 Dual Brief Description\nএল.জী. L90 Dual Smartphone প্ৰতি ইঞ্চি 234 -ৰ এটা পিক্সেল ঘনত্বত 540 x 960 পিক্সেল ৰিজ’লিউশ্বনৰ সৈতে 4.7 -ইঞ্চি IPS LCD Capacitive touchscreen -ৰ সৈতে আহে৷ ফোনটো 1.2 Ghz Quad ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 1 GB ৰেম আছে৷ এল.জী. L90 Dual Android 4.4 OS-ত চলে৷\nএল.জী. L90 Dual Smartphone March 2014 -ত মুকলি কৰা হৈছে৷\nফোনটো 2540 mAh বেটাৰীৰ দ্বাৰা সক্ষমিত৷\nএল.জী. L90 Dual -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,HotSpot,,\nএল.জী. L90 Dual -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,,Video Recording\nএল.জী. L90 Dual Price in India updated on 9th Apr 2019\nএল.জী. L90 Dual Price In India Starts From Rs.3299 The best price of এল.জী. L90 Dual is Rs.3299 on Amazon.This Mobile Phones is expected to be available in 8GB variant(s).


ছাত্ৰীক ধৰ্ষণৰ অপচেষ্টা! গ্ৰেপ্তাৰ ৬৩ বছৰীয়া শিক্ষক Prag News : Best Assamese News Channel, Latest Assam News Live Today , North East Breaking News\nছাত্ৰীক ধৰ্ষণৰ অপচেষ্টা! গ্ৰেপ্তাৰ ৬৩ বছৰীয়া শিক্ষক\nশিলচৰঃ শিক্ষকৰ দৰে পবিত্ৰ বৃত্তিক নিজ কুকৰ্মেৰে অপবিত্ৰ কৰিলে শিলচৰৰ এজন শিক্ষকে৷ ৯ বছৰীয়া এগৰাকী ছাত্ৰীক ধৰ্ষণৰ অপচেষ্টাৰ অভিযোগত গ্ৰেপ্তাৰ হৈছে শ্যামসুন্দৰ দেৱ নামৰ সংগীতৰ এজন শিক্ষক৷ জঘন্য এই ঘটনাটো সংঘটিত হৈছে শিলচৰ ৰংপুৰৰ আঙ্গাৰজুৰ অঞ্চলত৷ ভুক্তভোগী ছাত্ৰীগৰাকীৰ অভিভাৱকে দাখিল কৰা এজেহাৰৰ ভিত্তিতে তেওঁলোকৰ ৯বছৰীয়া কন্যাই দীৰ্ঘদিনৰেপৰা এলেকাৰ শ্যামসুন্দৰ দেৱ নামৰ এজন সংগীত শিক্ষকৰ ওচৰত সংগীতৰ শিক্ষা গ্ৰহণ কৰি আহিছে৷\nকিন্তু হঠাৎ সোমবাৰে তেওঁলোকৰ ৯বছৰীয়া ছোৱালীজনীয়ে সংগীত শিক্ষাগ্ৰহণ কৰিবলৈ যোৱাৰ ক্ষেত্ৰত আপত্তি জনায়৷ পিছে পিতৃ-মাতৃয়ে নিজ ছোৱালীগৰাকীৰ পৰা ঘটনা সন্দৰ্ভত জানিবলৈ চেষ্টা কৰাত কন্যাগৰাকীয়ে কয় যে, সংগীতশিক্ষা গ্ৰহণ কৰিবলৈ যোৱাৰ পাছত শিক্ষকজনে তেওঁৰ লগত কুকৰ্ম কৰাৰ চেষ্টা চলাইছিল৷\nএই ঘটনা পোহৰলৈ অহাৰ পাছত ভুক্তভোগী কন্যাগৰাকীৰ পিতৃ-মাতৃয়ে শিক্ষক শ্যামসুন্দৰ দেৱৰ ঘৰত গৈ লম্পট শিক্ষকজনক কৰায়ত্ত কৰি খবৰ দিয়ে আৰক্ষীক৷ আৰু আৰক্ষীয়ে আটক কৰে লম্পট শিক্ষক শ্যামসুন্দৰ দেৱক৷ ইপিনে এই সমস্ত ঘটনা লৈ শিশু-কন্যাৰ মাতৃয়ে ৰংপুৰ আৰক্ষীয়ে শিক্ষক শ্যামসুন্দৰ দেৱৰ বিৰুদ্ধে এক গোচৰ ৰুজু কৰিছে।


সীমান্ত (হিৰণ্য কাশ্যপ) - ৰিংকু সমাদ্দাৰ - সাহিত্য ডট অৰ্গ\nসীমান্ত (হিৰণ্য কাশ্যপ) – ৰিংকু সমাদ্দাৰ\n‘সেই প্ৰবীণটোও এটা ল’ৰা আছিল দেই! তাৰ যে সেই ৰাতি পিন্ধি শোৱা লুঙিখন ৰাতিপুৱা কেতিয়াও গাত নাথাকে, সি যে সম্পূৰ্ণ দিগম্বৰ হৈয়েই ৰাতিপুৱা আঠ বজালৈকে শুই থাকে, ——ধেৎতেৰি! সি এতিয়া ইউনিভাৰ্ছিটিতে কিবা এটা স্কিমত কাম কৰি আছে৷\n……..কছাৰী ৰজা? সি ক’ত আছে বাৰু? বোধহয় কাৰ্বি আংলঙৰ ফালেই ক’ৰবাত আছে৷ কাৰোবাৰ মুখত সি শুনিছিল৷\n—– সি হেনো বিয়া পাতিলে৷ ল’ৰা-ছোৱালীও আছে হেনো৷ সি তাৰ বিয়াৰ খবৰো তাক নিদিলে! আচৰিত কথা৷ এসময়ত তাৰ লগত সীমান্তৰ কিমান নিবিড় সম্পৰ্ক আছিল!\nকছাৰী ৰজা৷ অতি দুখীয়া ঘৰৰ ল’ৰা আছিল সি৷ অন্যৰ ঘৰত হালোৱা খাটি খোৱা বাপেকৰ ডাঙৰ ল’ৰা আছিল সি৷ চাৰিজনী ভনীয়েক আছিল তাৰ৷ ডাঙৰজনী ভনীয়েক সি পঢ়িবলৈ অহাৰ আগৰ বছৰ সিহঁতৰ গাঁৱতে চাকৰি কৰা মেলেৰিয়া ইন্সপেক্টৰ এটাৰ লগত পলাই গৈছিল৷ বাকী তিনিজনী ভনীয়েকক লৈ চিন্তাৰ শেষ নাছিল কছাৰী ৰজাৰ৷ ধেমালিতে সীমান্তই এদিন তাক সুধিছিল———-“তোৰ ভনীয়েৰকে মই বিয়া কৰাব লাগিব, দিবি মোলৈ? “\nতাৰ ধেমালি সি বুজি পোৱা নাছিল৷ অবিশ্বাসৰ দৃষ্টিৰে তাৰ চকুলৈ চাই সি সুধিছিল———“তই সঁচাকৈ কৈছ?“ সীমান্তই হাঁহিছিল৷ আৰু কোনো দিনে তাৰ লগত সি তেনেকুৱা ধেমালি কৰা নাছিল৷\n“চাকৰি পোৱাৰ পিছত প্ৰথম দৰমহাৰ পইচাৰে বুঢ়াক মই এক কাৰ্টন ফিল্টাৰ ছিগাৰেট কিনি দিম৷” —–সি প্ৰায়েই কৈছিল৷ তাৰ বাপেকে হেনো খুউব বিড়ি খাইছিল, কিন্তু কোনোদিনে চিগাৰেট খাই পোৱা নাছিল৷ সি দিলেনে বাৰু বাপেকক এক কাৰ্টন ছিগাৰেট কিনি? দিলে, ——নিশ্চয় দিলে৷\nকছাৰী ৰজাৰ কথা মনত পৰিলেই তাক লগ পোৱাৰ প্ৰবল ইচ্ছা হয় সীমান্তৰ৷ সিও যদি ডেপুটেশ্যনত পি.জি. কৰিবলৈ আহিলহেঁতেন! নাই, সি আহিব নোৱাৰে! পি.জি.কৰিবৰ বাবে প্ৰয়োজনীয় গ্ৰেড-পইণ্ট তাৰ নাই৷ সি পঢ়া-শুনাত বেয়া নাছিল, কিন্তু এগ্ৰিকালচাৰৰ শিক্ষাৰ মাধ্যমটো ইংৰাজী হোৱাটোৱে তাক বৰ অসুবিধাত পেলাইছিল৷ এইটো কাৰণতে তাৰ পৰীক্ষা ভাল হোৱা নাছিল৷ কিন্তু এগ্ৰিকালচাৰৰ প্ৰেক্টিকেল জ্ঞান সীমান্তহঁততকৈ তাৰ বহুত বেছি আছিল৷\nবৰ কষ্টৰ মাজেৰে পঢ়িলে বেচেৰাই! বছৰকেত এবাৰ পোৱা ছিডিউলড ট্ৰাইবৰ ষ্টাইপেণ্ডৰ বাৰশ নে তেৰশ টকাই সম্বল আছিল তাৰ৷ তাৰ পেটৰ অসুখ, ডাক্টৰে চাহ খাবলৈ মানা কৰা ইত্যাদিবিলাকৰ প্ৰকৃত ৰহস্য বুজি পোৱাৰ পিছত সীমান্তহঁতেই জোৰকৈ তাক আবেলিৰ চাহ খাবলৈ নিছিল৷ তাৰ চাহৰ খৰচ কোনোবা দিনা সীমান্তই, কোনোবা দিনা মদনে বা কোনোবা দিনা তামুলীয়ে দিছিল৷ বিছনাৰ নামত তাৰ এখন পাতল তুলি আছিল৷ সীমান্তই নিজৰ দুটা গাৰুৰ তাক এটা দিছিল৷ জাৰৰ দিনত গাত ল’বলৈ তাৰ এখন এৰী চাদৰ আছিল৷ পাছত মদনে তাৰ কাৰণে নতুন লেপ এখন কৰাই দিছিল৷ লেপখন তাক দিয়াৰ দিনা সজল চকুৰে সি মদনক কৈছিল———-“তহঁত ইমান উদাৰ নহ’বি দেই দোস্ত, বৰ ঠগ খাবি জীৱনত৷ “\nমদ খাবলৈ এৰিলেনে বাৰু সি? নাই, সি ক’ত মদ খাবলৈ এৰিব! কছাৰী ৰজাই মদ নাখায় কোনে খাব? “ মদৰ নিচাত পগলা হৈ ছোৱালী হোষ্টেলৰ সন্মুখতে থকা ফিল্ডখনথ ৰাতি এটা বজাত কি নৃত্য কৰিছিল সি!\nআৰু তামুলী? তাকোতো যোৱা দহবছৰে সি লগ পোৱা নাই৷ অৱশ্যে সি লক্ষ্মীমপুৰত চাকৰি কৰি থকাৰ কথা সি জানে, তাৰে ছোৱালী এজনীক বিয়া কৰোৱাৰ কথাও জানে৷ হোষ্টেলত সোমোৱাৰ প্ৰথম দিনাই লগ পাইছিল সি তামুলীক৷\nৰেগিংত প্ৰথম দিনা সীমান্ত আৰু তামোলীক ছিনিয়ৰ ল’ৰাবোৰে গিৰিয়েক-ঘৈণীয়েক পাতি ষ্টেজৰ ওপৰত শুদা জাঙিয়া পিন্ধাই ’সুহাগ-ৰাত’ ছিনেমাৰ এক্টিং কৰিবলৈ দিছিল৷ কথাটোমনত পৰি সীমান্তৰ হাঁহি উঠিল৷ “কিছ খা, ——-ধুৰ বুৰ্বক——–ওঁঠত খা, ———কামুৰি দে, ——-ব্ৰা খোল——–৷ চিঞৰ-বাখৰ৷ তামুলীৰ ডাঢ়িৰ খোচ, মুখৰ গোন্ধৰ কথা মনত পৰি গ’ল সীমান্তৰ৷\nআৰু মৃণাল দা? ভোট নিদিয়া বাবে সেইদিনা ৰাতি পি.জি.ৰ ছিনিয়ৰবোৰে উগ্ৰমূৰ্তি ধাৰণ কৰি মাৰিবলৈ আহোতে মৃণাল দাই সিহঁতক বুজাই বঢ়াই তাক বচাইছিল! বৰ মৰমিয়াল অন্তৰৰ ল’ৰা আছিল মৃণাল দা৷ হোষ্টেল এৰি যোৱাৰ সময়ত মৃণাল দাই তাক কৈ গৈছিল——-\n“তিনি নম্বৰ হোষ্টেলৰ চাৰ্জ তোক দি গ’লো৷ হোষ্টেল ঠিক কৰি ৰাখিবি৷ “——সীমান্তই ৰাখিছিল…………………“\n……হিৰণ্য কাশ্যপৰ প্ৰথম উপন্যাস “সীমান্ত”৷ প্ৰান্তিক আলোচনীত ধাৰাবাহিকভাৱে প্ৰকাশ পোৱা উপন্যাসখনৰ ভাষা প্ৰাঞ্জল৷ কলেজীয়া আৰু হোষ্টেল জীৱনৰ ঘটনাৰাজিক সৰল আৰু প্ৰকৃত ৰূপত দাঙি ধৰা সুন্দৰ প্ৰকাশ ভংগীয়ে উপন্যাসখনক আকৰ্ষণীয় কৰি তুলিছে৷\n……উপন্যাসখনৰ পটভূমি যোৰহাটৰ কৃষি বিশ্ববিদ্যালয়৷ এগ্ৰিকালচাৰৰ বেচেলৰছ ডিগ্ৰী লৈ “ইয়াৰ পাছত আৰু ছাইন ব’ৰ্ডো নপঢ়োঁ” বুলি কোৱা কলেজখনৰ ছাত্ৰ-ছাত্ৰীৰ মাজত অতি পপুলাৰ ‘দাদা’সীমান্ত বৰুৱা পুনৰ কলেজখনলৈ পঢ়িবলৈ আহে ডেপুটেশ্যনত৷ ঘৰখন এৰিবলৈ টান পোৱা সীমান্তৰ লগত এইবাৰ আহে পৰিবাৰ ৰাখী আৰু তিনিবছৰীয়া ল’ৰা বাবা৷ ছবছৰকাল আৰামেৰে চাকৰি কৰাৰ পাছত ঘৰৰ মানুহ, শুভাকাংক্ষীসকলৰ আগ্ৰহ আৰু ইচ্ছাকে প্ৰাধান্য দি সীমান্ত গুচি আহে যোৰহাটলৈ পি.জি কৰিবলৈ৷ নতুনকৈ নামভৰ্তি কৰাৰ পৰা ৰিচাৰ্চ কৰি, চেমিনাৰ পাতি, থেচিচ লিখি ডিগ্ৰী লোৱালৈকে সীমান্তৰ পাছে পাছে আগবাঢ়ি যাওঁতে কাহিনীয়ে যি সাৱলীলতাৰে গতি লয় পাঠকে অজানিতেই একাত্ম হৈ পৰে ঘটনাৰাজিৰ সৈতে৷ বৰ্ণনাৰ সজীৱতাৰ বাবে প্ৰতিটো ঘটনায়েই জীৱন্ত হৈ উঠে৷ কলেজীয়া জীৱনৰ বন্ধুবৰ্গৰ নিৰ্মল ধেমালি, নিভাঁজ অন্তৰংগতা, উদাৰ মন, পৰোপকাৰী মানোভাৱেৰে সৈতে এজাক সপোনপিয়াসী ডেকা-গাভৰুৰ বিচৰণ ভূমি কৃষি বিশ্ববিদ্যালয়৷ প্ৰাসংগিকভাৱেই অন্য বিষয়সমূহৰ পৰা কিছু পৃথক গৱেষণাৰ বিষয়বস্তু আৰু তাৰ সৈতে সেইবোৰৰ বাস্তৱিক প্ৰয়োগ এইবোৰৰ উপস্থাপনে উপন্যাসখনক অনন্য মাত্ৰা দিছে৷ হোষ্টেলীয়া জীৱনৰ সোৱাদ-নবাগতসকলৰ ৰেগিঙৰ পৰা আৰম্ভ কৰি মদ-ভাং-চুলাই খোৱা, নিৰ্বাচনৰ ৰাজনীতিলৈকে সকলোবোৰৰ সৰস বৰ্ণনা দিছে লেখকে৷ ৰিচাৰ্চ কৰাৰ ক্ষেত্ৰত ৰিচাৰ্চ কৰিবলগীয়া বিষয়টোৰ বাবে এগৰাকী মুৰব্বী নিৰ্বাচন, তেওঁলোকৰ দিহা-পৰামৰ্শমতে কৰ্ম নিৰ্ধাৰণ, কামৰ অগ্ৰগতি, তাৰ খতিয়ান আৰু শেষত এদিন সফলতাৰে ৰিচাৰ্চ সম্পূৰ্ণ কৰি ডিগ্ৰী আহৰণ৷ ৰিচাৰ্চ কৰাৰ পাছত হেনো অসফল হোৱাৰ ৰেকৰ্দ নাই৷ সেয়ে অসফল হোৱাৰ পাছতো সফল হোৱাৰ ডাটা সংগ্ৰহ কৰি সীমান্তয়ো ডিগ্ৰী লৈ গুচি যায় সময়ত৷ কিন্তু উপন্যাসখনৰ শেষাংশত যেতিয়া সীমান্তৰ ৰিচাৰ্চৰ গুৰু ঘোষ ছাৰে সীমান্তক পুনৰ সীমান্তই আধৰুৱা কৰি থৈ যোৱা কামখিনি আগবঢ়াই লৈ যোৱাৰ প্ৰস্তাৱ দিয়ে তেতিয়া সীমান্তৰ নিজকে অপৰাধী যেন লাগে৷\n…….কথোপকথনৰ ভংগীৰে পৰিপুষ্ট উপন্যাসখন সঁচাই উপভোগ্য৷ কলেজ উইক, কেণ্টিন, ঠাকুৰ দা, বিমল সেনগুপ্তৰ আত্মহত্যা, অকালতে মৃত্যু হোৱা “নাচ বাঈজী নাচ, দিল্লী বহু দূৰ“ খ্যাত সঞ্জীৱ ডেকা, গায়ক বিজয় বৰা, দ্বীপেন, এগ্ৰিকালচাৰৰ কমল দা, প্ৰভাত, ৰূপা, মঞ্জুলা, বিনয়, আজাদ আৰু বহুতো……৷\nডেকা ল’ৰাৰ উদ্ভণ্ডালি, কিছু বলিয়ালী, শিক্ষক-ছাত্ৰৰ মাজৰ বুজাবুজি-মতানৈক্য, এনে বহুতকেইটা দিশ সামৰি কলেজীয়া জীৱনৰ এখন ছবি পাঠকে বিচাৰি পায় “সীমান্ত”ত৷\n(উৎসঃ শেষৰ ফালে কিয়দাংশ ইণ্টাৰনেটৰ পৰা)\n← নহৰুৰ উপকাৰিতাসমূহ জানেনে? – ডা০ ভূপেন শইকীয়া\nবাৰাংগনাৰ জুপুৰি (তৃতীয় খণ্ড) পৰী পাৰবীন →\nশিক্ষকতাৰ সাধনা সম্পৰ্কীয় এখন গ্ৰন্থ\nপ্ৰেৰণা আৰু আৰ্হিঃ এক অৱলোকন (নন্দিতা খাখলাৰী)


Rupar Cold Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Rupar Cold Tablet ar byavahar, ppali, parshwakriya, upkaar, kriya-pratikriya aaru satarkatabani\nRupar Cold Tablet ৰ লাভ আৰু ব্যৱহাৰসমূহ- Rupar Cold Tablet Benefits & Uses in Assamese- Rupar Cold Tablet ar laabh aaru byavaharsamuh\nRupar Cold Tablet ৰ পালি আৰু সেয়া কেনেদৰে ল'ব- Rupar Cold Tablet Dosage & How to Take in Assamese - Rupar Cold Tablet ar paali aaru xeya kenedore lobo\nRupar Cold Tablet ৰ পাৰ্শ্চক্ৰিয়াসমূহ- Rupar Cold Tablet Side Effects in Assamese- Rupar Cold Tablet ar parshwakriyasamuh\nRupar Cold Tablet সংক্ৰান্ত সতৰ্কতাবাণীসমূহ- Rupar Cold Tablet Related Warnings in Assamese- Rupar Cold Tablet xonkranta xatarkatabanisamuh\nঅইন দৰৱৰ সৈতে Rupar Cold Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Rupar Cold Tablet with Other Drugs in Assamese- Oinor xoite Rupar Cold Tablet ar gurutor kriya-pratikriya\nRupar Cold Tablet মতভেদসমূহ- Rupar Cold Tablet Contraindications in Assamese- Rupar Cold Tablet nishedhsamuh\nRupar Cold Tablet ৰ বিষয়ে সততে সোধা প্ৰশ্নসমূহ- Frequently asked Questions about Rupar Cold Tablet in Assamese- Rupar Cold Tablet ar bikhoye satate xodha prashnasamuh\nখাদ্য আৰু মদৰ সৈতে Rupar Cold Tablet ক্ৰিয়া-প্ৰতিক্ৰিয়া- Rupar Cold Tablet Interactions with Food and Alcohol in Assamese- khadya aaru modor xoite Rupar Cold Tablet kriya-pratikriya\nRupar Cold Tablet ৰ লাভ আৰু ব্যৱহাৰসমূহ - Rupar Cold Tablet Benefits & Uses in Assamese - Rupar Cold Tablet ar laabh aaru byavaharsamuh\nRupar Cold Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRupar Cold Tablet ৰ পালি আৰু সেয়া কেনেদৰে ল'ব - Rupar Cold Tablet Dosage & How to Take in Assamese - Rupar Cold Tablet ar paali aaru xeya kenedore lobo\nRupar Cold Tablet-ৰ উপাদানসমূহ - Rupar Cold Tablet Active Ingredients in Assamese - Rupar Cold Tablet-ar upadaansamuh\nRupar Cold Tablet ৰ পাৰ্শ্চক্ৰিয়াসমূহ - Rupar Cold Tablet Side Effects in Assamese - Rupar Cold Tablet ar parshwakriyasamuh\nগৱেষণাৰ ভিত্তিত, Rupar Cold Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRupar Cold Tablet সংক্ৰান্ত সতৰ্কতাবাণীসমূহ - Rupar Cold Tablet Related Warnings in Assamese - Rupar Cold Tablet xonkranta xatarkatabanisamuh\nRupar Cold Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Rupar Cold Tabletৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nRupar Cold Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRupar Cold Tabletস্তন্যপায়ী মহিলাৰ বাবে সুৰক্ষিত।\nবৃক্কত Rupar Cold Tablet কি প্ৰভাৱ দেখা গৈছে?\nবৃক্ক ৰ বাবে Rupar Cold Tablet ক্ষতিকাৰক নহয়।\nযকৃতত Rupar Cold Tablet কি প্ৰভাৱ দেখা গৈছে?\nRupar Cold Tabletএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Rupar Cold Tablet ৰ কি প্ৰভাৱ দেখা গৈছে?\nহৃদয় ৰ বাবে Rupar Cold Tablet ক্ষতিকাৰক নহয়।\nঅইন দৰৱৰ সৈতে Rupar Cold Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Rupar Cold Tablet with Other Drugs in Assamese - Oinor xoite Rupar Cold Tablet ar gurutor kriya-pratikriya\nRupar Cold Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRupar Cold Tablet মতভেদসমূহ - Rupar Cold Tablet Contraindications in Assamese - Rupar Cold Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Rupar Cold Tablet লোৱা অনুচিত যাতে -\nRupar Cold Tablet ৰ বিষয়ে সততে সোধা প্ৰশ্নসমূহ - Frequently asked Questions about Rupar Cold Tablet in Assamese - Rupar Cold Tablet ar bikhoye satate xodha prashnasamuh\nএই Rupar Cold Tablet-এ অভ্য়াস বা নিচাৰ সৃষ্টি কৰে নেকি?\nনহয়, আপনি Rupar Cold Tabletৰ প্ৰতি আসক্ত নহয়।\nRupar Cold Tablet লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Rupar Cold Tablet লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Rupar Cold Tabletৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Rupar Cold Tablet ক্ৰিয়া-প্ৰতিক্ৰিয়া - Rupar Cold Tablet Interactions with Food and Alcohol in Assamese - khadya aaru modor xoite Rupar Cold Tablet kriya-pratikriya\nখাদ্য আৰু Rupar Cold Tabletৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Rupar Cold Tablet আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Rupar Cold Tabletৰ মাজৰ প্ৰতিক্ৰিয়া\nমদৰ সৈতে Rupar Cold Tablet সেৱন কৰাটো বিপজ্জনক হ'ব পাৰে।\nRupar Cold Tablet ৰ অনুকল্প - Substitutes for Rupar Cold Tablet in Assamese\nআপুনি বা আপোনাৰ পৰিয়ালৰ কোনোবাই Rupar Cold Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Rupar Cold Tablet ব্যৱহাৰ কৰিছিল নেকি?\nআপুনি কিমান পৰিমাণে Rupar Cold Tablet সেৱন কৰিছিল?\nআপুনি Rupar Cold Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Rupar Cold Tablet সেৱন কৰে?


হিজল - অসমীয়া ৱিকিপিডিয়া\nA Barringtonia acutangula tree on the Hoan Kiem Lake\nপ্ৰজাতি: B. acutangula\nহিজল (Barringtonia acutangula) এবিধ সৰু আকাৰৰ গছ৷ এই গছ সাধাৰণতে বিলৰ কাষত বা পানীত ডুবি থকা ঠাইত উৎপন্ন হোৱা দেখা যায়৷ এই গছৰ অংশ খাদ্য আৰু ঔষধ হিচাপে আৰু কাঠ নাও আদি তৈয়াৰ কৰিবলৈ ব্যৱহাৰ কৰা হয়৷\nহিজল গছ দক্ষিণ এছিয়া আৰু উত্তৰ অষ্ট্ৰেলিয়াৰ থলুৱা উদ্ভিদ৷ আফগানিস্তানৰ পৰা ফিলিপিনিছ, কুইনছলেণ্ডলৈকে দেশসমূহত এই উদ্ভিদ বিস্তৃত হৈ আছে৷ \nহিজল গছৰ উচ্চতা ৮-১৫ মিটাৰ পৰ্য্যন্ত হ'ব পাৰে৷ ইয়াৰ পাতবোৰ ডাঠ, মিহি আৰু ঘুৰণীয়া আকাৰৰ৷ পাতৰ দৈৰ্ঘ্য ৮-১২ ছে:মি: আৰু প্ৰস্থ ৪-৫ ছে:মি: হয়৷ ফলৰ আকাৰ সৰু আৰু অলপ দীঘলীয়া ধৰণৰ হয়৷ ফুল থোপাথোপে ফুলে, ৰঙা বৰণীয়া আৰু সুগন্ধিযুক্ত হয়৷\nএই গছৰ বাকলিৰ বৰণ প্ৰায় ক'লা আৰু এই বাকলিত দীঘলীয়া খলা-বমাৰ চিন থাকে৷ বাকলিৰ ভিতৰখন গুলপীয়া৷\nহিজলৰ কুমলীয়া পাতবোৰ খাদ্য হিচাপে ব্যৱহাৰ কৰে৷ উদাহৰণস্বৰূপে ভিয়েটনামত এই পাত মাংসৰ সৈতে খোৱা হয়৷ \nগৱেষণাই দেখুৱাইছে যে এই উদ্ভিদৰ বহুতো ঔষধি গুণ আছে৷ উদাহৰণস্বৰূপে এই উদ্ভিদ antitumor, এন্টিবায়'টিক হিচাপে Helicobacter pylori নামৰ বেক্টেৰিয়াৰ বৃদ্ধি ৰোধ কৰিবলৈ,  আৰু ভেঁকুৰৰ বৃদ্ধি ৰোধ কৰিবলৈ ব্যৱহাৰ কৰা হয়৷\nভাৰতৰ বিভিন্ন ঠাইত এই উদ্ভিদৰ ৰস ছালৰ ৰোগৰ বাবে আৰু গ্ৰহণী ৰোগত পৰম্পৰাগত ঔষধ হিচাপে ব্যৱহাৰ কৰা হয়৷\nতাৰোপৰি হিজল গছৰ কাঠ নাও আদি নিৰ্মাণ কৰাটো ব্যৱহাৰ কৰা হয়৷\nভাৰতৰ কলকাতাত হিজল গছ\nকলকাতাত হিজল গছৰ ফল\nহিজল গছৰ ফল\nহিজল গছৰ ফুলৰ গুটি\nহায়দৰাবাদত হিজল গছ\nহায়দৰাবাদত হিজল গছৰ ফুল\nহিজল গছৰ ফুল\nহিজল গছৰ গুটি\n↑ 2.0 2.1 2.2 2.3 'অসমৰ উদ্ভিদ কোষ'- ফটিক চন্দ্ৰ গগৈ; অসম প্ৰকাশন পৰিষদ, প্ৰথম প্ৰকাশ: ডিছেম্বৰ ২০০৭\nUSDA, ARS, Germplasm Resources Information Network. হিজল in the Germplasm Resources Information Network (GRIN), U.S. Department of Agriculture Agricultural Research Service. Accessed on 29 December 2017.\n↑ 4.0 4.1 Tanaka, Yoshitaka; Van Ke, Nguyen (2007). Edible Wild Plants of Vietnam: The Bountiful Garden. Thailand: Orchid Press. পৃষ্ঠা. 88. ISBN 9745240893.\n↑ Samanta SK; Bhattacharya K. Mandal; C. Pal BC. (2010). "Identification and quantification of the active component quercetin 3-O-rutinoside from Barringtonia racemosa, targets mitochondrial apoptotic pathway in acute lymphoblastic leukemia". Journal of Asian Natural Products Research. খণ্ড 12 (8): 639–48. doi:10.1080/10286020.2010.489040. PMID 20706898.\n↑ Rahman MM; Polfreman D.; MacGeachan J.; Gray AI (2005). "Antimicrobial activities of Barringtonia acutangula". Phytotherapy Research খণ্ড 19 (6): 543–5. doi:10.1002/ptr.1341. PMID 16114086.\n↑ Bhamarapravati S; Pendland SL; Mahady GB (2003). "Extracts of spice and food plants from Thai traditional medicine inhibit the growth of the human carcinogen Helicobacter pylori". In Vivo. খণ্ড 17 (6): 541–4. PMID 14758718.\n↑ Deraniyagala SA; Ratnasooriya WD; Goonasekara CL (2003). "Antinociceptive effect and toxicological study of the aqueous bark extract of Barringtonia racemosa on rats". Journal of Ethnopharmacology খণ্ড 86 (1): 21–6. doi:10.1016/s0378-8741(03)00015-1. PMID 12686437.\n↑ Vijaya Bharathi R.; Jerad Suresh A.; Thirumal M.; Sriram L.; Geetha Lakshmi S.; Kumudhaveni B. (2010). "Antibacterial and antifungal screening on various leaf extracts of Barringtonia acutangula". International Journal of Research in Pharmaceutical Sciences খণ্ড 1 (4): 407–410.\n↑ Sahoo S.; Panda P.K.; Behera P.S.; Mishra S.R.; Ellaiah P. (2008). "Antifungal activity of Barringtonia acutangula against selected human pathogenic fungi". Indian Drugs খণ্ড 45 (1): 26–30.\n↑ J. H. Maiden (1889). The useful native plants of Australia : Including Tasmania. Turner and Henderson, Sydney. https://primo-slnsw.hosted.exlibrisgroup.com/primo-explore/fulldisplay?docid=SLNSW_ALMA21105097830002626&context=L&vid=SLNSW&search_scope=EEA&tab=default_tab&lang=en_US.\nৱিকিমিডিয়া কমন্সত Barringtonia acutangula সম্পৰ্কীয় মিডিয়া ফাইল।\n"Barringtonia acutangula (L.) Gaertn.". Atlas of Living Australia. https://bie.ala.org.au/species/http://id.biodiversity.org.au/node/apni/2899118.\n"https://as.wikipedia.org/w/index.php?title=হিজল&oldid=196018"ৰ পৰা অনা হৈছে\nএই পৃষ্ঠাখন 30 মে' 2019 তাৰিখে ১১:৩৭ বজাত অন্তিম সংশোধন কৰা হৈছিল।


অসমীয়া কৌতুক (Assamese jokes) খণ্ড ৫ | AssameseJokes.ML | - Assamese Jokes - অসমীয়া কৌতুক\nHome Unlabelled অসমীয়া কৌতুক (Assamese jokes) খণ্ড ৫ | AssameseJokes.ML |\n১। ছাণ্টাই মাজনিশা ডাক্তৰক ফোন কৰি জগাই ক'লে : ''ডাক্তৰ সোনকালে আহক। মোৰ পত্নীৰ এপেনডিচাইটিচৰ বিষ হৈছে।'' টোপনি ভগাত অতিষ্ঠ হৈ ডাক্তৰে ক'লে : ''কি মূৰ্খামি কৰিছে হে। আপোনাৰ পত্নীৰ যোৱা বছৰ এপেনডিচাইটিচৰ অপাৰেশ্যন কৰা হৈছিল। এগৰাকী মানুহৰ দুটা এপেনডিক্স থাকিব নোৱাৰে।'' ছাণ্টাই উত্তৰ দিলে :''পিছে ডাক্তৰ। এজন মানুহৰ দুজনী পত্নীতো থাকিব পাৰে।\n২। ক'ৰ্টত যোগেন মিছা সাক্ষী দিয়াত পাকৈত। এবাৰ কথা আৰাম্ভ কৰিলে শেষেই নহয়। ডাঙৰ ডাঙৰ কথা। উকীলে এটা কথা সুধিলে দহটা উত্তৰ দিয়ে। তাৰ অদৰকাৰী কথা শুনি চৰকাৰী উকীলে খঙেৰে ক'লে, "সাক্ষী দিবলৈ আহিছা, ইমান দীঘলীয়া উত্তৰ দিয়াৰ দৰকাৰ নাই। তোমাক যি সোধা যায় তাৰ উত্তৰ 'হা' বা 'না' ত দিয়া।\nযোগেন : ছাৰ, সকলো প্ৰশ্নৰ উত্তৰ 'হা' বা 'না' ত দিয়া নাযায়।\nউকীল : কিয় নাযাব ? তুমি মোক যি কোনো এটা প্ৰশ্ন সুধি চোৱা মই 'হে' বা 'না' ত দি দেখুৱাম।\nযোগেন : ঠিক আছে ছাৰ, আপুনি জোৰ কৰিছে যেতিয়া মই আপোনাক এটা প্ৰশ্ন সুধিম। উত্তৰ 'হা' বা 'না' তহে দিয়ে যেন।\nউকীল : ঠিক আছে, সোধা।\nযোগেন : ছাৰ, আপোনাক যে আগতে পত্নীয়ে সদায় পিটিছিল আজিকালিও পিটে নে ?\n৩। ছাণ্টাৰ পত্নীৰ লগত দুৰ্বাদল কাজিয়া লাগিল। ছাণ্টাই পোন্দোৱাকৈ পত্নীলৈ চাই ক'লে, ''তুমি মোক কুকুৰ বুলি ভাবিছা নেকি ? পত্নীয়ে একো উত্তৰ নিদিয়াত ছাণ্টাই পুনৰ একে কথাকে ক'লে। এইবাৰো পত্নীয়ে একো উত্তৰ নিদিলে। পুনৰ ছাণ্টাই একে কথাকে ক'লত এইবাৰ পত্নীয়ে ক'লে, ''তুমি ভুকিবলৈ বন্ধ কৰিবানে !''\n৪। ছাণ্টা ৰে'লৰ চিৰিত শুই আছিল আৰু কাষতে তন্দুৰি চিকেন এটা থৈ দিয়া আছিল। বান্টা আহি সুধিলে, '' ছান্টা ভাই কি কৰিব খুজিছ ?'' ছান্টাই উত্তৰ দিলে, ''মই আত্মহত্যা কৰিবলৈ ওলাইছোঁ।\nবান্টা : কিন্তু পানীৰ বটল আৰু তন্দুৰি কিয় আনিছ ?\nছান্টাই গহিনাই উত্তৰ দিলে, ''ৰে'ল যিহে লে'ট হয়, ৰৈ ৰৈ ভোক-পিয়াহতে মৰি যাব লাগিব।\n৫। ছান্টাই ৰেডিঅ' ষ্টেচনলৈ ফোন কৰি সুধিলে, '' এয়া ষ্টেচন হয় নে ?''\nডিজে : হয় কওক।\nছান্টা : মোৰ মাত গোটেই নগৰখনে শুনি আছে নেকি ?\nডিজে : হয়, আপোনি লাইভত আছে।\nছান্টা : তেন্তে মোৰ ঘৰত ৰেডিঅ' শুনি থকা মোৰ পত্নীয়েও শুনি আছে ?\nডিজে : হয়, তেঁৱো শুনি আছে।\nছান্টা : গুলাবো জান। লৰালৰিকৈ পানীৰ মটৰটো চলাই দিয়া। মই ওপৰ মহলৰ বাথৰূমত আছোঁ আৰু পানী শেষ হৈ গ'ল।\n৬। যুৱক এজনে এয়াৰপ'ৰ্টত চিগাৰেট খাই আছে।\nযুৱতী : দিনটোত কিমান চিগাৰেট খোৱা ?\nযুৱক : ৪০/৫০ টা।\nযুৱতী : এতিয়ালৈকে জীৱনত চিগাৰেটৰ লগত যিমান পইচা খৰচ কৰিলা সেয়া সাঁচিব পাৰিলাহেঁতেন তেনেহ'লে আজি সন্মুখৰ এই বি এম ডব্লিউ গাড়িখন তোমাৰ হ'লহেঁতেন।\nযুৱক : তুমি চিগাৰেট খোৱা নেকি ?\nযুৱতী : নাখাওঁ।\nযুৱক : তেতিয়াহ'লে সেই বি এম ডব্লিউ গাড়িখন তোমাৰ নেকি ?\nযুৱতী : নহয়।\nযুৱক : তোমাৰ বিনামূলীয়া পৰামৰ্শৰ বাবে ধন্যবাদ। কিন্তু জনাই থওঁ, সেই বি এম ডব্লিউ গাড়ীখন মোৰ।\nনীতি শিক্ষা : বেছি ভাষণ দিলে কেতিয়াবা অপমানিত হ'ব লগা হ'ব পাৰে।\n৭। প্ৰেমিকা : যেতিয়া তোমাৰ মোলৈ মনত পৰে তেতিয়া তুমি কি কৰা ?\nপ্ৰেমিক : মই তোমাৰ ফেভ্‌ৰেট চকলেট খাই তোমাৰ কথা মনত পেলাওঁ। আৰু তুমি ?\nপ্ৰেমিকা : ময়ো তোমাৰ নিচিনা, তিনিটা চিগাৰেট, এক পেকেট ৰজনীগন্ধা আৰু এটা পেগ লৈ তোমাৰ কথা ভাবোঁ।\n৮। প্ৰেমিকাই চিঠি লিখিলে - মই বৰ্তমান আন কোনোবা এজনৰ প্ৰেমত পৰিছোঁ, তেওঁকেই বিয়া কৰোৱাৰ সিদ্ধান্ত লৈছোঁ। তোমাক ক'বলৈ ভাল লগা নাই, প্লিজ তুমি বেয়া নাপাবা। তোমাৰ ওচৰত থকা মোৰ ফটোখন ঘূৰাই দিয়া।\nপ্ৰেমিকে তাৰ সকলো বন্ধুৰ গাৰ্লফ্ৰেণ্ডৰ ৩০ খন ফটো গোটালে আৰু তাৰ সৈতে নিজৰ প্ৰেমিকাৰ ফটোখন দি গোটেইখিনি ফটো প্ৰেমিকালৈ পঠাই চিঠি লেখিলে, ''লৈ লোৱা, সকলো পঠাঁই দিছোঁ, মৈ তোমাৰ চেহেৰাটো পাহৰি গ'লো, সেয়ে নিজে বিচাৰি ল'বা।''\n৯। কৰ্মচাৰী : ছাৰ ৫ দিনৰ ছুটী দিয়ক।\nবছ : কিয়? তুমি দেখোন অলপতে ১০ দিনৰ ছুটী লৈছিলা ?\nকৰ্মছাৰী : ছাৰ মোৰ বিয়া।\nবছ : বিয়া, ভাল কথা। কিন্তু ১০ দিনৰ ছুটী লওঁতেই বিয়া পাতি নল'লা কিয় ?\nকৰ্মচাৰী : ছাৰ, মোৰ সেই ধুনীয়া ছুটীৰ দিন কেইটা বিয়া পাতি নষ্ট কৰিবলৈ মৈ মূৰ্খ নেকি ?\n১০। বিচাৰক : শোৱা কোঠাত স্বামীক হত্যা কৰাৰ ৰাতি আপোনাৰ স্বামীয়ে শেষ কি কথা কৈছিল ?\nস্ত্ৰী : মোৰ চশমা ক'ত ৰ'জি ?\nবিচাৰক : কেৱল এই কথা কোৱাৰ বাবেই আপুনি আপোনাৰ স্বামীক হত্যা কৰিলে ?\nস্ত্ৰী : মোৰ নাম অপৰ্ণা।\nঅসমীয়া কৌতুক (Assamese jokes) খণ্ড ৫ | AssameseJokes.ML | Reviewed by Assamese jokes for smile on November 24, 2018 Rating: 5\nঅসমীয়া কৌতুক (Assamese jokes) খণ্ড ৪ | AssameseJokes.ML |


দীনেশ চন্দ্ৰ গোস্বামীৰ স্বনিৰ্বাচিত গল্প - অসমীয়া ৱিকিপিডিয়া\nদীনেশ চন্দ্ৰ গোস্বামীৰ স্বনিৰ্বাচিত গল্পৰ বেটুপাত\nনেশ্যনেল বুক ট্ৰাষ্ট,ইণ্ডিয়া\nমুদ্ৰণ ( কেঁচাবন্ধা)\nদীনেশ চন্দ্ৰ গোস্বামীৰ স্বনিৰ্বাচিত গল্প হ'ল দীনেশ চন্দ্ৰ গোস্বামী বিৰচিত অসমীয়া কল্পবিজ্ঞান গল্পৰ এক সংকলন। এই সংকলনখনিত জনপ্ৰিয় বিজ্ঞানৰ ৰাষ্ট্ৰীয় পুৰস্কাৰ প্ৰাপ্ত লেখকগৰাকীৰ কুৰিটা কল্পবিজ্ঞান গল্প অন্তৰ্ভুক্ত কৰা হৈছে। অসমৰ বিভিন্ন কাকত আলোচনীত প্ৰকাশিত গল্পসমূহৰ এই সংকলনটিৰ প্ৰকাশক হ'ল "নেশ্যনেল বুক ট্ৰাষ্ট,ইণ্ডিয়া"।\nপ্ৰধান প্ৰবন্ধ: দীনেশ চন্দ্ৰ গোস্বামী\nদীনেশ চন্দ্ৰ গোস্বামীয়ে কঁকাল (দৈনিক অসম,১৯৭০) নামৰ এটি গল্পেৰে অসমীয়া কল্পবিজ্ঞান জগতত প্ৰৱেশ কৰে। তাৰ পিছৰে পৰা তেওঁ বিভিন্ন কল্পবিজ্ঞান কাহিনী,জনপ্ৰিয় বিজ্ঞান ৰচনা,প্ৰাপ্তবয়স্ক আৰু চেমনীয়া উভয়ৰে উপযোগী গল্প,নাটিকা,অনুবাদ, বিভিন্ন বিজ্ঞান স্তম্ভ,বিজ্ঞানীৰ জিৱনী আদি ৰচনা কৰি আহিছে। ইতিমধ্যে তেওঁৰ দ্বাৰা ৰচিত ৪০০ৰো অধিক অনাতাঁৰ কথিকা প্ৰচাৰিত হৈছে। তদুপৰি দুমহীয়া বিজ্ঞান আলোচনীৰ "দৃষ্টি"ৰো তেওঁ সম্পাদক। ড০ গোস্বামীৰ ইতিমধ্যে ৫০খনতকৈও অধিক বিজ্ঞান বিষয়ক আৰু বিজ্ঞান ভিত্তিক পুথি প্ৰকাশিত হৈছে। তেওঁ তিনিবাৰ অসম সাহিত্য সভা বঁটা আৰু এবাৰ(১৯৮০ চনত) "মানুহ আৰু মহাকাশ" পুথিৰ বাবে "শিশু সাহিত্যৰ ৰাষ্ট্ৰীয় বঁটা" লাভ কৰে। ১৯৯৭ চনত তেওঁ বিজ্ঞান জনপ্ৰিয়কৰণৰ ৰাষ্ট্ৰীয় পুৰস্কাৰ লাভ কৰে। অসমীয়া ভাষাত তেওঁৰ চাৰিকুৰিতকৈও অধিক কল্পবিজ্ঞান গল্প আৰু চাৰিখন কল্পবিজ্ঞান উপন্যাস সৃষ্টি কৰিছে । ৃটি আলোচনিৰ সম্পাদক আছিল\n১ অভিন্ন হৃদয় বিজ্ঞান জেউতি,জুন জুলাই,১৯৯৭\n২ পৰিব্ৰাজক বিজ্ঞান প্ৰৱাহ,১৯৭৪\n৩ অৰ্ধ সাহায্য আজিৰ অসম,শাৰদীয় পৰিপূৰিকা১৯৯৪\n৪ ভদ্ৰতামাপক যন্ত্ৰ সুন্দৰম,ৰঙালী বিহু সংখ্যা,১৯৭৭\n৫ নিস্পৃহ কটনিয়ান,১৯৭৪\n৬ গৱেষণা অপৰূপ পূজা বিশেষ সংখ্যা,১৯৮০\n৭ বেডৰুম এনাৰ্জি অসম বাণী,বিহু সংখ্যা,১৯৮৫\n৮ বাৰ্নাডৰ তৃতীয় গ্ৰহত আকাশী,১-১৫ নৱেম্বৰ,১৯৮৪\n৯ আলফা স্পন্দন প্ৰান্তিক,১-১৫ জুন ১৯৮৪\n১০ অকালপক্ক সাদিন,বসন্ত সম্ভাৰ,১৯৯৮\n১১ এক তৰংগৰ দৰে আমাৰ প্ৰতিনিধি,পূজা সংখ্যা,১৯৭৯\n১২ প্ৰাকৃতিক-অতিপ্ৰাকৃতিক অসমীয়া প্ৰতিদিন,পূজা সংখ্যা,১৯৯৮\n১৩ আলস্য আজিৰ অসম,শাৰদীয় সংখ্যা,ছেপ্টেম্বৰ,১৯৯০\n১৪ আলোকসংবেদী ৰংপুৰ,ৰঙালী বিহু বিশেষ সংখ্যা,১৯৯৩\n১৫ সংক্ৰমণ শিলাজুৰিৰ শিলাজতু,অসম সাহিত্য সভাৰ বোকাখাত অধিৱেশনৰ প্ৰকাশন,১৯৯৪\n১৬ জৈৱিক দৈনিক জনমভূমি,পূজা সংখ্যা,১৯৯৮\n১৭ শেষ প্ৰস্তুতি বিস্ময়,আগষ্ট,১৯৮৭\n১৮ দা হেয়াৰ টাইমাৰ বিস্ময়,শাৰদীয় সংখ্যা, ছেপ্টেম্বৰ,১৯৮৮\n১৯ পোৰ্টেবল স্মেল এবজৰ্বাৰ অসম বিজ্ঞান সমিতিৰ বৰপেটা অধিৱেশনৰ স্মৃতিগ্ৰন্থ,১৯৭৪\n২০ যুগসন্ধি দৈনিক অসম পূজা সংখ্যা,১৯৭২\nসৌৰভ কুমাৰ চলিহাৰ মতে গোস্বামীৰ গল্প সমূহৰ জনপ্ৰিয়তাৰ কাৰণ সমূহ হ'ল- গল্পবোৰত যৌনতা বা ছেক্সৰ প্ৰাচূৰ্য্য,গল্পসমূহত হাস্যৰসৰ ফল্গুপ্ৰৱাহ,লিখনিত প্ৰয়োগ কৰা কিছুমান সুতীক্ষ্ম মনস্তাত্ত্বিক আলোকপাত,গল্পবোৰত বৈজ্ঞানিক শব্দাৱলীৰ পয়োভৰ,গল্পবোৰৰ বিস্ময়কৰ বিষয় বৈচিত্ৰ্য আদি। যদিও দুটামান গল্পত একেটা বিষয়ৰে পুনৰাবৃত্তি ঘটা যেন লগা বুলিও তেওঁ কৈছে। এই গল্পসমূহত মানৱীয় প্ৰমূল্য আৰু মানৱীয় আবেগে ৰসসিক্ত কৰা একোখন কল্পজগতৰ চিত্ৰ ফুটাই তুলিবলৈ চেষ্টা কৰা হৈছে। বিজ্ঞান কাহিনীসমূহৰ কেন্দ্ৰবিন্দু ঠিকেই কিন্তু সেইবোৰ কাহিনীৰ চৰিত্ৰই বিজ্ঞান প্ৰযুক্তিৰ প্ৰত্যাহ্বানতো মানৱ অনুভুতিক বিষৰ্জন দিয়া নাই।\n↑ 1.0 1.1 সৌৰভ কুমাৰ চলিহা. আগকথা,দীনেশ চন্দ্ৰ গোস্বামীৰ স্বনিৰ্বাচিত গল্প,পৃষ্ঠা xi.\n↑ 2.0 2.1 2.2 2.3 সৌৰভ কুমাৰ চলিহা. আগকথা,দীনেশ চন্দ্ৰ গোস্বামীৰ স্বনিৰ্বাচিত গল্প,পৃষ্ঠা ix.\n↑ সৌৰভ কুমাৰ চলিহা. আগকথা,দীনেশ চন্দ্ৰ গোস্বামীৰ স্বনিৰ্বাচিত গল্প,পৃষ্ঠা xiii.\n↑ বেটুপাতৰ চতুৰ্থ পৃষ্ঠা,দীনেশ চন্দ্ৰ গোস্বামীৰ স্বনিৰ্বাচিত গল্প.\n"https://as.wikipedia.org/w/index.php?title=দীনেশ_চন্দ্ৰ_গোস্বামীৰ_স্বনিৰ্বাচিত_গল্প&oldid=226065"ৰ পৰা অনা হৈছে\nএই পৃষ্ঠাখন7মে' 2020 তাৰিখে ২১:১৮ বজাত অন্তিম সংশোধন কৰা হৈছিল।


ভিন্ন জীৱন (এটা ভাল লগা অভিজ্ঞতা)- তুলিকা নাথ - সাহিত্য ডট অৰ্গ\nচাকৰিসূত্ৰে স্বামী অসমৰ বাহিৰত থকা বাবে বিয়াৰ পিছতে অসমৰ বাহিৰলৈ ওলাই আহিছিলোঁ। মাজুলীৰ ছোৱালী মই৷ যান্ত্ৰিকতাৰ পৰা দূৰৈত সহজ-সৰল পৰিৱেশ আৰু সহজ-সৰললোকৰ মাজত ডাঙৰ হৈছিলোঁ৷ সৰুৰে পৰা মায়ে ডাঙৰক সন্মান কৰিবলৈ শিকাইছিল৷ মাক ঘৰুৱা কামত সহায় কৰিবলৈ অহা বাই কিজনীকো আমি যথেষ্ট সন্মান কৰিছিলোঁ৷ তেওঁলোকৰ লগত কথা পতাত একো বাধা নিষেধ নাছিল৷ কিন্তু মায়ে সততে চকু ৰাখিছিল কি কথা পাতোঁ৷ সৰুৰে পৰি মই খুউব অনুভৱী আছিলোঁ৷ ডাঙৰ হৈ অহাৰ লগে লগে ঘৰুৱা কামত সহায় কৰিব অহা ৰেনুমাই বাইৰ দুখ সুখৰ লগৰী হৈ পৰিছিলোঁ৷ তেওঁৰ দৰিদ্ৰতাৰ বাবে কৰিব লগা সংগ্ৰাম, তিনি বছৰ হওতেই ঢুকাই যোৱা ল’ৰাটোৰ কথা, ঘৰুৱা অশান্তি সকলোবোৰ আহি মোৰ আগত কয়হি৷ কেতিয়াবা চকুলো বোৱাই৷ মই সান্তনা দিও৷ সৰুৰে পৰা দেখি অহা সেই বাইজনীৰ প্ৰতি এক আত্মীয়তাৰ ভাৱ আছিল৷ মোৰ বিয়াৰ খবৰ দিয়া দিনা এগৰাকী মাকৰ দৰেই তেওঁ খুউৱ কান্দিছিল৷ সেয়ে যেতিয়া মই বিয়াৰ পিছত অসমৰ বাহিৰলৈ আহিব ওলাইছিলোঁ তেতিয়া মাৰ অলেখ উপদেশবাণীৰ ভিতৰত সেইটো এটা,- “ঘৰত কাম কৰিবলৈ অহা মানুহক বিশ্বাস নকৰিবি৷ বেছি কথা নাপাতিবি৷ সেইবোৰ অচিনাকি মানুহ৷ সকলো মানুহ ৰেনুমাই বাইৰ নিচিনা নহয়৷ “\nমাৰ উপদেশশাৰী অলপ দিনলৈহে মনত ৰাখিলোঁ৷ স্বামী কামলৈ ওলাই যোৱাৰ পিছত অকলশৰীয়া অনুভৱ কৰোঁ৷ কথা পাতিবলৈ মন যায় কৰোবাৰ লগত৷ লাহে লাহে দুই এটা কথা বিনিময় কৰিব আৰম্ভ কৰিলো ঘৰত কাম কৰিবলৈ অহা মানুহজনীৰ লগত৷ আনকি জাৱৰ নিবলৈ অহা মানুহজনীৰ লগতো৷ এই সহজ-সৰল মানুহবোৰ মোৰ ভাল লাগে৷ সিহঁতৰ জীৱনৰ কথা জানিবলৈ মোৰ খুউব মন যায়৷ সদায় এখন পৰিষ্কাৰ শাৰী পিন্ধি একান্ত মনে নিজৰ কাম কৰা মাৰ্জিত ব্যৱহাৰৰ জাৱৰ নিবলৈ অহা মানুহজনী মোৰ আনবোৰতকৈ অলপ বেলেগ লাগে৷ লেতেৰা কাম কৰে তাই নিজৰ জীৱিকাৰ বাবে৷ মই সন্মান কৰো এনেলোকক৷ কিয় জানো মোৰ তাইৰ জীৱনৰ কথা জানিবলৈ মন যায়৷ মাজে মাজে দুই এটা কথা পাতো তাইৰ লগত৷ এদিন সুধি পেলালো “ঘৰত কোন কোন আছে? “\n“এটা ল’ৰা আছে৷ আদমীয়ে বেলেগ মাইকী বিয়া পাতিছে“৷\nমই আকৌ সুধিলো অতি উৎসুকতাৰে\n“ল’ৰা কিমান ডাঙৰ? “\nতাই অতি উৎসাহেৰে উত্তৰ দিলে “কলেজ পঢ়ি আছে“\nভাল লাগিল শুনি৷ হওক তেও সি কলেজ পালেগৈ৷ সাধাৰণতে জাৱৰ পেলোৱা মানুহক আন মানুহে দুৱাৰৰ বাহিৰতে জাৱৰ দি বিদায় দিয়ে৷ কথা পতাটো বহু দূৰৰ কথা৷ কিন্তু মই তাৰ ব্যতিক্ৰম৷ মই কেতিয়াবা তাইক ভিতৰলৈ মাতি চাহ -জলপানো খুৱাওঁ৷ দিনবোৰ গৈ থাকিল৷ উৎসৱ পাৰ্বনে তাইক দুই এটকা দিওঁ৷ নিজে কেতিয়াও একো বস্তু তাই নোখোজে৷\nএদিন অসময়ত আহি তাই কলিং বেল বজালে৷\n“বাইদেউ মোক এটা সহায় কৰক৷ ল’ৰাৰ ফাইনেল পৰীক্ষা৷ কিতাপ কিনিবলৈ মই পইচা যোগাৰ কৰিব পৰা নাই৷ পইচা কেইটকা মান ধাৰলে দিয়কচোন৷ পিচত ধাৰ মাৰি দিম৷ “\nমনলৈ বিজুলী বেগেৰে এটা কথা আহিল তাই মিছা কথাওটো ক’ব পাৰে৷ সেয়ে তাইক কিতাপৰ লিষ্টখন লৈ আহিবলৈ কলোঁ৷ পিচদিনা তাই কিতাপৰ লিষ্টখন লৈ আহিল৷ লগত পুতেককো লৈ আহিল৷ মেকানিকেল ইজ্ঞিনিয়াৰিং বিভাগৰ কিতাপ৷ দেখি স্তম্ভিত হ’লোঁ৷ স্বামীও মেকানিকেল ইঞ্জিনিয়াৰিং ডিগ্ৰীধাৰী৷ ঘৰত অসংখ্য কিতাপ আছে৷ মই তেওঁক প্ৰয়োজনীয় কিতাপ তাৰপৰা বিচাৰি লবলৈ উলিয়াই দিলো আৰু পৰীক্ষাৰ পিচত ঘূৰাই দিবলৈ কলোঁ৷ মনটো ভাল লাগিল সহায় কৰিবলৈ পায়৷ তাইৰ চেষ্টা সচাঁই প্ৰশংসনীয়৷ তাই যে অকলেই সন্তানক ইমান আগবঢ়াই নিব পাৰিছে৷ তাই যেন প্ৰত্যেক নাৰীৰ বাবেই এক অনুপ্ৰেৰণা ৷ ল’ৰা পঢ়াবৰ কাৰণে মাজে মাজে পইচা-পাতি দি সহায় কৰিলোঁ৷ স্বামীৰ আগত কথাটো কোৱাত তেওঁ জানি সুখী হ’ল আৰু ক’লে “তোমাৰ ঝাৰুৱালী বান্ধৱীক ক’বা ল’ৰাই পঢ়াত কিবা অসুবিধা পালে মোৰ ওচৰলৈ লৈ আহিবলৈ“৷ মই উল্লাসিত হৈ পৰিলো৷ এৰা কিতাপ কিনিবলৈকে পইচা নাই সিনো ক’ৰপৰা টিউচন ল’ব পাৰিব৷ পিচদিনা তাইক সেই কথা কোৱাত তাই বৰ সুখী হৈছিল৷ তাইৰ আনন্দত লোটক বৈ আহিছিল৷\nল’ৰাটো মাজে-সময়ে আহে স্বামীৰ ওচৰলৈ৷ কিবা নুবুজা বিষয় থাকিলে আলোচনা কৰে৷ দিনবোৰ গৈ থাকিল৷ তাৰ ফাইনেল পৰীক্ষা হৈ গ’ল৷ যথাসময়ত পৰিণামো ঘোষণা হ’ল৷ বহুত ভাল নম্বৰ পাই পৰীক্ষাত উত্তীৰ্ণ হোৱাৰ লগতে নিজা কলেজত অহা কেম্পাচ ইণ্টাৰভিউত নিৰ্বাচিত হৈ এটা বহুজাতিক কোম্পানীত চাকৰী পাবলৈ সমৰ্থ হৈছে৷ ৰিজাল্ট আৰু চাকৰিৰ খবৰ আমাক ফোনতে দি দুয়ো আমাক লগ কৰিবলৈ আহিবলৈ ওলাল৷ সেই সময়ত আমি কিবা কাৰণত ঘৰৰ পৰা বাহিৰত আছিলো সেয়ে কলো যে ঘৰ আহি পালে আমি নিজেই গৈ লগ কৰি আহিম৷ প্ৰথমে তাই আপত্তি কৰিছিল৷ পিচত মই জোৰ দি কোৱাত মোৰ কথা পেলাব নোৱৰি তাই সন্মতি দিলে৷ মই তাইৰ ঠিকনাটো লৈ ৰাতি যাবলৈ ওলালোঁ৷ এখন ডাঙৰ শাকপাচলিৰ বজাৰ পাৰ হৈ এখন অৰ্ধনিৰ্মিত দলং দেখিবলৈ পালো৷ মোৰ অভিজ্ঞতাৰে বাহিৰৰ কাম কৰা মানুহবোৰৰ থাকিবৰ বাবে একোটাহঁত বস্তি থাকে৷ দুই কোঠালী হ’লেও একোটাহঁত ঘৰ থাকে৷ তাতে প্ৰয়োজনীয় সকলো বস্তু আটোমটোকৰীকৈ ৰাখে৷ টি ভিৰ পৰ আৰম্ভ কৰি ফ্ৰিজ চ’ফা বাচন-বৰ্তনলৈকে৷ কিন্তু সেই ঠাইত তেনে কোনো বস্তি দেখা নগ’ল৷ কেৱল মাত্ৰ অৰ্ধনিৰ্মিত দলংখনৰ তলত নীলা-নীলা কাপোৰেৰে বেৰা কিছুমান জুপুৰী ঘৰ৷ খেলি মেলিকৈ থকা কিছুমান ঘৰ৷ ঘৰ বোৰৰ সন্মুখত লেতেৰা-পেতেৰা কাপোৰ পৰিহিত দুটামান কনমাণি খেলি আছে, কোনোবাটোৰ সন্মুখত কোনো মহিলাই জুই ফুৱাই ৰুটি বনোৱাত লাগিছে, কোনোবাটোত কিছুমান চেঙেলীয়াৰ অসংলগ্ন কথা বাৰ্তা৷ মাজে মাজ দুই এটা ছাল চিঙা কুকুৰ কিবা শুঙি শুঙি ঘূৰি ফুৰিছে৷ মোৰ কিবা ভাল লগা নাছিল পৰিবেশটো৷ মনতে ভাবিলো আমি ভুল ৰাষ্টাৰে আহিলো৷ তাকে ভাবি মই তাইলৈ ফ’ন লগালো৷ এনেতে দেখিলো একাষে থকা নীলাজুপুৰী এটাৰ পৰা মাক-পুতেক ওলাই আহিছে৷ ল’ৰাটোৱে ওলাই আহি আমাৰ ভৰি চুই সেৱা জনালে৷ মাকে কলে “আমাৰ ঘৰ নাই৷ দলংখনৰ কাম বন্ধ হৈ থকা কাৰণে আজি কেইমাহ মান ইয়াতে আছোঁ…“তাই আৰু কিবকিবি কৈ আছিল৷ মই নুশুনিলো৷ এক মিশ্ৰিত অনুভৱত চকুলো বৈ আহিছিল৷ মনতে তাক বহুত আশীৰ্বাদ দিলোঁ৷ সি যাতে জীৱনত সকলো সুখ পায়৷ মাকৰ সকলো অভাৱ, দুখ আৰু কষ্ট দূৰ হওক৷\nপঢ়ি আপ্লুত হ’লো।\nমন চুই গ’ল


চৰিঅ’ছিছ — Vikaspedia\nই অসংক্ৰামক ৰোগ। এই ৰোগ দীৰ্ঘস্থায়ী ছালৰ ৰোগৰ এটা মৃদু অৱস্থা। এই ৰোগৰ ফলত ছাল ৰঙা আৰু চকলা চকল হৈ পৰে। এই ৰোগ দীৰ্ঘস্থায়ী বাবে ইয়াৰ উপসৰ্গবোৰ বহু বছৰলৈ থাকিব পাৰে। এইবোৰ জীৱনকালত মাজে মাজেও দেখা দিব পাৰে। নাৰী পুৰুষ উভয়ৰে এই ৰোগ হব পাৰে।\nএই ৰোগৰ হোৱাৰ কাৰণ কি?\nএই ৰোগৰ প্ৰকৃত কাৰণ এতিয়াও জানিব পৰা হোৱা নাই।\nবৰ্তমানলৈকে থকা তথ্যমতে মূলতঃ দুটা কাৰণত এই ৰোগ হব পাৰে-\n১) বংশগত কাৰণ।\n২) শৰীৰৰ অট’ইমিউন প্ৰতিক্ৰিয়া-যিবোৰ লোকৰ বংশগতভাৱে জিনগত সমস্যা থাকে তেনে লোকৰ শৰীৰত ভুল সংকেতৰ বাবে ছালৰ কোষবিলাকৰ বৃদ্ধি ঘটে। অৱশ্যে বংশত এনে ৰোগ নথকা লোকৰো এই ৰোগ হোৱা দেখা যায়।\nৰঙা চকলা চকল দাগ কিয় হয়?\nছালৰ ওপৰত অধিক পৰিমাণত ছালৰ কোষ গঠন পূৰ্ণতা পোৱাৰ পাছত দেহৰ পৰা আঁতৰি যায়। সাধাৰণতে ছালৰ কোষ আঁতৰিবলৈ ৪ সপ্তাহ সময় লাগে। কিন্তু এই ৰোগ হ’লে কোষবোৰ আঁতৰ হবলৈ প্ৰায় ৩-৪ দিন সময় লাগে। ইয়াৰ ফলতে এই ৰোগৰ ঘাঁৰ সৃষ্টি হয়্।\nচৰিঅ’ছিছ হ’লে কেনেদৰে বুজা যায়?\nছালত ৰঙা ৰঙৰ চকলা চকল তৰপ পৰাটো এই ৰোগৰ লক্ষণ। হাত-ভৰিৰ তলুৱা ডাঠ হোৱা, ফটা আৰু খজুৱতিও এই ৰোগৰ লক্ষণ। এই উপসৰ্গবোৰ মৃদুৰ পৰা অতি বেছি হব পাৰে।\nচৰিঅ’ছিছ কেই প্ৰকাৰৰ হ’ব পাৰে?\nছালত হোৱা ঘাঁৰ ধৰণ আৰু ৰঙা চকলা চকল শৰীৰত দেখা দিয়া স্থানৰ ভিত্তিত এই ৰোগক কেইবাটাও প্ৰকাৰত ভাগ কৰা হৈছে।\nএৰিথডাৰ্মিক চৰিঅ’ছিছে ছালত অতি ৰঙা দাগ আৰু ছাল উখহাই পেলায়।\nপ্লাক চৰিঅ’ছিছ এটা অতি সাধাৰণ প্ৰকাৰৰ চৰিঅ’ছিছ। ৮০ শতাংশ লোকৰেই এই প্ৰকাৰৰ ৰোগ হয়। ইয়াৰ ফলত শৰীৰৰ ছালৰ ৰঙা তেজৰ কনিকাবোৰৰ ক্ষতি হয়। ৰঙা চকলাবোৰত বগা ৰঙৰ আঁক থাকিব পাৰে। আঠু, কিলাকুটি, কঁপাল, নখ আদিত সাধাৰণতে হোৱা দেখা যায় যদিও শৰীৰৰ আন আন ঠাইতো হব পাৰে।\nইনভাৰ্চ চৰিঅ’ছিছত ছালৰ ভাঁজবোৰত মসৃণ ৰঙা ঘাঁৰ সৃষ্টি হয়।\nগুটাটে চৰিঅ’ছিছৰ ফলত ছালত পানীৰ টোপালৰ দৰে ফোহাৰ সৃষ্টি হয়।\nপুষ্টুলাৰ চৰিঅ’ছিছৰ ফলত পুজৰ দৰে বগা ডাঠ পদাৰ্থৰে ফোহাৰ সৃষ্টি হয়।\nছেৰিয়েটিক আৰ্থাইটিছৰ ফলত গাঠিৰ ৰোগৰ দৰে হয়। ৰিউমেটয়েড আৰ্থাইটিছ আৰু চৰিঅ’ছিছ- এই দুয়োটা লক্ষণ দেখা যায়।\nকি কি কাৰণত এই ৰোগ অতি বেছি হব পাৰে?\nএই ৰোগ থকা কিছু লোকৰ কিছুমান কাৰণত ঘাঁবোৰ বেছি বাঢ়ি যাব পাৰে। ইয়াৰ ভিতৰত\nছালৰ ক্ষতি (ৰাসায়ন, সংক্ৰমণ, আচোঁৰ খোৱা, সূৰ্য্যৰ তাপত দগ্ধ), মাদক দ্ৰব্যপান, হ’ৰমনৰ পৰিবৰ্তন, ধুমপান, বেটা-ব্লকাৰ আৰু নন ষ্টেৰয়েট এন্টি ইনফ্ৰেমেটৰী জাতীয় ঔষধ আৰু চাপ উল্লেখযোগ্য।\nএই ৰোগৰ দীৰ্ঘম্যাদী প্ৰভাৱ কেনে ধৰণৰ?\nএই ৰোগে মানুহৰ ওপৰত আবেগিক আৰু শাৰিৰীকভাৱে প্ৰভাৱিত কৰে। গাঠিৰ বিষ থকা ব্যক্তিৰ এই ৰোগ হয় আৰু গাঠিৰ প্ৰদাহৰ ফলত অতিপাত বিষ আৰু কাম-কাজ কৰিবলৈ অক্ষম হৈ পৰে।\nএই ৰোগ সোঁচৰে নেকি?\nএই ৰোগ নোসোঁচৰে। এই ৰোগ এজনৰ গাৰ পৰা আন এজনৰ গালৈ সংক্ৰমিত নহয়।\nএই ৰোগ নিয়ন্ত্ৰণত ৰাখিবলৈ কি কৰিব লাগে?\nৰ’দত দগ্ধ হোৱা বা আন কোনো ধৰণৰ ছালৰ ক্ষতি হোৱাৰ পৰা আতঁৰি থাকিব লাগে।\nমাদক দ্ৰব্য আৰু ধুমপানৰ পৰা বিৰত থাকিব লাগে।\nৰোগটো বেয়াৰ ফাললৈ নিয়া ঔষধবোৰ গ্ৰহণৰ পৰা বিৰত থাকিব লাগে।\nমানসিক আৰু শাৰিৰীক চাপ নিয়ন্ত্ৰণত ৰখাৰ ব্যৱস্থা কৰিব লাগে। গা-পা ধোৱাৰ সময় কমাই দিব লাগে। সাঁতোৰৰ সময় সীমিত কৰিব লাগে।\nছালত ঘঁহনি নোখোৱা উপযুক্ত পোচাক পৰিধান কৰিব লাগে।\nসংক্ৰমণ বা আন অসুস্থতাৰ বাবে লগে লগে চিকিত্সকক দেখুৱাব লাগে।\nখাদ্যত কি জৰুৰী?\nব্যক্তি বিশেষে ভাল খাদ্যৰে ভাল ফল পায়। ভাল খাদ্যাভাষ আৰু স্বাস্থ্যসন্মত জীৱনশৈলীয়ে এই ৰোগত ভাল ফল দিয়ে, আন যিকোনো ব্যক্তিৰ দৰেই। বহুলোকৰ খাদ্য বিশেষে এইৰোগ বঢ়োৱা বা কমাই ৰখাৰ কথা শুনিবলৈ পোৱা যায়। যদিও কোনো বিশেষ খাদ্যভাষ মানি চলাৰ প্ৰয়োজন নাই। তথাপিও বহুলোকে বিভিন্ন খাদ্যৰ কথা উল্লেখ কৰা দেখা যায়।


ইউনিকোড: এক নতুন যুগৰ আৰম্ভণি ২ | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nইউনিকোড: এক নতুন যুগৰ আৰম্ভণি ২\nFebruary 14, 2012 June 23, 2018 ডাঃ বনজীৎ পাঠক0Comments ইউনিকোড, ডা. বনজীৎ পাঠক, প্ৰবন্ধ\n|ডাঃ বনজীৎ পাঠক\nএই প্ৰবন্ধৰ পূৰ্বৰ খণ্ড\nআমি এতিয়ালৈ গম পালো যে ইউনিকোড এনে এটা পদ্ধতি যাক এৰাই পৃথিৱীৰ কোনো ভাষাই ভৱিষ্যতে জীয়াই থাকিব নোৱাৰে বা থাকিলেও সেই ভাষাই বিশ্বদৰবাৰত সসন্মানে নিজৰ সুকীয়া অস্তিত্ব প্ৰতিপন্ন কৰিবলৈ অসমৰ্থ হ’ব।\nএতিয়া আহক, আমি আমাৰ অসমীয়া ভাষাটোক ইউনিকোডে কেনে ধৰণৰ স্থান দিছে, সেই বিষয়ে আলোচনা কৰোঁ। ওপৰৰ আলোচনাত কোৱা হৈছে যে ইউনিকোডে পৃথিৱীৰ সকলো ভাষাৰ লিপিৰ বাবে পৰ্যায় ক্ৰমে একো একোটা অঞ্চল (range) স্থিৰ কৰিছে, কিন্তু অসমীয়া লিপিৰ বাবে কোনো সুকীয়া range দিয়া নাই। তেনেহলে অসমীয়া লিপিৰ বাবে কি কৰা আছে? আমি কেনেকৈ অসমীয়া লিখিব পাৰিছোঁ বা অসমীয়া দেখা পাইছোঁ? ইউনিকোডে অসমীয়া লিপিক বাংলা লিপিৰ ভিতৰতে একে লগে ৰাখি থৈছে। বঙালী লিপিৰ বাবে U+0980-ৰ পৰা U+09FF লৈ range স্থিৰ কৰা আছে বুলি ওপৰত আগতেই উল্লেখ কৰিছোঁ (Bengali U+0980—U+09FF)।\nইউনিকোডে উল্লেখ কৰা তথ্য অনুসৰি এনেকৈ লিখা আছে — ” The Bengali script isaNorth Indian script closely related to Devanagari. It is used to write the Bengali language primarily in the West Bengal state and in the nation of Bangladesh. In India and Bangladesh, the preferred name for the script and language is Bangla. The script is also used to write Assamese in Assam andanumber of other minority languages, such as Bishnupriya Manipuri, Daphla, Garo, Hallam, Khasi, Mizo, Munda, Naga, Rian and Santali, in northeastern India.” (পৃষ্ঠা 285, South Asian Script, Unicode version 6.0)\nএই কথাখিনিৰ অসমীয়া অনুবাদ কৰা নিষ্প্ৰয়োজন। এই কথাখিনি চালে এইটো দেখা যায় যে ইউনিকোডে অসমীয়া ভাষা লিখাৰ বাবে বঙালী লিপি ব্যৱহাৰ কৰা হয় বুলি আওপকীয়াকৈ নহয়, পোনপটীয়াকৈ কৈ দিছে, লগতে এইটোও জনাই দিলে যে অসমীয়া ভাষাটো উত্তৰ-পূৰ্বাঞ্চলৰ অন্য গৌণ ভাষাসসূহৰ এটা মাত্ৰ। কিহৰ ভিত্তিত মুখ্য বা গৌণ ভাষা কৰিলে, এই বিষয়ে তাত একো লিখা নাই।\nএইটো কথা সচাঁ যে অসমীয়া ভাষাৰ আখৰ আৰু বাংলা ভাষাৰ আখৰৰ মাজত মাত্ৰ তিনিটা প্ৰভেদ আছে, কিন্তু ইউনিকোডে উল্লেখ কৰাৰ দৰে The script (Bengali Script) is also used to write Assamese in Assam andanumber of other minority languages— এইষাৰ কথা কিমান দূৰ সঁচা? ইয়াত ইউনিকোডৰ বাবে আৰু গবেষণাৰ থল নাছিল জানো? ইমান পোনপটীয়াকৈ কৈ দিব পাৰিনে— The script (Bengali Script) is also used to write Assamese in Assam বুলি?\nBengali Script Unicode-অত Unicode version 1.1.0 ৰ পৰা দিয়া হৈছে আৰু এয়া ১৯৯৩ চনত প্ৰকাশ পাইছিল। http://www.unicode.org/versions/Unicode6.0.0/UnicodeStandard-6.0.zip)\nবাৰু, এতিয়া আমি চাওঁ অসমীয়া ভাষাৰ ‘ৰ’ ‘ৱ’ আৰু ‘ক্ষ’ আখৰৰ স্থানকেইটা। আগতেই কৈছোঁ, ইউনোকোডে প্ৰতিটো আখৰৰ বাবে এটা নিৰ্দিষ্ট স্থান নিৰ্ধাৰণ কৰি থৈছে, উদাহৰণ স্বৰূপে, ‘অ’ আখৰৰ বাবে ইউনিকোডে স্থান দিছে u+0985, ‘ক’ আখৰৰ বাবে স্থান দিছে u+0995, ‘ঙ’ আখৰৰ বাবে u+0999 ইত্যাদি।\nএনেদৰে সম্পুৰ্ণ বৰ্ণমালাখন ক্ৰমানুসাৰে আছে। বৰ্ণমালাৰ শেষত ০ ৰ পৰা ৯-লৈ সংখ্যাসমূহ আছে, ইয়াৰ পিছত Bengali- Specific Additions বুলি এটা ভাগ আছে। অসমীয়া ভাষাৰ ‘ৰ’ আৰু ‘ৱ’ এই Bengali- Specific Additions-অত অন্তৰ্ভুক্ত কৰা আছে। ‘ক্ষ’টো? ‘ক্ষ’ আখৰটো Unicode-অত নায়েই। এইখিনি উল্লেখ কৰাটো উচিত হব যে ‘ক্ষ’ আখৰটো অসমীয়া ভাষাত এটা স্বতন্ত্ৰ ব্যঞ্জন বৰ্ণ নহ’লেও অসমীয়া বৰ্ণমালাত ‘ক্ষ’ৰ স্থান আছে। বাংলা বৰ্ণমালাত ‘ক্ষ’ নাই, সেই বাবে ‘ক্ষ’টো Unicode-অত নাই। গোটেই Bengali range-টো কেইবাটাও ভাগত ভগোৱা আছে— Various signs (ং ঃ ঁ), Independent vowels (‘অ’-ৰ পৰা ‘ঔ’-লৈ, Consonants (‘ক’-ৰ পৰা ‘হ’-লৈ), Various signs (হ্ -Bengali sign Avagraha), Dependent vowel signs (া ি ী ু ূ ৃ ), Two part Dependent vowel signs ( ো ৌ), Virama (্), Additional consonant (ত্) sign (ৗ), Additional consonants ( ড় ঢ় য়), Additional vowels for Sanskrit (09E0, 09E1, 09E2, 09E3), Reserved (09E4, 09E5), Digits (১ ২ ৩ ৪ ৫ ৬ ৭ ৮ ৯ ০), Bengali specific addition (ৰ, ৱ, 09F2, 09F3, 09F4, 09F5, 09F6, 09F7, 09F8, 09F9, 09FA, 09FB)। (কিছুমান character keyboard-অৰ দ্বাৰা লিখিবলৈ অসুবিধা হয়, সেইবোৰ character-অৰ unicode স্থানটো উল্লেখ কৰা হৈছে)\nওপৰৰ কথাখিনিৰ পৰা এইটো অতি সহজেই ধৰিব পাৰি যে ‘ৰ’ আৰু ‘ৱ’-ক মূল বৰ্ণমালাৰ পৰা সম্পূৰ্ণ পৃথককৈ ৰখা আছে। ‘ৰ’— U09F1—Bengali letter Ra with middle diagonal (Assamese)। ‘ৱ’—U09F2— Bengali letter Ra with lower diagonal (Assamese)। (http://unicode.org/charts/PDF/U0980.pdf)\nশেহতীয়াকৈ ইউনিকোড কনছৰ্টিয়ামে আগৰ Bengali Script নামটো সলনি কৰি Bengali and Assamese Script কৰিছে। এই সলনিটো ২০১১ চনৰ ২২ চেপ্তেম্বৰ তাৰিখে কৰা হয় (ইউনিকোডৰ site update কৰা তথ্য অনুযায়ী)। ভিতৰৰ কিছুমান তথ্য শুধৰণি কৰা অৱশ্যে এতিয়াও বাকী আছে। আশা কৰিব পাৰি, ইউনিকোড কনছৰ্টিয়ামে বাকী থকা কামখিনিও অতি সোনকালে সম্পন্ন কৰি তুলিব।\nঅসমীয়া ইউনিকোড পদ্ধতিয়ে এতিয়াও আমাৰ মাজত যথোপযুক্ত প্ৰসাৰ বা সমাদৰ লাভ কৰা নাই। ইয়াৰ মুখ্য কাৰণকেইটামান তলত আলোচনা কৰা হ’ল।\nপ্ৰথম কাৰণটো হৈছে ইয়াৰ উপযুক্ত প্ৰচাৰ হোৱা নাই। ইউনিকোড পদ্ধতি প্ৰচলন হোৱা আজি কুৰি বছৰৰ ওপৰ হ’ল যদিও আমাৰ সৰহ সংখ্যক জনসাধাৰণৰ মাজত ইয়াৰ বহুলভাৱে প্ৰচাৰ হোৱা নাই। চুবুৰীয়া বাংলাদেশ এই ক্ষেত্ৰত বহু আগবাঢ়ি গৈছে। আমাৰ সৰ্বসাধাৰণ ৰাইজৰ মাজত ইউনিকোডৰ বিষয়ে এতিয়াও সম্যক জ্ঞানৰ অভাৱ। অৱশ্য যোৱা প্ৰায় এবছৰৰ পৰা আমাৰ অসমীয়া ৰাইজৰ এই পদ্ধতিৰ প্ৰতি আদৰ বাঢ়িছে আৰু আগতকৈ প্ৰসাৰো বাঢ়িছে, তথাপিও এয়া পৰ্যাপ্ত নহয়। আমি ইউনিকোডৰ প্ৰয়োজনীয়তাৰ বিষয়ে ৰাইজৰ মাজত আৰু সজাগতা বৃদ্ধিৰ বাবে চেষ্টা কৰিব লাগে।\nদ্বিতীয় কাৰণটো হৈছে কম্পিউটাৰ, মবাইল তথা অন্য ইলেকট্ৰণিক সামগ্ৰীৰ ব্যৱহাৰ আমাৰ মাজত এতিয়াও বহুলভাৱে হোৱা নাই। ইয়াৰ বাবেও ইউনিকোডৰ ব্যৱহাৰৰ কথাটোৱে এতিয়াও প্ৰাধান্য পোৱা নাই। কিন্তু এইটো কাৰক সময়ৰ লগে লগে আঁতৰি যাব, কাৰণ আধুনিক যুগত ইলেকট্ৰণিক সামগ্ৰীৰ উপযোগিতাৰ কথা আমাৰ ৰাইজে ইতিমধ্য বুজি উঠিছে আৰু ইয়াৰ ব্যৱহাৰো বনজুইৰ দৰে দিনক দিনে বাঢ়ি গৈছে। এই সঁজুলিসমূহৰ ব্যৱহাৰ আৰু বৃদ্ধি পোৱাৰ লগে লগে ইউনিকোডৰ প্ৰসাৰ আৰু ব্যৱহাৰে, আমাৰ বোধেৰে, আৰু ক্ষিপ্ৰতা লাভ কৰিব।\nতৃতীয়তে নতুন কথা শিকাৰ প্ৰতি বা অসমীয়া ভাষাৰ প্ৰতি একাংশ লোকৰ উদাসীন মনোভাৱো ইউনিকোডৰ প্ৰসাৰৰ বাধাৰ এটা কাৰণ বুলি বিবেচিত কৰিব পাৰি। আমাৰ চৰকাৰী কাম-কাজতো অসমীয়া ভাষাৰ ব্যৱহাৰ নহয়। অসম সাহিত্য সভাৰ দৰে এটা সন্মানীয় জাতীয় অনুষ্ঠানেও এই ক্ষেত্ৰত কোনো বিশেষ পদক্ষেপ লোৱাটো চকুত নপৰে বা চেষ্টা কৰিছে যদিও ফলপ্ৰসূ হোৱা নাই। চৰকাৰে বাতৰি কাকতত বিজ্ঞাপন দিয়েই নিজৰ দায়িত্ব শেষ কৰি থয়। আজি আমাৰ অসমীয়া ভাষাৰ ব্যৱহাৰ নকৰাকৈ অসমত সুকলমে সকলো ধৰণৰ কাম চলাই যাব পাৰি, ফলত ‘অসমীয়া লিখা বা অসমীয়া ভাষাৰ চৰ্চা কেবল সাহিত্যিক বা প্ৰবন্ধকাৰ সকলেহে কৰা উচিত’ ধৰণৰ এটা ধাৰণা গঢ় লৈ উঠিছে। কম্পিউটাৰত অসমীয়া লিখাটো অতি টান কাম বুলি আমাৰ সৰ্বসাধাৰণ ৰাইজৰ মাজত এটা ভুল ধাৰণা আছে। প্ৰকৃততে কম্পিঊটাৰত অসমীয়া লিখাটো বৰ্তমান অতি সহজ হৈ উঠিছে, আগৰ দৰে অসমীয়া আখৰ দেখাৰ সমস্যাও কমি আহিছে। ৰাইজৰ এই ভুল ধাৰণাটো অতি সোনকালেই আঁতৰিব বুলি আমাৰ বিশ্বাস।\nআমাৰ প্ৰচাৰ মাধ্যমৰ এই দিশটোৰ প্ৰতি উদাসীন মনোভাৱ:\nপ্ৰচাৰ মাধ্যমে এই ক্ষেত্ৰত যিমান গুৰুত্ব প্ৰদান কৰিব লাগিছিল, সিমান গুৰুত্ব দিয়া দেখা নাযায়। বহুতৰে ইয়াৰ ভৱিষ্যৎ প্ৰয়োজনীয়তাৰ ওপৰত জ্ঞান নথকাৰ বাবে ইয়াক কেৱল ইণ্টাৰনেটৰ লগত জড়িত বুলি ধৰি লৈ নিজেও শিকিবলৈ নিবিচাৰে আৰু আনৰ মাজত সজাগতা অনাৰ বিষয়েও চিন্তা-চৰ্চা নকৰে। আগৰে পৰা চলি অহা পদ্ধতিবোৰৰ বিকল্প হিচাপেহে মাত্ৰ ইয়াক ভবাৰ বাবেও এনে উদাসীন মনোভাৱ হ’ব পাৰে। প্ৰতিস্থিত সাহিত্যিক/ প্ৰৱন্ধকাৰ সকলোৱে এই দিশটো সামৰি কোনো উল্লেখযোগ্য লেখা এতিয়ালৈকে লিখা নাই। অৱশ্য কেইখনমান আঙুলি মূৰত গণিব পৰা আলোচনী আৰু বাতৰি কাকতে ইউনিকোড সম্পৰ্কে কেইটামান লেখা প্ৰকাশ কৰিছে, কিন্তু পৰ্যাপ্ত নহয়। আটাইতকৈ শক্তিশালী প্ৰচাৰ মাধ্যম— বাতৰি কাকতৰ লগত জড়িত ব্যক্তিসকলৰ এই মাধ্যমক লৈ থকা অজ্ঞতাও এটা উল্লেখযোগ্য কাৰণ বুলি বিবেচিত হৈছে। অথচ আমাৰ চুবুৰীয়া ৰাষ্ট্ৰ বাংলাদেশে তেওঁলোকৰ সংবাদ মাধ্যমত ইউনিকোডৰ ব্যৱহাৰ ইতিমধ্যে আৰম্ভ কৰি সুচাৰু ৰূপে পৰিচালনা কৰি আছে।\nপ্ৰযুক্তিবিদ্যাৰ এই দ্ৰুত পৰিৱৰ্তনৰ লগত খাপ খুৱাই চলিবলৈ সকলোবোৰৰ একো একোটা পৰিৱৰ্তন যে হ’ব, সেয়া খাতাং; হয়তো এই পৰিৱৰ্তনবোৰৰ কোনোটোৰ বাবে সময় কম লাগিব আৰু কোনোটোৰ অলপ বেছি দীঘলীয়া সময়ৰ প্ৰয়োজন হ’ব। খুব কম সময়ৰ ভিতৰতে হয়তো কাগজ তথা ছপাশালৰ বিকল্প হিচাপে পৰিগণিত হ’ব ইণ্টাৰনেট। কিয়নো ইণ্টাৰনেটে যিমান কম সময়ত যিমান গৰিষ্ঠ সংখ্যক ব্যক্তিক সামৰি ল’ব পাৰে, সেয়া বেলেগ মাধ্যমৰ তুলনাত এক বিশাল পৰিসৰ। তেনে ক্ষেত্ৰত লেখক আৰু পাঠকৰ মাজত যোগসূত্ৰ স্থাপন কৰাত ইউনিকোড মাধ্যমে এক বলিষ্ঠ ভূমিকা পালন কৰিব। উল্লেখযোগ্য যে অসমৰ তুলনাত এই ক্ষেত্ৰত আন ৰাজ্যবোৰ কেতিয়াবাই আগবাঢ়ি গৈ এই মাধ্যম ব্যৱহাৰ কৰিবলৈ ধৰিছে। উদাহৰণ স্বৰূপে, ‘অন্ধ্ৰজ্যোতি’ নামৰ তেলুগু বাতৰি কাকত, ‘আনন্দবাজাৰ পত্রিকা’ নামৰ বাংলা কাকত আদিয়ে তেওঁলোকৰ ইণ্টাৰনেট সংস্কৰণ ইউনিকোড ব্যৱহাৰ কৰি প্ৰকাশ কৰি আহিছে।\nএই কথাও সত্য যে ইউনিকোড পদ্ধতি বৰ্তমানেও সম্পূৰ্ণ ৰূপে আঁসোৱাহ মুক্ত নহয়। শেহতীয়াভাৱে বজাৰত উপলবদ্ধ কম্পিউটাৰ, ম’বাইল আদিত অসমীয়া আখৰ দেখা পোৱাটো সুচল হৈছে যদিও কেইবছৰমানৰ আগলৈকে এইটো এটা ডাঙৰ সমস্যা হৈ আছিল। এতিয়াও সকলো মোবাইলৰ Operating System-অত অসমীয়া দেখা পোৱা নাযায়। অৱশ্যে কম্পিউটাৰৰ ক্ষেত্ৰত এই সমস্যাটো প্ৰায় আঁতৰ হৈছে। অসমীয়া লিপিৰ কিছুমান চিহ্ন ইউনিকোড পদ্ধতিৰ দ্বাৰা কম্পিউটাৰত লিখিবলৈ অসুবিধা হয়। ম’বাইলৰ ক্ষেত্ৰত অসমীয়া লিখা ব্যৱস্থাটো এতিয়াও চালুকীয়া অৱস্থাতেই আছে। অসমীয়া লিখাৰ সঁজুলিবোৰৰো কিছুমান সীমাবদ্ধতা আছে। কেতিয়াবা এটা Operating System-অৰ সঁজুলিয়ে আন এটা Operating System-অত কেতিয়াবা কাম নকৰে। এনেবোৰ সৰু-সুৰা অসুবিধাৰ বাবেও ইউনিকোডে আমাৰ মাজত পাব লগা সমাদৰ লাভ কৰিবলৈ সক্ষম হোৱা নাই।\nইউনিকোড ভৱিষ্যতৰ যিকোনো ভাষাৰ লিপিৰ বাবে একমাত্ৰ মাধ্যম ৰূপে পৰিগণিত হ’ব আৰু এই কথাটো অসমীয়া ভাষাৰ ক্ষেত্ৰটো একেই হ’ব। বৰ্তমানে এতিয়া ইয়াৰ বিকল্প ৰূপে ছপাশাল বা অন্যান্য মাধ্যমসমূহ আছে বাবে আমি হয়তো কথাটো বোধগম্য কৰিব পৰা নাই। অসমীয়া ভাষাক জীয়াই ৰাখিবলৈ হ’লে ইউনিকোড ব্যৱহাৰ কৰিবই লাগিব। ইয়াৰ অন্য বিকল্প নাই। আহক, আমি ইউনিকোডক সঠিক মূল্য দি তথা ইয়াৰ প্ৰসাৰ ঘটাই অসমীয়া ভাষাক বিশ্ববাসীৰ মাজত একক ভাবে চিনাকি কৰাই দিয়াৰ পথত আগুৱাই লৈ যাওঁ।\nচিৰ চেনেহী মোৰ ভাষা জননী।\nঅসমীয়া সাহিত্যলৈ চাহ জনজাতি সমাজৰ বৰঙণি...\n← ভাল খবৰ\nসৰ্থেবাৰীৰ সভা মহোৎসৱ →


লক্ষ্মীনাথ বেজবৰুৱাৰ প্ৰতিভা (সাহিত্যাচাৰ্য মহিম বৰা) - সাহিত্য ডট অৰ্গ\nলক্ষ্মীনাথ বেজবৰুৱাৰ প্ৰতিভা (সাহিত্যাচাৰ্য মহিম বৰা)\nSeptember 15, 2014 March 10, 20210Comments\nকৃপাবৰ বৰবৰুৱা ডাঙৰীয়া এদিন আকাশ-পাতাল ভাবি চ’ৰাত বহি আছিল হেলনীয়া চকীত৷ এনেতে কঁহকহীয়া চৌখিন ডেকা ল’ৰা এটাই দুৱাৰ মুখত থিয় হৈ নমস্কাৰ দিলে৷ বৰবৰুৱাই মূৰ জোকাৰি সোমাই আহিবলৈ কৈ তেওঁৰ সন্মুখৰ মেজখনৰ বিপৰীতে থকা চকী এখন দেখুৱাই বহিবলৈ ক’লে৷ ডেকাজনে মিচিককৈ হাঁহি তেওঁৰ ফালে চাই চকীত বহিল৷ বৰবৰুৱাই তেওঁক চিনি পোৱা নাই বা চিন পাহৰিলে৷ সুধিলে- ‘কোৱাচোন কি সকামত আহিলা?’ ডেকাৰ মুখৰ মিচিকীয়া হাঁহিৰ মাজেদিয়েই তেওঁ ক’লে- ‘ডাঙৰীয়াই মোক চিনি পোৱা নাই নেকি?’ বৰবৰুৱা বিমোৰত – তেখেতৰ এনে ভুল হৈয়েই থাকে৷ ডেকাই কৈ গ’ল কিয় আপোনাৰ লগত সদায় থাকোঁ, য’লওকে যায় মোকো লৈ যায়…৷\nবাৰু কোৱাচোন, বুঢ়া বয়সত মানুহে বহুকথাই পাহৰে. তোমাৰ নামটো কোৱা’\n‘আপুনি তেনেহ’লে মোক কোৱা কথাবোৰ পাহৰিলে’ এইযে আপুনি কৈছিল মোক ধুনিয়া ঘৰ এটা সাজি দিব – এখন সেউজীয়া লন থাকিব – ফুলনি থাকিব, – এখন ঘোঁৰাবাগী – এখন দামী গাড়ী…\nবৰবৰুৱাই বাধা দি ক’লে – ‘ওহো তুমি ভুল কৰিছা৷ মই কেতিয়াও কাকো এনে কথা\nদিয়া নাই৷’ ডেকাই মিচমিচকৈ হাঁহিয়েই থাকিল৷ হাঁহিৰ মাজতেই আৰু কি কি দিব বুলি কৈছিল তাৰ তালিকা দি শেষত ক’লে, – ‘কিয় ডাঙৰীয়া, আপুনি যে ধুনীয়া ছোৱালী দেখিলে আঁতৰৰ পৰা চাইছিল, তেনে এজনী ধুনীয়া ছোৱালী মোলৈ বিয়া কৰাই আনিম বুলি কৈছিল…!’\nএই বৰবৰুৱা ডাঙৰীয়াই চোঁচা লৈ তাক পিছফালৰ পৰা দুই বাহুত হেঁচি ধৰি ক’লে – ‘মোৰ দৰে ভব্য-গব্য লোকক তই অপমান কৰিছ, মোক সকলোৱে সন্মান কৰে আৰু তই..’\nবৰবৰুৱাৰ হেঁচাত সি চকীৰ দৰে চেপেটা হৈ গ’ল – তথাপি কৈ গ’ল – ‘মোক আপুনি মাৰিব নোৱাৰে, চেপেটা কৰিবহে পাৰিব৷ মোক আপুনি চিনি নাপালে, ময়ে আপোনাৰ মনটো৷’\nমোৰ এই কথাখিনি খহটা আৰু মনৰ পৰা লিখা – কমৰসিক৷ শ্ৰদ্ধেয় ৰাইজে কৃপাবৰৰ ‘মোৰ সৈতে মনাইৰ দন্দ’ ৰচনাখন পঢ়িছেই – যিসকলে পঢ়া নাই – বুজিব পাৰিব কৃপাবৰী হাস্যৰসৰ সোৱাদ কেনেকুৱা৷\nমই চতুৰ্থ-পঞ্চম শ্ৰেণীতেই কৃপাবৰৰ এনে ৰচনা পুৰণা বাঁহীত দুই-এখন পঢ়ি কৃপাবৰক চাবলৈ উত্ৰাৱল হৈছিলোঁ৷ আমাৰ বংশৰ স্বৰ্গীয় শ্ৰেদ্ধেয় ডিম্বেশ্বৰ বৰা, স্বৰ্গীয় ভোগেশ্বৰ বৰা ককাইদেউ দুজনে বুজালে- ‘ডাঙৰ হ’লে পঢ়িবি কৃপাবৰ কোন৷ কৃপাবৰ বৰবৰুৱা লক্ষ্মীনাথৰ ছদ্মনাম৷’ ‘তেওঁৰ সঁচাকৈয়ে কোটটো ডাঙৰনে? মূৰৰ পিছফালে টিকনি আছেনে, কেনেকৈ ক’ত কৃপাবৰক লগ পাম’ – এনেবোৰ গোপনীয় চিন্তাত মন ব্যাকুল হৈ পৰিছিল৷ অলপ বয়স বঢ়াৰ লগে লগে বেজবৰুৱাতকৈ কৃপাবৰহে বেছি ভাল লগা হৈছিল৷ কলেজলৈ অহাৰ লগে লগে বেজবৰুৱাৰ কিতাপ বিচাৰি-খোচাৰি পঢ়িবলৈ ল’লো যদিও সেই সময়ত বেজবৰুৱাৰ কিতাপ পঢ়িবলৈ নাছিল৷ অসমীয়া এম. এ. ক্লাছত নাম লগাই (সাহিত্য বিভাগ) বিশেষ পাঠ্যক্ৰম হিচাপে বেজবৰুৱা আৰু গোহাঞি বৰুৱাক লৈছিলোঁ৷ তেতিয়াও বেজবৰুৱাৰ গ্ৰন্থাৱলী ওলোৱা নাই (১৯৫২ চন)৷ স্বৰ্গীয় ডঃ নেওগ ছাৰ আৰু সত্যেন্দ্ৰনাথ শৰ্মা ছাৰে দিয়া বক্তৃতাৰ আধাৰত অধ্যয়ন শেষ কৰিছিলোঁ৷ শেহতীয়াকৈ বেজবৰুৱাৰ ৰচনাৱলী ওলালেও মোৰ পঢ়াৰ সৌভাগ্য নহ’ল৷ কৃপাবৰৰ ৰচনাভংগীয়ে মোক বৰকৈ আকৰ্ষণ কৰিছিল আৰু তেনেকুৱা ভাষা ময়ো লিখিবলৈ চেষ্টা কৰিম বুলি মনতে ভাবিছিলোঁ৷ অলপ জ্ঞান হোৱাত বুজিলোঁ- কৃপাবৰী ৰচনাৰ ঠাঁচ অননুকৰণীয়৷ ইয়াত ইংৰাজী হাস্যৰসিকসকলৰ প্ৰভাৱ নিশ্চয় আছে, কিন্তু সেইটো তেওঁ সম্পূৰ্ণকৈ হজম কৰি নিজস্ব এটা ধাৰা সৃষ্টি কৰিছে৷\nকৃপাবৰ বৰুৱা দুজন নে একেজনেই৷ আমি একেজনেই বুলি জানো – কিন্তু প্ৰমাণ কি? কৃপাবৰী হাঁহিৰ সঁফুৰাত নিজকলৈয়ো হাঁহিলে আৰু আনক লৈয়ো হাঁহিলে৷ গোটেই জীৱন হাঁহিয়েই কটাই গ’ল৷ তেওঁ কেতিয়াও কন্দা নাছিলনে? এম এ. পঢ়ি থকা অৱস্থাত মই এই চিন্তাবিলাক কৰিছিলোঁ৷ এই খিনিতে মই কৃপাবৰৰ আন দুখন ৰচনাৰ কথা উল্লেখ কৰোঁ – ‘বিৰহ’ আৰু ‘মিলন’৷ কৃপাবৰৰ পানীলগা – বৰবৰুৱানী নাই, দেশ ফুৰিবলৈ গৈছে৷ বৰবৰুৱাই পোষ্টকাৰ্ড ভেজিলে – “প্ৰিয়ে, সোনকালে আঁহা, তোমাৰ বিৰহত মই আঁতুৰ৷” চিঠি পাই বৰবৰুৱানীয়ে ভ্ৰমণ আধাতে সামৰি বৰবৰুৱাৰ ওচৰ পালেহি৷ দেখিলে – সৰ্বনাশ, নাকে-মুখে পানী, গোটেই মানুহটো ওফন্দি পৰিছে৷ লগে লগে তেওঁ তালাপিত লাগি গ’ল৷ তেল-নহৰুৰ মালিছ, গৰম পানীৰ সেঁক, ঔষধ-পত্ৰ আদি দিয়াত ব্যস্ত হ’ল৷ বৰবৰুৱাই ক’লে- ‘প্ৰিয়ে, যিমানেই চেষ্টা নকৰা হিন্দুৰ পানীলগা সোনকালে ভাল নহয়৷ ভাৰতলৈ অহা হিন্দুৰ পূৰ্বপুৰুষসকলে পিণ্ডখোৱাৰ যি ব্যৱস্থা কৰি গ’ল তাৰ ফলত আমাৰ এই দশা৷ আমাৰ আগৰ জন্মৰ পো-নাতি বিলাক বছৰি বছৰি পিণ্ড দিবই লাগিছে আৰু সেই পানী আমাৰ গাত পৰিয়েই আছে৷ গতিকে হিন্দুৰ পানীলগা কেনেকৈ ভাল হ’ব৷ সেয়েহে এইবাৰ ভৱিষ্যতে এই বিপদৰ পৰা হাত সৰাৰ ব্যৱস্থা লৈছোঁ৷’ এইটোৱেই কৃপাবৰৰ কাণ্ড৷ বেজবৰুৱাৰ পুত্ৰ সন্তান না, কৃপাবৰৰো পুত্ৰ সন্তান নাই৷ দুয়োজন যে একেজনেই তাৰ এটা আমোঘ প্ৰমাণ আমি এই ৰচনা দুখনত পাওঁ৷\nকৃপাবৰৰ কান্দোন এই হাঁহিৰ মাজেদিয়েই প্ৰকাশ পাইছে৷ বেজবৰুৱাৰ কান্দোন আমি আৰু এঠাইত স্পষ্টকৈ দেখিছোঁ – বীণ বৰাগী কবিতাটোত৷ কবিয়ে বৰাগীক কৈছে-\n“একণি হৃদয় এফেৰি সমল / কতনো সহিব খুন্দা\nভাগিচিগি যায় অলপ আঘাতে / কিয় তই মোক কন্দা”\nহাঁহিৰ সঁফুৰাত বেজবৰুৱাই নিজৰ কান্দোন লুকুৱাই আমাক হাঁহিখিনি বিলাই গ’ল৷ ব্যঙ্গ আৰু বিদ্ৰুপাত্মক হাস্যৰসো বেজবৰুৱাৰ ৰচনাত আছে৷ অৱশ্যে আমি তেওঁৰ ৰচনাত হিউমাৰ বেছি পাওঁ৷\nবীণ বৰাগী কবিতাটো- এটি আচৰিত কবিতা বুলি এখন সভাত কৈছিলোঁ৷ বেজবৰুৱাৰ গভীৰ দেশপ্ৰেম আৰু জীৱন দৰ্শন এই কবিতাটিত প্ৰকাশ পাইছে৷ কাৰণ সুৰটো জন্ম জন্মান্তৰে শুনা৷ জন্মান্তৰবাদতো কবিৰ বিশ্বাস গভীৰ৷ এই বিশ্বাস কেৱল আধ্যাত্মিক স্তৰতে কবিয়ে ৰখা নাই৷ ইয়াত দেশপ্ৰেমৰ গভীৰতাহে সাঙোৰ খাই আছে৷ আগৰ জন্মবিলাকত কবি ক’ত উপজিছিল? – এই দেশত, এই ভাৰতভূমিত, এই কামৰূপ, প্ৰাগজ্যোতিষপুৰ, এই অসমত৷ সেই কাৰণেই আগৰ জন্মৰ ভাৰতৰ, অসমৰ গৌৰৱৰ দিনবোৰৰ কথা আওঁপকীয়াকৈ উল্লেখ কৰিবৰ সুৰুঙা পাইছে৷ ভাৰতৰ জাতি-গোষ্ঠীৰ মহীয়সী নাৰীসকলৰ কেইগৰাকীমানৰ নাম উল্লেখ কৰি লগতে মহাসতী জয়মতীক স্থান দি সৰ্বভাৰতীয় পৰ্যায়ত প্ৰতিষ্ঠা কৰিছে কবিতাটিত৷ মহাবীৰ চিলাৰায়, লাচিত বৰফুকন, মহাৰাজ নৰনাৰায়ণ, স্বৰ্গদেউ ৰুদ্ৰসিংহৰ নাম উল্লেখেৰে অসমৰ কামৰূপৰ ৰাজনৈতিক বুৰঞ্জী, সৰ্বভাৰতীয় বুৰঞ্জীৰ অংগীভূত কৰিছে৷ ফলত জনজাতীয় আহোম শাসন ভাৰত বুৰঞ্জীৰ বিশেষ অংগ হৈ পৰিল৷ ‘অ’ মোৰ আপোনাৰ দেশ’ৰ গীতিকাৰ বেজবৰুৱাই ‘অ’ মোৰ অসমী আই’ বোলোতে ‘অ’ মোৰ ভাৰত আই’ ধাৰণাটো ব্যক্ত কৰিব পাৰিছে৷ যি কোনো দেশে অসমীৰ ঠাইত নিজৰ দেশৰ নাম, নিজ নিজ মাত কথা বা ভাষাক ‘সুৰীয়া মাত’ বিশেষণেৰে বিভূষিত কৰি জাতীয় সংগীত কৰি গোৱাৰ সুৰুঙা বেজবৰুৱাই ৰাখি থৈ গৈছে৷ কবিতাটোত গভীৰ দেশপ্ৰেমৰ লগতে গভীৰ আশাবাদ প্ৰকাশ পাইছে৷ বৰাগীৰ অমৃত সংগীতে পৰাধীনতাৰ নাগ পাশত শুকাই যোৱা দেশখন কুঁহিপাতেৰে উপচি পৰিব বুলি প্ৰকাশ কৰিছে৷ দেশৰ নতুন পুৰুষে অতীত বুৰঞ্জীৰ প্ৰেৰণা লৈ আকৌ এই দেশ স্বাধীন কৰিব – এই গভীৰ আশাবাদ কবিতাটোত প্ৰকাশ পাইছে৷\n“নতুন প্ৰাণৰ ন-চকুজুৰি\nদীপ্তি ঢালিদে তাত\nপুৰণি পৃথিৱী নকৈ চাই লওঁ\nহে বীণ এষাৰি মাত৷”\nপুৰণি পৃথিৱীখনত কবিৰ নতুন প্ৰাণ হ’ল – নতুন পুৰুষ৷ কবিৰ জীৱিত কালতে দেশ স্বাধীন হোৱাৰ কামনাৰে কবিতাটো শেষ কৰিছে৷ কবিতাটিত ‘ইপুৰী-সিপুৰী’ৰ উল্লেখৰ দ্বাৰা জীৱন-মৃত্যুৰ কথা কোৱা নাই, পৰাধীন দেশ আৰু স্বাধীন দেশৰ কথাহে প্ৰতীকী ৰূপত প্ৰকাশ পাইছে৷ আধ্যাত্মিক অৰ্থ কৰিলে কবি পলায়নবাদী হৈ পৰিব৷ যিজন কবিয়ে বীণৰ সুৰটো নুশুনাকৈ আঁতৰি যাবলৈ শকতি নাপায়৷ তেওঁ মৃত্যুৰ পিছত সিপুৰীত গৈ বুজিব বুলি অৰ্থ কৰিলে কবিতাটোৰ প্ৰতি, কবিৰ প্ৰতি ঘোৰ অন্যায় কৰা হ’ব৷\n“শোকৰ সুৰটি নুশুনি নোৱাৰো\nবাঘমোৰে ধৰে মোক\nআঁতৰি যাবৰ শকতি নাপাওঁ\nবেজাৰে পীড়িছে বুকু৷”\nমোৰ নিজা ধাৰণা এই যে ৱৰ্ডচৱৰ্থৰ ‘চ’লিটাৰী ৰীপাৰ’ কবিটাটোৱে কবিক ‘বীণ বৰাগী’ৰ প্ৰেৰণা দিছিল৷ ৱৰ্ডচৱৰ্থেও দাৱনীৰ ভাষা বুজা নাছিল, সুৰটোৱেহে টানি নিছিল৷ বেজবৰুৱাৰ প্ৰেমৰ কবিতাত ইংৰাজ কবিৰ প্ৰভাৱ আছে৷ জৰ্জ ডাৰ্লিৰ কবিতাৰ অসমীয়া ভাষান্তৰ এই কবিতাটো৷ নাৰীৰ বাহিৰৰ ৰূপ-লাৱণ্যই প্ৰেমিকক সাধাৰণতে আকৰ্ষণ কৰিলেও বেজবৰুৱাৰ প্ৰেমৰ সংজ্ঞা সুকীয়া – ‘কামগন্ধ নাহি তায়’ – ধৰণৰ৷ এই প্ৰেম গভীৰ, বিশাল, অনন্ত – যাৰ বিন্দু এটাই মৰুভূমিক বুৰাই, শিলক পমায়৷ এনে নিভাঁজ প্ৰেম তেওঁ প্ৰেমিকাৰ পৰা বিচাৰে৷ তেওঁৰ প্ৰেমিকা ‘মালতী’ যেনেকৈ অম্বিকাগিৰী ৰায়চৌধুৰীৰ ‘ৰাণী’, দেৱকান্ত বৰুৱাৰ তাঁতশালৰ শিপিনীজনী (নাম দিয়া নাই), দুৱৰাৰ, বৰকাকতীৰ প্ৰেমিকাৰ নাম নাই৷ দুৱৰা, বৰুৱাৰ জীৱনত অনন্তৰূপ বা জন্মান্তৰবাদত বিশ্বাস নাই, মৃত্যুৱেই সকলো শেষ৷ ‘বাহুতোলা মৰণৰ শেষ আলিঙ্গনে চিনচাব নাৰাখে সমূলি’- দুৱৰা আৰু বৰুৱাৰ – ‘তুমি আৰু মই গঢ়া মাটিৰ পৃথিৱী এয়া মৃত্যু তাৰ সীমা৷’ এইসকলৰ প্ৰেমৰ মৃত্যুতে সীমাবদ্ধ, উত্তৰণ নাই৷ ৰায়চৌধুৰীৰ ‘তন্দ্ৰাভঙ্গ কবিতাত ‘ৰাণী’ৰ উত্তৰণ হৈছে – ‘ইবাৰ ওঁঠত নহয় পদত – অমৰ সুধা পিলোঁ৷’ তন্দ্ৰাভঙ্গ এই কণমানি কবিতাটোত তেওঁৰ প্ৰেমৰ দৰ্শন প্ৰকাশিত হৈছে৷\nবৰকাকতীৰ প্ৰেম চিৰসুন্দৰৰ প্ৰেমৰ লগত লীন গৈছে৷\nপ্ৰেমিকা মালতীৰ প্ৰেমো সীমাবদ্ধ –\n“নিষ্ঠুৰ এই পৃথিৱীত\nমেলানি মাগি ল’ম\nঢুকাব সকলো বাধা৷”\n‘মালতী’ – কবিতাটোৰ এই সামৰণিটোৱে মোক সদায় আমনি কৰি আহিছে – মনৰ ভিতৰত গুৰি পৰুৱা এটা বগাই ফুৰাৰ দৰে৷ জন্মান্তৰবাদী কবি নিভাঁজ প্ৰেমৰ সাগৰত বুৰিয়াই থাকিও এই ক্ষেত্ৰত তেওঁ সীমা ঠেক কৰিলে কিয়?\nচন্দ্ৰকুমাৰৰ মাধুৰীৰ মাধুৰী নিভাঁজ প্ৰেমৰ প্ৰতীক – ‘কামগন্ধ নাহি তায়’৷ মালতীকো পাঠকে তেনেৰূপত থকাটো বিচাৰিছিল৷ যোৱা কেইদিনমানৰ পৰা মোৰ চিন্তাই এটা ব্যাখ্যা বিচাৰি পাইছে; ভয়ে ভয়ে আগবঢ়ালোঁ৷ প্ৰেমৰ কবিতাত কবিয়ে প্ৰেমৰ যি সূত্ৰ দিছে – সেই নিভাঁজ নিষ্কাম প্ৰেমৰ মূৰ্তিমতী ৰূপ হ’ল ‘মালতী’ – যি ‘মাধুৰী’ৰে এটা ৰূপ হোৱাত বাধা নাই৷ মালতীৰ দেহৰ পৰশ কবিয়ে গোটেই জীৱন পাই আহিছে৷ এই প্ৰেম, এই প্ৰেমিকা কোনো জন্মতে লগ পোৱাৰ আশা নাই৷ ইমানেই পবিত্ৰ, স্বৰ্গীয় এই প্ৰেম৷ এই জন্মতেই সকলো শেষ৷ ‘কবিৰ অহৈতুকী প্ৰীতি’ ৰচনাখনত শ্ৰদ্ধেয় স্বৰ্গীয় ডঃ কাকতি ছাৰে এনে নিঃস্বাৰ্থ প্ৰেমৰ উদাহৰণসহ আলোচনা কৰি গৈছে৷ মই ভাবোঁ কামভস্ম আৰু হৰ-গৌৰীৰ প্ৰেমো নিষ্কাম প্ৰেমৰ ৰূপাত্মক প্ৰকাশ হিচাপে গণ্য কৰিব পাৰি৷ কামদেৱক ভষ্ম কৰাৰ পিছতহে শিৱ পাৰ্বতীৰ মিলন হৈছে৷ বেজবৰুৱাই তেনে প্ৰেমক ‘মহাশক্তি জগত প্ৰকাশে’ বুলি কৈছে৷\nচুটিগল্পৰ ক্ষেত্ৰত বেজবৰুৱা চিৰকাল আমাৰ আদৰণীয়৷ পাশ্চাত্যৰ প্ৰভাৱত সৃষ্টি হোৱা আমাৰ সাহিত্যত এই প্ৰথম চুটিগল্পৰ অৱতাৰণা৷ এই ক্ষেত্ৰত বেজবৰুৱাই পাশ্চাত্য প্ৰভাৱক জীন নিয়াই এই দেশৰ মাটি পানী, বতাহৰ সৃষ্ট চৰিত্ৰ কাহিনীৰ সৃষ্টি কৰি গৈছে৷ যোৱা এশ, ছকুৰি বছৰ ধৰি পঢ়ি অহা এনে কেইটামান গল্প আমাৰ সাহিত্যত অমৰ হৈ থাকিব৷ একমাত্ৰ সাহসী গল্প ‘পাতমুগী’ত সেই সময়ৰ পাশ্চাত্য সাহিত্যত তোলপাৰ সৃষ্টি কৰা ফ্ৰয়েডৰ চিন্তাৰ পোনপটীয়া প্ৰকাশ এই পৰীক্ষামূলক গল্পটোৰ আকৰ্ষণ চিৰনতুন৷\nবেজবৰুৱাৰ আত্মজীৱনী সকলো দিশতে সাহিত্যৰ সোৱাদযুক্ত হোৱাৰ উপৰিও আমাৰ জাতীয় জীৱন, ধৰ্ম, সংস্কৃতিৰ এখন দলিল হৈছে৷ অকল ৰসাল ভংগীৰ এইখন এখন আমনি নলগাকৈ পঢ়িব পৰা জীৱনী, কাহিনী, বুৰঞ্জী৷\nভকততে সীমাবদ্ধ হৈ থকা গুৰুদুজনাক আধুনিক শিক্ষিত সমাজৰ মাজলৈ বেজবৰুৱাই প্ৰথম আনিলে৷ এই ক্ষেত্ৰত ডঃ কাকৰি ছাৰৰো নাম জড়িত হৈ থাকিব৷ বৈষ্ণৱ সাহিত্যৰ অমূল্য ৰত্নৰাজিয়ে আমাৰ সাহিত্যৰ ভঁৰাল মেটমৰা কৰাত কিমান সহায় কৰিলে বা কৰিছে সেই আলোচনাৰ ঠাই মোৰ এই আলোচনাত নাই৷ বৈষ্ণৱ ভক্ত বেজবৰুৱাৰ শংকৰ মাধৱ চৰিত পুথি দুখনৰ উপৰিও, কৃষ্ণকথা, তত্ত্বকথা আদি, বৰোদাত দিয়া বক্তৃতাত যি বিশাল জ্ঞান, অধ্যয়ন আৰু ভগৱৎ ভক্তি প্ৰকাশ পাইছে – ভৱিষ্যতে তাৰ সুকীয়া আলোচনা কৰা পণ্ডিত আমাৰ মাজত ওলাব৷\nআজি ডেৰশ বছৰীয়া অনুষ্ঠানটোৱে আমাকো এই আশা দিছে যে অসমীয়া জাতি জীয়াই থকালৈকে বেজবৰুৱা ৰাইজৰ সেৱাৰ পাত্ৰ হৈ থাকিব – সেই ধূলিকণা এটা হ’লেও মূৰত তুলি ল’ব৷\n“দূবৰি বনতকৈ সৰু তই লক্ষ্মীনাথ\nধূলিৰো তলৰ তই ধূলি\nতাকো নাপাহৰে প্ৰিয়তকৈ প্ৰিয় তোৰ\nআদৰি ল’বহি তুলি৷”\nমোৰ বেজবৰুৱাৰ সাহিত্য-জ্ঞান সীমাবদ্ধ৷ তেতিয়া তেখেতৰ সকলোবিলাক ৰচনা প্ৰকাশ হোৱা নাছিল৷ এতিয়া প্ৰকাশিত হ’ল যদিও যোৱা ১২/১৫ বছৰ ধৰি চকু আৰু মূৰৰ আচৰিত ধৰণৰ বিষত লিখা-পঢ়া সম্পূৰ্ণ বন্ধ৷ কৈ যোৱা কথা আনে লিপিবদ্ধ কৰি যায়৷ বৰ্তমান লিপিকাৰৰো অভাৱ৷ আচৰিত কথা এই প্ৰথম কেইটামান পাত নিজে মনৰ পৰাই লিখি যাব পাৰিলোঁ৷ দোষ-ত্ৰুটী, ভুল-ভ্ৰান্তি সুধীজনে আঙুলিয়াই দিব এই আশাৰে৷\n‘কৃষ্ণ যেন দিলে মতি,… … যেন ৰৰৈ সৰস্বতী’ মাত্ৰ লিখি গ’লোঁ৷ ভাষাৰ গাঁথনি শব্দৰ গাঁথনিলৈ চকু দিয়াৰ সময় নাই৷ সকলোলৈ সেৱা জনালোঁ৷ সাহিত্য সম্ৰাটজনলৈ শতকোটি সেৱা৷ সুধী সমাজলৈ সেৱা৷\n‘নতুন প্ৰাণৰ ন-চকুযুৰি\nদীপিতি ঢালি দে তাত\nপুৰণি পৃথিৱী নকৈ চাই লও\nহে বীণ এষাৰি মাত৷’\n‘অসম আকৌ উন্নতিৰ পথত জয় আই অসম বোল৷’\n(বিঃদ্ৰঃ – এই লেখাটো ‘যোৱা ২৬ মাৰ্চ, ২০১৪ তাৰিখে সাহিত্যৰথী লক্ষ্মীনাথ বেজবৰুৱাৰ ডেৰশ বছৰীয়া জয়ন্তী উদ্‌যাপনৰ লগত সংগতি ৰাখি গুৱাহাটী বিশ্ববিদ্যালয়ৰ নতুন বিদ্যায়তনিক ভৱনৰ সন্মুখত উন্মোচন কৰা ‘বেজবৰুৱাৰ পূৰ্ণাৱয়ব প্ৰতিমূৰ্তি আৰু গ্ৰন্থ উন্মোচনী’ সভাত পাঠ কৰা অভিভাষণটোৰ সম্পূৰ্ণ পাঠ৷ লেখকৰ অনুমতি মৰ্মে ইয়াত পুনৰ প্ৰকাশ কৰা হ’ল৷ – সম্পাদক: সাহিত্য ডট্ অৰ্গ৷)\n← আমি অসমীয়া নহওঁ দুখীয়া (গণশিল্পী সূৰ্য দাস)\n‘অ’ মোৰ আপোনাৰ দেশ’ৰ গুৰি কথা (প্ৰফুল্লচন্দ্ৰ বেজবৰুৱা) →\nভক্ত কবীৰৰ দোহা সংগ্রহ তথা অসমীয়ালৈ ভাঙনি: প্রতীম প্রতাপ বৰুৱা\nআধুনিক অসমীয়া নাটক: পৰীক্ষা-নিৰীক্ষা আৰু বিভিন্ন ধাৰা – কুলদা কুমাৰ ভট্টাচাৰ্য


‘৬ নং দফা কমিটীত আছে তিনিজনকৈ আইনজ্ঞ, মিছা কথাও কব নাজানে হিমন্ত বিশ্ব শৰ্মাই’- ক’লে উপমন্যু হাজৰিকাই– News18 Assam\n‘৬ নং দফা কমিটীত আছে তিনিজনকৈ আইনজ্ঞ, মিছা কথাও কব নাজানে হিমন্ত বিশ্ব শৰ্মাই’- ক’লে উপমন্যু হাজৰিকাই\nUpdated:September 21, 2020, 9:32 PM IST\n‘এখন ৰাজ্যৰ মহাধিবক্তা যে এটা সাংবিধানিক পদ আৰু ৰাজ্য চৰকাৰৰ প্ৰধান আইন উপদেষ্টা আৰু অধিবক্তা, এই কথা পাহৰিলে নেকি মন্ত্ৰী হিমন্তই? নে অসম চৰকাৰে নিজৰ মহাধিবক্তা জনকেই মান্যতা নিদিয়ে।’ প্ৰশ্ন হাজৰিকাৰ ৷\nLast Updated: September 21, 2020, 9:32 PM IST\nএদিন পূৰ্বে দেশৰ গৃহমন্ত্ৰী অমিত শ্বাহক সাক্ষাৎ কৰিছিল ৰাজ্যৰ মুখ্যমন্ত্ৰী সৰ্বানন্দ সোণোৱাল, মন্ত্ৰী হিমন্ত বিশ্ব শৰ্মাৰ লগতে ৰাজ্যৰ মুখ্য সচিব কুমাৰ সঞ্জয় কৃষ্ণই ৷ গৃহমন্ত্ৰীক সাক্ষাৎৰ সময়ত বিভিন্ন বিষয়কে ধৰি অসম চুক্তিৰ ৬ নং দফা কাৰ্যকৰীকৰণ কমিটীৰ প্ৰতিবেদনৰ সন্দৰ্ভতো আলোচনা হয় ৷ আলোচনাৰ পাছতে মন্ত্ৰী হিমন্ত বিশ্বই সংবাদ মাধ্যমৰ আগত প্ৰকাশ কৰে যে, ‘৬নং দফাৰ প্ৰতিবেদন অসম চৰকাৰে আইনজ্ঞৰ দ্বাৰা পৰীক্ষা কৰোৱাব ৷ সাংবিধানিক দিশ সমূহ পৰীক্ষা কৰাৰ পিছতহে কেন্দ্ৰীয় চৰকাৰক দাখিল কৰিব।’\nপিছে মন্ত্ৰী হিমন্তৰ এনে মন্তব্যৰ পাছতে সৰব হৈ পৰিছে প্ৰব্ৰজন বিৰোধী মঞ্চৰ উপমন্যু হাজৰিকা ৷ উপমন্যু হাজৰিকাই কয় যে, ‘হিমন্তৰ এনে মন্তব্য দুৰ্ভাগ্যজনক ৷ কিয়নো ডঃ হিমন্ত বিশ্ব শৰ্মাই মিছা কথাও ক’ব নাজানে। মিছা কথা কওঁতে মিছা হৈ ধৰা পৰে মন্ত্ৰীগৰাকী। কেন্দ্ৰীয় গৃহ মন্ত্ৰাণালয়ে গঠন কৰি দিয়া সমিতিখনত অধ্যক্ষ ৰূপে আছে গুৱাহাটী উচ্চ ন্যায়ালয়লৰ এজন অৱসৰপ্ৰাপ্ত ন্যায়াধীশ বিপ্লৱ শৰ্মা। আৰু এজন সদস্য অসম চৰকাৰৰ মহাধিবক্তা ডঃ ৰমেশ বৰপাত্ৰ গোহাঁই আৰু এজন সদস্য অৰুণাচল প্ৰদেশৰ মহাধিবক্তা শ্ৰী নিলয় দত্ত। গতিকে আইনৰ দিশ সমূহ চাবলৈ তেওঁলোক উপযুক্ত নহয় নেকি? নে তেওঁলোক আইনজ্ঞ নহয়?’\nউপমন্যু হাজৰিকাই লগতে অভিযোগ কৰি কয় যে, ‘প্ৰকৃতার্থত মুখ্যমন্ত্ৰী সৰ্বানন্দ সোণোৱালৰ জাতি মাটি ভেটিৰ চৰকাৰখনে এই কমিটীৰ প্ৰতিবেদনক নাকচ কৰিব বিচাৰিছে নেকি? যাৰ বাবে প্ৰত্যেকটো পৰ্যায়তে অসমৰ মানুহক উদ্দেশ্যি মিথ্যাচাৰৰ আশ্ৰয় লৈছে।’\nইফালে কমিটী গঠনৰ সময়ত ডঃ হিমন্ত বিশ্ব শৰ্মাই প্ৰতিশ্ৰুতি দিছিল যে, কোনো সাল- সলনি নকৰাকৈ প্ৰতিবেদন কাৰ্যকৰী কৰিব ৷ আনকি মুখ্যমন্ত্ৰী সোণোৱালে কিছুদিন পূৰ্বে প্ৰতিবেদন কেন্দ্ৰীয় চৰকালৈ প্ৰেৰণ কৰা বুলিও অৱগত কৰিছিল ৷ কিন্তু মহাৰাষ্ট্ৰৰ সাংসদৰ প্ৰশ্নৰ উত্তৰত ফাদিল হ’ল ৰাজ্য চৰকাৰখনৰ মিথ্যাচাৰ ৷\nFirst published: September 21, 2020, 3:45 PM IST


পৃষ্ঠা:দন্দুৱা দ্ৰোহ.pdf/১৫৯ - ৱিকিউৎস\nগুণ বিচাৰ নকৰিলে৷ মাত্ৰ বৰফুকনক ইয়াৰ পৰা লৈ গৈ তেওঁৰ ঠাইত তোমাক পঠালে৷ এনেকুৱা বিলাক অন্যায় অত্যাচাৰৰ ফলত এই আহোম ৰাজ্য অচিৰতে ধ্বংস পাব৷ মই মা ভগবতীৰ আদেশত কলো৷” হৰদতৰ এনেকুৱা তেজঃপূৰ্ণ অভিশাপ শুনি বৰফুকনে খঙতে একো নাইকিয়া হৈ কলে :—চাওডাঙহঁত! কি চাই আছ৷ ইয়াক লৈ যা৷ শূলত দে গৈ৷”\nবৰফুকনৰ এই আদেশত আঠোটা চাওডাঙে হৰদতক টানি লৈ গল৷ হৰদতে আৰু কেনো মাত নামাতি চকু মুদি ইষ্টদেবীৰ ধ্যানত মগ্ন হল৷ চাওডাঙে তেওঁক জীয়াই জীয়াই শূলৰ ওপৰত তুলি দি সেই শূল গুহ্যদ্বাৰৰ পৰা একেবাৰে মূৰলৈকে ফুটাই দিলে৷ হৰদতে কোনো চিঞৰ বাখৰ নকৰাকৈ অকাতৰে শূলত প্ৰাণত্যাগ কৰিলে৷\nশূলত তেওঁৰ প্ৰাণত্যাগ হৈছে মাথোঁন, এনেতে সিফালৰ পৰা উন্মত্তা পদ্মকুমাৰী লৰি পালেহি৷ তেওঁ মুক্তকেশী, প্ৰায় বিবস্ত্ৰা, বৰণ সোণৰ৷ লৰি আহি শূলত বাপেকৰ মৃত শৱটোক সাবটি ধৰিলে৷ কেৱে এৰাব বা বাধা দিব নোৱাৰিলে৷ সমস্ত প্ৰজা স্ততি! আন কি, তেওঁৰ ৰূপ লাৱন্য আৰু অবস্থা দেখি বৰফুকনো স্তম্ভিত৷ এনেতে পিছতে কুমেদানে খেদি আহি চিঞৰি কলে:— “মা৷ মা! সেইটো কৰবাৰ মৰা মানুহ৷ এৰি দে” এই বুলি কুমেদানে তেওঁক ধৰিবলৈ আগুৱাই গল৷ কুমেদানক খেদি\n"https://as.wikisource.org/w/index.php?title=পৃষ্ঠা:দন্দুৱা_দ্ৰোহ.pdf/১৫৯&oldid=14595"ৰ পৰা সংকলিত\nএই পৃষ্ঠাটো শেষবাৰৰ কাৰণে ১৯ জানুৱাৰী ২০১৯ তাৰিখে ১২:১৩ বজাত সলনি কৰা হৈছিল।


সেয়ে, যাকোবে ৰাহেলৰ কাৰণে সাত বছৰ সেৱা কার্য কৰিলে; ৰাহেলক প্ৰেম কৰাৰ কাৰণেই সেই বছৰবোৰ যাকোবৰ মনত মাত্র অলপ দিন যেন লাগিল।\n১ সামুয়েল 13:8-14\n চমূৱেলে নিৰূপন কৰাৰ দৰে চৌলে সাতদিন অপেক্ষা কৰিলে; কিন্তু চমূৱেল হ’লে গিলগললৈ নাহিল আৰু লোকসকল চৌলৰ পৰা ছিন্ন-ভিন্ন হৈ গ’ল। চৌলে ক’লে, “মোৰ ওচৰলৈ হোম-বলি আৰু মঙ্গলাৰ্থক বলিবোৰ আনা।” তাৰ পাছত তেওঁ হোমবলি উৎসৰ্গ কৰিলে। হোমবলি উৎসৰ্গ কৰাৰ পাছত চমূৱেল আহি পালেহি; তাতে চৌলে তেওঁক মঙ্গলবাদ কৰিবলৈ আগবাঢ়ি গ’ল। চমূৱেলে ক’লে, “তুমি কি কৰিলা?” চৌলে ক’লে, “মই যেতিয়া দেখিলোঁ লোকসকল মোৰ পৰা ছিন্ন-ভিন্ন হৈ গৈছে আৰু আপুনি নিৰূপিত সময়ত আহি পোৱা নাই, আনফালে পলেষ্টীয়াসকল আহি মিকমচত গোট খাই আছে; তেতিয়া মই কলোঁ, পলেষ্টীয়াসকল এতিয়া মোৰ বিৰুদ্ধে গিলগললৈ নামি আহিছে, আৰু মই যিহোৱাৰ দয়া নিবিছাৰিলোঁ। সেই কাৰণে মই সাহস কৰি হোম-বলি উৎসৰ্গ কৰিলোঁ।” সেয়ে চমূৱেলে চৌলক ক’লে, “তুমি অজ্ঞানৰ কৰ্ম কৰিলা। তোমাৰ ঈশ্বৰ যিহোৱাই তোমাক যি আজ্ঞা দিছিল, তাক পালন নকৰিলা। কৰা হ’লে যিহোৱাই ইস্ৰায়েলৰ ওপৰত তোমাৰ ৰাজত্ব চিৰস্থায়ী কৰিলহেঁতেন। কিন্তু এতিয়া তোমাৰ ৰাজত্ব স্থায়ী নহ’ব। যিহোৱাই এজন নিজৰ মনৰ মানুহ বিচাৰিব আৰু নিজৰ প্ৰজাসকলৰ ওপৰত তেওঁকেই অধিপতি নিযুক্ত কৰিব কাৰণ যিহোৱাই তোমাক যি আজ্ঞা কৰিছিল, তুমি সেয়া পালন নকৰিলা।”\n তেওঁ পুনৰ ক’লে, “কোনো এজন মানুহৰ দুজন পুতেক আছিল; সৰুটোৱে বাপেকক ক’লে, ‘দেউতা ধন, সম্পত্তিৰ যি ভাগ মই পাওঁ, সেই ভাগ মোক দিয়ক’। তেতিয়া তেওঁ নিজৰ সম্পত্তি সিহঁতক ভগাই দিলে। অলপ দিনৰ পাছত, সেই জন সৰু পুতেকে সকলো গোটাই দূৰ দেশলৈ যাত্ৰা কৰি তাত লম্পট আচৰণ কৰি সকলো সম্পত্তি অপব্যয় কৰিলে। তাতে সকলো ধন ব্যয় হোৱাত, সেই দেশত তেওঁৰ বৰ আকাল হ’ল আৰু তাতে সৰু পুতেক জনে কষ্ট পাবলৈ ধৰিলে। তেতিয়া তেওঁ গৈ সেই দেশৰ এজন মানুহৰ আশ্ৰয়ত কাম কৰিবলৈ ল’লে। তাতে সেই মানুহ জনে তেওঁক গাহৰি চৰাবলৈ নিজৰ পথাৰলৈ পঠিয়াই দিলে। তেওঁ গাহৰিয়ে খোৱা দানাৰে তৃপ্ত হবলৈ বৰ হেপাঁহ কৰিলে, কাৰণ তাতে তেওঁক কোনেও একো খাবলৈ দিয়া নাছিল। শেষত তেওঁ চেতনা পাই ক’লে, ‘মোৰ পিতৃৰ ওচৰত বহুত চাকৰে পেত ভৰাই খাবলৈ পাই কিন্তু ইয়াত মই ভোকৰ জ্বালাত মৰিছোঁ। মই এতিয়া দেউতাৰ ঘৰলৈ গৈ এই কথা কম, স্বৰ্গৰ অহিতে আৰু আপোনাৰ দেখাত পাপ কৰিলোঁ; আপোনাৰ পুত্ৰ বুলি মতাৰ যোগ্য নহওঁ; মোক আপোনাৰ এটা চাকৰৰ নিচিনাকৈ হলেও ৰাখক’। পাছত তেওঁ তেনে ভাবেৰেই দেউতাকৰ ওচৰলৈ আহিল। কিন্তু তেওঁ ঘৰৰ পৰা দূৰৈত থাকোতেই, দেউতাকে দেখিলে আৰু তেওঁক চাই মৰম লগাত চুমা খালে। তেতিয়া পুতেকে ক’লে, ‘দেউতা স্বৰ্গৰ অহিতে আৰু আপোনাৰ দেখাত, মই পাপ কৰিলোঁ। আপোনাৰ পুত্ৰ বুলি মোক মাতিবলৈও মই এতিয়া যোগ্য নহওঁ’। কিন্তু বাপেকে দাসবোৰক ক’লে, ‘আটাইতকৈ উত্তম বস্ত্ৰ বেগাই আনি এওঁক পিন্ধাই দে; এওঁৰ হাতত আঙঠি, ভৰিত জোতা দে; পোহনীয়া দামুৰিটো আনি মাৰ৷ আহা, আমি ভোজন কৰি, ৰং কৰোঁহক; কিয়নো মোৰ এই লৰা মৰি গৈছিল আৰু এতিয়া এওঁ জীৱন পাইছে। এওঁ হেৰাই গৈছিল কিন্তু এতিয়া বিচাৰি পাইছোঁ’। এনেদৰে কৈ তেওঁ আনন্দ কৰিবলৈ ধৰিলে।\n কিয়নো আমি আশাৰেহে পৰিত্ৰাণ পালোঁ; কিন্তু দেখাত যি আশা, সেয়েই আশা নহয়; কাৰণ যিহক দেখা যায়, তালৈ কোনে আশা কৰে? কিন্তু আমি যিহক দেখা নাই, তালৈ যদি আশা কৰোঁ, তেনেহলে ধৈৰ্যৰেহে তালৈ বাট চাই থাকোঁ। সেই একেদৰে আত্মায়ো আমাৰ দূৰ্বলতাত উপকাৰ কৰে৷ কাৰণ, উচিত মতে কি প্ৰাৰ্থনা কৰিব লাগে, সেই বিষয়ে আমি নাজানো; কিন্তু আত্মাই নিজে আমাৰ বাবে অনিৰ্ব্বচনীয় কেঁকনিৰে নিবেদন কৰে। আত্মাৰ ভাব কি, সেই বিষয়ে অন্তৰ্য্যামী ঈশ্বৰে জানে, কাৰণ ঈশ্বৰৰ ইচ্ছা অনুসৰি, তেওঁ পবিত্ৰ লোকৰ বাবে নিবেদন কৰে। আমি জানো যে, যি সকলে ঈশ্বৰক প্ৰেম কৰে, সেই সকল তেওঁৰ অভিপ্ৰায় অনুসাৰে আমন্ত্ৰিত, তেওঁলোকৰ বাবে তেওঁ মঙ্গলৰ অৰ্থে সকলো উত্তম কাৰ্য একেলগে কৰিছে। কিয়নো ঈশ্বৰৰ পুত্ৰ যেন অনেক ভাই সকলৰ মাজত প্ৰথমে জন্মা হয়, এই কাৰণে ঈশ্বৰে যি সকলক আগেয়ে জানিলে, তেওঁলোকক তেওঁৰ সেই পুত্ৰৰ প্ৰতিমূৰ্তিৰ অনুৰূপ হ’বলৈ, আগেয়ে নিৰূপণো কৰিলে; আৰু যি সকলক আগেয়ে নিৰূপণ কৰিলে, তেওঁলোকক আমন্ত্ৰণো কৰিলে৷ যি সকলক আমন্ত্ৰণ কৰিলে, তেওঁলোকক ধাৰ্মিক বুলি গণিত কৰিলে; আৰু যি সকলক ধাৰ্মিক বুলি গণিত কৰিলে, তেওঁলোকক মহিমান্বিতো কৰিলে।\n২ থিচলনীকীয়া 1:4-5\n আপোনালোকে যি সকলৰ পৰা তাড়না আৰু ক্লেশ সহন কৰি আছে, সেই সকলৰ মাজতো আপোনালোকে যে বিশ্বাস আৰু সহনশীলতাত স্থিৰে আছে, তাৰ কাৰণে আমি ঈশ্বৰৰ বিভিন্ন মণ্ডলীত আপোনালোকৰ বিষয়ে কৈ গর্ব বোধ কৰোঁ। এইবোৰ বিষয় ঈশ্বৰৰ ন্যায় সোধ-বিচাৰৰ এক স্পষ্ট লক্ষণ, যাৰ ফলত ঈশ্বৰৰ যি ৰাজ্যৰ কাৰণে আপোনালোকে দুখভোগ কৰিছে, সেই ৰাজ্যৰ যোগ্যপাত্রৰূপে আপোনালোক গণিত হব।\n সেই সকলো বিশ্বাসত মৰিল; তেওঁলোকে প্ৰতিজ্ঞাবোৰৰ ফল নাপালে; কিন্তু দূৰৈতে সেইবোৰক দেখি নমস্কাৰ কৰিছিল; আৰু নিজে যে পৃথিৱীত বিদেশী আৰু প্ৰবাসী, তাক স্বীকাৰ কৰিছিল। কিয়নো যি সকলে এনেকুৱা কথা কয়, তেওঁলোকে যে নিজ দেশ বিচাৰিছে, ইয়াকে প্ৰকাশ কৰে। তেওঁলোকে যি দেশৰ পৰা ওলাই আহিছিল, তালৈ মন কৰা হ’লে, অৱশ্যে উলটি যাবলৈ সু-সময় পালেহেঁতেন। কিন্তু এতিয়া তেওঁলোকে তাতকৈ এটি উত্তম স্বৰ্গীয় দেশলৈ আকাংক্ষা কৰে; এই হেতুকে ঈশ্বৰে, তেওঁলোকৰ ঈশ্বৰ বুলি প্ৰখ্যাত হ’বলৈ লাজ নাপায়; কিয়নো তেওঁলোকৰ কাৰণে তেওঁ এখন নগৰ যুগুত কৰিলে।\n সেয়ে, যাকোবে ৰাহেলৰ কাৰণে সাত বছৰ সেৱা কার্য কৰিলে; ৰাহেলক প্ৰেম কৰাৰ কাৰণেই সেই বছৰবোৰ যাকোবৰ মনত মাত্র অলপ দিন যেন লাগিল। তাৰ পাছত যাকোবে লাবনক ক’লে, “মোৰ কামৰ কাল পূৰ হৈ গ’ল; গতিকে মই যেন বিবাহত বহিব পাৰোঁ, সেয়ে মোৰ ভাৰ্যাক মোক দিয়ক।” তেতিয়া লাবনে সেই ঠাইৰ সকলো মানুহক গোটাই এটা ভোজৰ আয়োজন কৰিলে। পাছত সন্ধিয়া সময়ত লাবনে তেওঁৰ জীয়েক লেয়াক আনি যাকোবৰ ওচৰত দিলে আৰু যাকোবে লেয়াক শয্যাৰ সঙ্গী কৰিলে। লাবনে নিজৰ দাসী জিল্পাক জীয়েক লেয়াক তেওঁৰ দাসী হিচাবে দিলে। ৰাতিপুৱা হোৱাত যাকোবে আচৰিত হৈ দেখিলে যে, এওঁ দেখুন লেয়াহে! যাকোবে লাবনক ক’লে, “আপুনি মোলৈ এইটো কি কাম কৰিলে? ৰাহেলৰ কাৰণে মই জানো আপোনাৰ সেৱা কৰা নাছিলো? তেন্তে মোক কিয় ছলনা কৰিলে?” তেতিয়া লাবনে ক’লে, “ডাঙৰ জনীৰ আগেয়ে সৰু জনীক বিয়া দিয়া আমাৰ নিয়ম নাই। এতিয়া তুমি মোৰ এই ছোৱালীৰ বিবাহৰ উৎসৱ সপ্তাহ পূর্ণ কৰা। তুমি আৰু সাত বছৰ মোৰ সেৱা কৰিলে, আমি তোমাক আন জনীও দিম।” তেতিয়া যাকোবে সেইদৰেই কৰিলে আৰু লেয়াৰ সপ্তাহো সম্পূর্ণ কৰিলে। তাৰ পাছত লাবনে তেওঁৰ জীয়েক ৰাহেলকো তেওঁৰ লগত বিয়া দিলে।\n২ সামুয়েল 5:4-5\n দায়ূদে ত্ৰিশ বছৰ বয়সত ৰজা হৈ চল্লিশ বছৰ ৰাজত্ব কৰিলে। তেওঁ হিব্ৰোণত যিহূদাৰ ওপৰত সাত বছৰ ছমাহ ৰাজত্ব কৰিলে আৰু যিৰূচালেমত গোটেই ইস্ৰায়েলৰ আৰু যিহূদাৰ ওপৰত তেত্ৰিশ বছৰ ৰাজত্ব কৰিলে।\n তেওঁৰ যোগেদি আমি বিশ্বাসৰ দ্বাৰাই ভিতৰত সোমাবলৈ পাওঁ, ইয়াতে আমি অনুগ্ৰহ পাই স্থিৰেও আছোঁ৷ ইয়াতে আমি আনন্দ কৰোঁ, এই ভাৰসালৈয়ে এদিন ঈশ্বৰৰ মহিমাৰ অংশীদাৰ হম। অকল সেয়ে নহয়, কিন্তু আমাৰ নানা দুখ-কষ্টৰ মাজতো আমি উল্লাস কৰোঁ ৷ কিয়নো আমি জানো যে, এই সকলো দুখ-কষ্টই আমাক ধৈর্যৰ পথত আগবঢ়াই লৈ যায়৷ ধৈৰ্যই বক্তিত্ব গঠন কৰে আৰু ব্যক্তিত্বই আশা জন্মায় ৷\nপ্ৰকাশিত বাক্য 6:9-11\n যেতিয়া মেৰ-পোৱালিটোৱে পঞ্চম ছাব মেলিলে, তেতিয়া সেই স্বৰ্গীয় বেদিৰ তলত, যি লোক সকল ঈশ্বৰৰ বাক্য আৰু নিজে পোৱা সাক্ষ্যৰ কাৰণে হত হৈছিল, তেওঁলোকৰ জীৱাত্মা দেখিলোঁ। তেওঁলোকে বৰ মাতেৰে ৰিঙিয়াই ক’লে, “হে সকলোৰে শাসনকর্তা, পবিত্ৰ আৰু সত্য প্ৰভু, সোধ-বিচাৰ কৰিবলৈ আৰু পৃথিৱীত বাস কৰা সকলক আমাৰ ৰক্তপাতৰ প্ৰতিফল দিবলৈ, তুমি কিমান কাল পলম কৰিবা?” তেতিয়া তেওঁলোকৰ প্ৰত্যেক জনক বগা বস্ত্ৰ দিয়া হ’ল আৰু তেওঁলোকক এই কথা কোৱা হ’ল যে, যেতিয়ালৈ তেওঁলোকৰ সহদাস, ভাই আৰু ভনী সকলক তেওঁলোকৰ নিচিনাকৈ বধ কৰা নহ’ব, আৰু সেই সকলো সংখ্যা পুৰ নোহোৱালৈকে, তেওঁলোকে অলপ কাল ক্ষান্ত হব লাগিব।


টি আৰ পি আৰু - অসমীয়া ৱিকিপিডিয়া\nটি আৰ পি আৰু\nঅসম ৰাজ্যিক চলচ্চিত্ৰ (বিত্ত আৰু উন্নয়ন) নিগম\nজে আৰ এণ্টাৰপ্ৰাইজ\n২৮ নৱেম্বৰ, ২০১৪\nটি আৰ পি আৰু (ইংৰাজী: TRP Aru) হৈছে ২০১৪ চনৰ ২৮ নৱেম্বৰত মুক্তি লাভ কৰা এখন অসমীয়া চলচ্চিত্ৰ। অসম ৰাজ্যিক চলচ্চিত্ৰ (বিত্ত আৰু উন্নয়ন) নিগম আৰু জে আৰ এণ্টাৰপ্ৰাইজৰ বেনাৰত নিৰ্মিত এই চলচ্চিত্ৰখনৰ পৰিচালক মৃদুল গুপ্তা আৰু কাৰ্যবাহী প্ৰযোজক ৰাণুমাই টেৰণপি। মণিমালা দাসৰ কাহিনীৰে নিৰ্মিত বোলছবিখনত অভিনয় কৰে উৰ্মিলা মহন্ত, গুঞ্জন ভৰদ্বাজ, ফেৰীপ্ৰিয়া আহমেদ, প্ৰিন্স চৌহান আদিয়ে।\nউত্তৰ-পূৰ্বাঞ্চলত দূৰদৰ্শন উদ্যোগৰ দ্ৰুতগতিত বিকাশ হোৱাৰ লগে লগে বাতৰি চেনেলসমূহৰ মাজত প্ৰতিযোগিতা ক্ৰমান্বয়ে বাঢ়ি আহিছে। টেলিভিছন ৰেটিং পইণ্ট চমুকৈ টি আৰ পি বঢ়োৱাৰ স্বাৰ্থত প্ৰতিটো চেনেলে প্ৰতিসময়তে ব্ৰেকিং নিউজৰ সন্ধানত লাগিছে। ব্ৰেকিং নিউজ সৃষ্টিৰ কাৰণে তেওঁলোকে অতিৰিক্ত ৰহণ সানি বাতৰি পৰিৱেশন কৰিবলৈ কুণ্ঠাবোধ নকৰে। এনেধৰণৰ পৰিৱেশ এটাকে চলচ্চিত্ৰখনত তিনিজন বন্ধুৃৰ (গুঞ্জন ভৰদ্বাজ, ফেৰীপ্ৰিয়া আহমেদ, প্ৰিন্স চৌহান) দৃষ্টিৰে দেখুওৱা হৈছে। তেওঁলোক দুটা শীৰ্ষস্থানীয় বাতৰি চেনেলৰ যুৱ সাংবাদিক। নাৰী ব্যৱসায়ী চক্ৰৰ হাতত পৰা এগৰাকী যুৱতী (উৰ্মিলা মহন্ত), পতিতালয়ৰ অন্ধকাৰ জীৱন, দুটা প্ৰতিষ্ঠিত বাতৰি চেনেলৰ মাজত টি আৰ পিৰ যুদ্ধ আৰু সকলোৰে শেষত সকলো বাধা নেওচি সত্য প্ৰতিষ্ঠা - ইয়াকে লৈ চলচ্চিত্ৰখন নিৰ্মিত।\nপৰিচালক -\tমৃদুল গুপ্তা\nকাৰ্যবাহী প্ৰযোজক - ৰাণুমাই টেৰণপি\nচিত্ৰনাট্য/সংলাপ - মণিমালা দাস\nসংগীত পৰিচালক/গীতিকাৰ - পলাশ গগৈ\nচিত্ৰগ্ৰহণকাৰী - ৰক্তিম\nসম্পাদক - অমিতাভ, ধনজিৎ দাস\n↑ 1.0 1.1 1.2 1.3 "TRP Aru… to Release on 28th November". Kothasobi. ১২ নৱেম্বৰ, ২০১৪. http://www.kothasobi.com/news/trp-aru-to-release-on-28th-november/। আহৰণ কৰা হৈছে: ২৯ নৱেম্বৰ ২০১৪.\n↑ অভিজিৎ ৰয় (২৪ জুলাই, ২০১৪). "Assamese Film “TRP aru…” Directed by Mridul Gupta is Coming Soon". Creativica. http://creativica.in/news-n-events/news-events/assamese-film-trp-aru-directed-by-mridul-gupta-is-coming-soon। আহৰণ কৰা হৈছে: ২৯ নৱেম্বৰ, ২০১৪.\nচলচ্চিত্ৰখনৰ ফেচবুক পে'জ\n"https://as.wikipedia.org/w/index.php?title=টি_আৰ_পি_আৰু&oldid=289895"ৰ পৰা অনা হৈছে\n২০১০ দশকৰ অসমীয়া চলচ্চিত্ৰ\nএই পৃষ্ঠাখন ০৭ আগষ্ট, ২০২১ তাৰিখে ০৮:২১ বজাত অন্তিম সংশোধন কৰা হৈছিল।


গুৱাহাটীত অনুষ্ঠিত ‘যুৱ সংবাদ’ত শিক্ষাৰ্থীৰ সৈতে বাৰ্তালাপত মিলিত হ’ল কেন্দ্ৰীয় মানৱ সম্পদ বিকাশ মন্ত্ৰী ৰমেশ পখৰিয়াল : ‘নিশাংক’ উদ্বেগবিহীন শিক্ষাৰ ওপৰত গুৰুত্ব কেন্দ্ৰীয় মানৱ সম্পদ বিকাশ মন্ত্ৰীৰ - sangbad365.com\nগুৱাহাটীত অনুষ্ঠিত ‘যুৱ সংবাদ’ত শিক্ষাৰ্থীৰ সৈতে বাৰ্তালাপত মিলিত হ’ল কেন্দ্ৰীয় মানৱ সম্পদ বিকাশ মন্ত্ৰী ৰমেশ পখৰিয়াল : ‘নিশাংক’ উদ্বেগবিহীন শিক্ষাৰ ওপৰত গুৰুত্ব কেন্দ্ৰীয় মানৱ সম্পদ বিকাশ মন্ত্ৰীৰ\n‘‘শিক্ষাৰ্থীসকলেই হ’ল ৰাষ্ট্ৰৰ যোদ্ধা’’-কেন্দ্ৰীয় মানৱ সম্পদ বিকাশ মন্ত্ৰী শ্ৰী ৰমেশ পখৰিয়াল\nগুৱাহাটী, সংবাদ ৩৬৫, ১৪ ফেব্ৰুৱাৰী : শ্ৰীমন্ত শংকৰদেৱ কলাক্ষেত্ৰত অনুষ্ঠিত ‘যুৱ সংবাদ’ শীৰ্ষক এক অনুষ্ঠানত কেন্দ্ৰীয় মানৱ সম্পদ বিকাশ মন্ত্ৰী ৰমেশ পখৰিয়াল ‘নিশাংকে’ শিক্ষাৰ্থীসকলৰ সৈতে বাৰ্তালাপত মিলিত হয়৷ এই অনুষ্ঠানৰ আয়োজন কৰে কেন্দ্ৰীয় মাধ্যমিক শিক্ষা পৰিষদ, গুৱাহাটীয়ে৷\nঅনুষ্ঠানত কেন্দ্ৰীয় মন্ত্ৰীগৰাকীয়ে উদ্বেগবিহীন শিক্ষাৰ ওপৰত গুৰুত্ব প্ৰদান কৰি কয় যে তেওঁ শিক্ষাৰ্থীসকলৰ ভৱিষ্যতৰ প্ৰয়াসত মানসিকভাৱে উৎসাহ প্ৰদান কৰিবলৈ আজিৰ এই ‘যুৱ সংবাদ’ অনুষ্ঠানটিত অংশগ্ৰহণ কৰিবলৈ আহিছে৷ তেওঁ শিক্ষাৰ্থীসকলক ভৱিষ্যতৰ বাবে নিজকে প্ৰস্তুত কৰি তুলিবলৈ আহ্বান জনায়৷\nএই সন্দৰ্ভত ভাৰতে প্ৰাচীন কালৰে পৰা বিশ্বজনীনভাৱে জ্ঞান আৰু ঐতিহ্যময় সংস্কৃতিৰ ধাৰা বহন কৰি আহিছে বুলি মন্ত্ৰীগৰাকীয়ে উল্লেখ কৰে৷ শিক্ষাৰ্থীসকলক ৰাষ্ট্ৰৰ যোদ্ধা বুলি অভিহিত কৰি ৰাষ্ট্ৰৰ বিকাশত অৰিহণা আগবঢ়াবলৈ তেওঁ শিক্ষাৰ্থীসকলক আহ্বান জনায়।\nঅনুষ্ঠানটোত শিক্ষাৰ্থীসকলৰ ভালেমান প্ৰশ্নৰ উত্তৰ মন্ত্ৰীগৰাকীয়ে প্ৰদান কৰে৷ তেওঁ শিক্ষাৰ্থীসকলক শাৰীৰিকভাৱে সৱল হৈ থাকিবলৈ অধ্যয়নৰ লগতে ক্ৰীড়াতো সমানে অংশগ্ৰহণ কৰিবলৈ পৰামৰ্শ প্ৰদান কৰে৷ তেওঁ শিক্ষাৰ্থীসকলক জীৱনত কেতিয়াও হাৰ নামানিবলৈ তথা সফলতা প্ৰাপ্তিৰ বাবে নিজৰ লক্ষ্য নিৰ্ধাৰণ কৰিবলৈ আহ্বান জনায়৷\nপখৰিয়ালে প্ৰধানমন্ত্ৰী নৰেন্দ্ৰ মোদীৰ ‘‘স্বচ্ছ ভাৰত, সশক্ত ভাৰত আৰু সুস্থ ভাৰত-এক ভাৰত-শ্ৰেষ্ঠ ভাৰত’’ৰ বীক্ষণৰ বিষয়ে উল্লেখ কৰি এখন উন্নত ৰাষ্ট্ৰ নিৰ্মাণৰ বাবে তেওঁলোকে প্ৰদান কৰা প্ৰতিশ্ৰুতি দোহাৰে৷\nএই অনুষ্ঠানটোৰ পিছত তেওঁ আইআইটি, গুৱাহাটী পৰিদৰ্শন কৰে আৰু এনআৰএল চেণ্টাৰৰ নতুন ৰাজ্যিক ভৱন মুকলি কৰে৷\nউল্লেখ্য, অনুষ্ঠানটোত আৰএমএছএ, অসমৰ প্ৰকল্প সঞ্চালক ছমছেৰ সিং, ছেবাৰ অধ্যক্ষ আৰ. চি. জৈন, চিবিএছই, অসমৰ সঞ্চালক কে. কে. চৌধুৰী , চিঅ’ইৰ যুটীয়া সঞ্চালক সঞ্জীৱ দাস প্ৰমুখ্যে গুৱাহাটীৰ বিভিন্ন বিদ্যালয়ৰ প্ৰায় ১২০০ গৰাকী শিক্ষাৰ্থী উপস্থিত থাকে।


মোদী চৰকাৰৰ দ্বিচাৰিতা: কাশ্মীৰ ফাইলছকলৈ চকুলো টোকা চৰকাৰ কাশ্মীৰি পণ্ডিতক লৈ উদাসীন কিয়?\nby মনজিৎ দত্ত\nযোৱা ১১ মাৰ্চত দেশত মুক্তিলাভ কৰিছিল বলীউডৰ চিনেমা ‘দ্য কাশ্মীৰ ফাইলছ্”-এ। ৯০ ৰ দশকত কাশ্মীৰত নিৰ্যাতনৰ সন্মুখীন হোৱা কাশ্মীৰি পণ্ডিতসকলৰ আধাৰত নিৰ্মিত এই ছবিখনে সমগ্ৰ দেশতে এক ঢৌৰ সৃষ্টি কৰিছিল। এই ঢৌত হাত উজান দিছিল চৰকাৰৰ লগতে বিজেপি দলকে ধৰি হিন্দুত্ববাদী দল-সংগঠনসমূহ। খোদ প্ৰধানমন্ত্ৰী নৰেন্দ্ৰ মোদীয়ে চিনেমাখনৰ প্ৰচাৰত নামি পৰি অন্য এক গতি প্ৰদান কৰিছিল। বিজেপি নেতৃত্বাধীন কেন্দ্ৰীয় চৰকাৰৰ লগতে বিজেপি শাসিত ৰাজ্য চৰকাৰসমূহেও চিনেমাখনৰ প্ৰচাৰত কোনো হেলা কৰা নাছিল। আনকি বিজেপি শাসিত কেইবাখনো ৰাজ্যত চিনেমাখনক কৰমুক্তও ঘোষণা কৰিছিল। এই ক্ষেত্ৰত আমাৰ অসম চৰকাৰ তথা অসম বিজেপিও ব্যতিক্ৰম নাছিল।\nবিবেক অগ্নিহোত্ৰী পৰিচালিত আৰু ব্যক্তিগত প্ৰযোজনা গোষ্ঠীৰ দ্বাৰা প্ৰযোজিত ‘দ্য কাশ্মীৰ ফাইলছ্’- এ চৰকাৰী পৃষ্ঠপোষকতা লাভ কৰাৰ পিছত স্বাভাৱিকতেই কম দিনৰ ভিতৰতে উপাৰ্জন কৰিছিল ৩০০ কোটিৰো অধিক টকা। কাশ্মীৰি পণ্ডিতসকলৰ কৰুণ ইতিহাস চাবলৈ দেশৰ জনসাধাৰণক উদ্বুদ্ধ কৰি তুলিছিল কেন্দ্ৰীয় মন্ত্ৰীৰ পৰা বিজেপিৰ নেতা-পালি নেতালৈকে। আনকি চিনেমাখন চাই উঠি দুখতে কান্দোনতো ভাগি পৰিছিল বিজেপিৰ কেইবাগৰাকীও নেতা-নেত্ৰী।\nপিছে কেন্দ্ৰীয় চৰকাৰ তথা বিজেপি দলৰ এই কাশ্মীৰি পণ্ডিত প্ৰীতি স্বাভাৱিক বা সত্য আছিল নে ? নে ই দলটোৰ হিন্দুত্ববাদী ৰাজনীতিৰ প্ৰচাৰ আৰু প্ৰসাৰৰ হাথিয়াৰ আছিল! চিনেমাখনৰ পৰিচালকৰ পৰা অভিনেতা-অভিনেত্ৰী সকলো কাশ্মীৰি পণ্ডিতৰ দুখৰ সমভাগী হৈ খুবেই আশাপ্ৰদ বক্তব্য কৰিছিল। পিছে এওঁলোকৰো এইয়া ব্যৱসায়িক হাথিয়াৰহে আছিল নেকি! দেশত হিন্দুত্ববাদী ৰাজনীতিৰ আৱহাৱা বৃদ্ধিৰ লগতে ব্যৱসায়িক সফলতাৰ বাবে চাতুকাৰিতাৰে এই ছবিখন মানুহৰ আবেগৰ সৈতে খেলা কৰি ব্যৱহাৰ কৰিছিল নেকি!\nস্বাভাৱিকতেই কাশ্মীৰৰ শেহতীয়া পৰিস্থিতিয়ে এই সমূহ প্ৰশ্নৰ উত্থাপন কৰিছে। কাশ্মীৰ ফাইলছ ছবি খনেৰে দেশত একপ্ৰকাৰৰ আবেগৰ ঢৌ বোৱাই দিয়া কেন্দ্ৰীয় চৰকাৰ, বিজেপি দল তথা এই সকল আৱেগৰ ব্যৱসায়ী এতিয়া কাশ্মীৰী পণ্ডিতৰ সাম্প্ৰতিক বিপদৰ সময়ত মৌন। উপত্যকাটোত থকা কাশ্মীৰি পণ্ডিতসকলৰ সুৰক্ষা চুলিৰ সমানো নিশ্চিত কৰিব পৰা নাই এওঁলোকে।\nযোৱা এটা মাহৰ ভিতৰত কাশ্মীৰত সন্ত্ৰাসবাদীৰ আক্ৰমণত মৃত্যু হৈছে ৯ গৰাকীকৈ কাশ্মীৰি পণ্ডিত সম্প্ৰদায়ৰ ব্যক্তিৰ। বৃহস্পতিবাৰে সন্ত্ৰাসবাদীয়ে গুলীয়াই হত্যা কৰিছিল বিজয় কুমাৰ নামৰ এজন বেংক বিষয়াক। ইয়াৰ পূৰ্বে জম্মুৰ এজন শিক্ষকক দক্ষিণ কাশ্মীৰত গুলীয়াই হত্যা কৰা হৈছিল।কালি নিশা পুনৰ প্ৰদেশখনৰ বাডগামত এজন প্ৰব্ৰজিত শ্ৰমিকক গুলীয়াই হত্যা কৰে সন্ত্ৰাসবাদীয়ে।\nউপত্যকাটোত এনে নিৰাপত্তাহীন পৰিস্থিতিৰ পাছতো চৰকাৰৰ পৰা নিৰাপত্তাৰ কোনো নিশ্চিতি লাভ নকৰাৰ বাবে ১০০ ৰো অধিক কাশ্মীৰি পণ্ডিত পৰিয়ালে কাশ্মীৰৰ পৰা পলায়ন কৰিছে। প্ৰদেশখনৰ বাৰামূলাৰ কাশ্মীৰি পণ্ডিত কলনিৰ সভাপতি অৱতাৰ কৃষ্ণ ভাট নামৰ এজন ব্যক্তিয়ে অঞ্চলটোত বাস কৰা ৩০০ টা পৰিয়ালৰ প্ৰায় আধা সংখ্যকে পলায়ন কৰিছে বুলি উল্লেখ কৰিছিল।\nতদুপৰি কাশ্মীৰত কাৰ্যনিৰ্বাহ কৰি থকা যথেষ্ট সংখ্যক চৰকাৰী কৰ্মচাৰীয়ে কাশ্মীৰৰ পৰা বদলিৰ বাবে আন্দোলনতো নামি পৰিছে। ইতিমধ্যে বহু কৰ্মচাৰীয়ে অনুমোদন অবিহনেই কাশ্মীৰ ত্যাগ কৰিছে। ইয়াৰ পাছতো এখন চিনেমাৰ প্ৰচাৰৰ বাবে কাশ্মীৰি পণ্ডিতৰ দুখত হিয়াঢাকুৰি কন্দা কেন্দ্ৰীয় চৰকাৰ তথা বিজেপি দলৰ নাই কোনো স্পষ্ট পদক্ষেপ।\nৰাষ্ট্ৰীয় সংবাদ মাধ্যমত প্ৰকাশিত বাতৰি অনুসৰি, প্ৰধানমন্ত্ৰী পেকেজৰ অধীনস্থ এজন কৰ্মচাৰীয়ে জানিবলৈ দিয়া মতে প্ৰদেশখনত সুৰক্ষাৰ শংকাত ভোগা আনুমানিক ৩০-৪০ টা কাশ্মীৰি পণ্ডিত পৰিয়ালে শ্ৰীনগৰ ত্যাগ কৰিছে। কাশ্মীৰত এতিয়া ১৯৯০ চনতকৈও ভয়াৱহ পৰিস্থিতি বিৰাজ কৰিছে বুলি দাবী কৰিছে তেওঁ। সাংবাদিকৰ সৈতে বাৰ্তালাপ কৰি তেওঁ কয়, “আজিৰ কাশ্মীৰ ১৯৯০ ৰ দশকতকৈ অধিক বিপদজনক। আটাইতকৈ গুৰুত্বপূৰ্ণ প্ৰশ্নটো হ’ল আমাৰ লোকসকল আমাৰ অঞ্চলতে কিয় বন্দী হৈ থাকিবলগীয়া হৈছে? প্ৰশাসনে তেওঁলোকৰ বিফলতা কিয় লুকুৱাই ৰাখিছে?”\nকাশ্মীৰত যেতিয়া আৰক্ষী কৰ্মীসকলে সুৰক্ষিত নহয়, নাগৰিকসকল কেনেকৈ সুৰক্ষিত থকাৰ আশা কৰিব পাৰি বুলিও প্ৰশ্ন কৰিছে কাশ্মীৰি পণ্ডিতসকলে। কাশ্মীৰি পণ্ডিত সম্প্ৰদায়ৰ পৰিয়ালসমূহে উপত্যকাটোৰ পৰা ক্ৰমে আন স্থানলৈ যাবলৈ লোৱাৰ পিছতে কাশ্মীৰী পণ্ডিত সংঘৰ্ষ সমিতিয়ে কাশ্মীৰ এৰি যোৱা পৰিয়ালবোৰৰ বাবে বানিহাল সুৰংগলৈকে নিৰাপত্তা দাবী কৰিছে।\nনিজৰ ৰাজনৈতিক আৰু ব্যৱসায়িক স্বাৰ্থত এই কাশ্মীৰি পণ্ডিতসকলক ব্যৱহাৰ কৰা কেন্দ্ৰীয় চৰকাৰ, বিজেপিকে ধৰি হিন্দুত্ববাদী সংগঠনসমূহৰ লগতে কট্টৰ ৰাষ্ট্ৰীয়তাবাদৰ সৈতে হিন্দুত্ববাদক সানমিহলি কৰা একাংশ বোলছবিৰ তাৰকা এতিয়া কাশ্মীৰি পণ্ডিতৰ এই বিপজ্জনক পৰিস্থিতিৰ সময়ত নিৰহ-নিপালি দি এই বিষয়ৰ পৰা ফালৰি কাটিছে। কাশ্মীৰত কাশ্মীৰি পণ্ডিতৰ অধিকাৰ সুৰক্ষাৰ প্ৰতিশ্ৰুতিৰ ফুলজাৰি মৰা বিজেপি চৰকাৰৰ এই ব্যৰ্থতা এতিয়া খোদ প্ৰদেশখনৰ কাশ্মীৰি পণ্ডিতসকলেই উদঙাই দিছে। ইয়াৰ পিছতো আবেগৰ ব্যৱসায়েৰে ৰাজনৈতিক অভিসন্ধি পূৰণ কৰা চৰকাৰ তথা বিজেপি দলৰ স্থিতি আগন্তুক সময়ত লক্ষ্যণীয় হ’ব।


গুগল ডুডলত আজি প্ৰকাশ পোৱা মহিলাগৰাকী ভাৰত গৌৰৱ! – News Time Assam by Pratham Khabar\nঘৰ/Social Network/গুগল ডুডলত আজি প্ৰকাশ পোৱা মহিলাগৰাকী ভাৰত গৌৰৱ!\nগুগল ডুডল কি?\n0 210 1 মিনিট পঢ়া\nগুগল ডুডলত প্ৰকাশ পোৱা আজিৰ ফ’টোখন চাগে আপুনি দেখিছে। কিন্তু জানেনে গুগল ডুডলত আজি প্ৰকাশ পোৱা মহিলাগৰাকী কোন?\nগুগল ডুডল হৈছে, গুগলত কোনো বিষয়ৰ ওপৰত তথ্যৰ সন্ধান কৰিবলৈ যাওতে ওলাই থকা এখন বিশেষ চিত্ৰ, যিখন চিত্ৰ কিছুমান বিশেষ ব্যক্তি অথবা বিষয়ৰ হয়। গুগল ডুডলৰ চিত্ৰ প্ৰতিদিনেই সলনি হয়।\nগুগল ডুডলৰ সেই ফ’টোত আজি স্থান পাইছে এগৰাকী বিশেষ ভাৰতীয় মহিলাই। যিগৰাকী মহিলা হৈছে ভাৰত গৌৰৱ কাদম্বিনি গাংগুলী। তেওঁ ভাৰতৰ প্ৰথম গৰাকী মহিলা চিকিৎসক। ১৬০ সংখ্যক জন্মদিন উপলক্ষে গুগলে ফালৰ পৰা তেখেতক এই বিশেষ সন্মান জনোৱা হৈছে।\nকাদম্বিনি গাংগুলী স্ত্ৰী ৰোগ বিশেষজ্ঞা আছিল। কলিকতাত চিকিৎসা বিজ্ঞানৰ আদি পাঠ গ্ৰহণ কৰি লণ্ডনলৈ গৈ অন্য তিনিটাকৈ চিকিৎসাৰ ডিগ্ৰী গ্ৰহন কৰি ভাৰতলৈ উভতি আহি কলিকতাৰ হাস্পতালতে চিকিৎসা সেৱা আগবঢ়াইছিল তেওঁ।\n১৮৬১ চনৰ ১৮ জুলাইত অবিভক্ত ভাৰতৰ ভগলপুৰত জন্ম গ্ৰহণ কৰিছিল কাদম্বিনি গাংগুলীয়ে, যি স্থান বৰ্তমানে ভাৰতৰ পৰা বিভাজন হৈ এতিয়া বাংলাদেশত অৱস্থিত।


১ কৰিন্থীয়া 1:27\nকিন্তু ঈশ্বৰে জ্ঞানৱন্তক লাজ দিবলৈ জগতৰ মূর্খবোৰক মনোনীত কৰিলে আৰু বলৱন্তক লাজ দিবলৈ ঈশ্বৰে জগতৰ দুর্বলবোৰক মনোনীত কৰিলে।\nকিন্তু ঈশ্বৰে মোক মাতৃ-গৰ্ভৰে পৰা বাছি ল’লে আৰু তেওঁৰ অনুগ্ৰহেৰে মোক আমন্ত্ৰণ কৰিলে।\nকিন্তু এতিয়াও, হে যিহোৱা, তুমি আমাৰ পিতৃ; আমি মাটি, তুমি আমাৰ কুমাৰ; আৰু আমি সকলোৱেই তোমাৰ হাতৰ কাৰ্য।\nতোমালোকে ইয়াকে জানা যে, যিহোৱাই ঈশ্বৰ; তেঁৱেই আমাক নিৰ্ম্মাণ কৰিলে, আমি তেওঁৰেই; আমি তেওঁৰ প্ৰজা আৰু তেওঁৰ চৰণীয়া পথাৰৰ মেৰ-ছাগ।\n পাছত তেওঁলোক তাতে থাকোতে, মৰিয়মৰ প্ৰসৱৰ কাল পূৰ্ণ হ’ল। তেওঁ নিজৰ প্রথম পুত্ৰ সন্তান প্ৰসৱ কৰিলে আৰু তেওঁক কাপোৰেৰে মেৰিয়াই দানা পাত্ৰত শুৱাই থলে; কাৰণ অতিথিশালাত তেওঁলোকৰ কাৰণে থকা ঠাই নাছিল।\n আমাৰ প্ৰভু যীচু খ্ৰীষ্টৰ পিতৃ ঈশ্বৰৰ প্রশংসা হওক। তেওঁ স্বর্গীয় ঠাইবোৰত থকা সকলো আত্মিক আশীর্বাদেৰে সৈতে খ্রীষ্টত আমাক আশীর্বাদ কৰিলে। জগত সৃষ্টিৰ পূর্বতে ঈশ্বৰে খ্রীষ্টত বিশ্বাস কৰা সকলক মনোনীত কৰিলে। আমি যেন ঈশ্বৰৰ দৃষ্টিত পবিত্ৰ আৰু নিষ্কলঙ্ক হওঁ, এই কাৰণে তেওঁ আমাক মনোনীত কৰিলে।\n যি কোনোৱে নিজৰ নিৰ্মাণকৰ্ত্তাৰ লগত বাদানুবাদ কৰে, তেওঁৰ সন্তাপ হ’ব! তেওঁ পৃথিবীৰ সকলো মাটিৰ খোলাকটিবোৰৰ মাজৰ এডোখৰ খোলাকটি মাথোন! ‘তুমি কি কৰিছা?’ এই বুলি জানো কুমাৰ জনক মাটিয়ে ক’ব? বা ‘তুমি কি বনাইছা- যেতিয়া তুমি এইটো কৰিছিলা তেতিয়া তোমাৰ অধিকাৰ নাছিল নেকি?’ তাৰ হাত নাই, এই বুলি জানো তোমাৰ সজা বস্তুৱে ক’ব? ‘আপুনি জন্মদাতা ৰূপে কি কৰিছে?’ এই বুলি যি জনে পিতৃক,বা ‘আপুনি কি জন্ম দিছে?’ এই বুলি মহিলাক কয়, তেওঁৰ সন্তাপ হ’ব। ইস্ৰায়েলৰ পবিত্ৰ ঈশ্বৰ জনা, নিৰ্মাণকৰ্ত্তা যিহোৱাই এই কথা কৈছে: আগলৈ হ’ব লগা ঘটনাৰ বিষয়ে,আৰু মোৰ সন্তান সকলৰ বিষয়ে মোক প্রশ্ন কৰিছানে? মোৰ হাতৰ কাৰ্যৰ বিষয়ে কি কৰিম তোমালোকে মোক কৈছানে?’\n তাতে মৰিয়মৰ সেই মঙ্গলবাদ শুনা মাত্রেই, এলীচাবেতৰ গর্ভৰ শিশুটি নাচি উঠিল; আৰু এলীচাবেত পবিত্ৰ আত্মাৰে পূর্ণ হ’ল। তাৰ পাছত এলীচাবেতে বৰ ডাঙৰ মাতেৰে কবলৈ ধৰিলে, “তিৰোতা সকলৰ মাজত তুমি ধন্যা; আৰু তোমাৰ গর্ভফলো ধন্য। মোৰ প্ৰভুৰ মাতৃ যে মোৰ ওচৰলৈ আহিছে, মোৰ এনে সৌভাগ্য কেনেকৈ হ’ল? কিয়নো তোমাৰ মঙ্গলবাদৰ স্বৰ মোৰ কাণত পৰাৰ লগে লগে, মোৰ গর্ভৰ শিশুটি উল্লাসত নাচি উঠিল।\n ঈশ্বৰে এই সকলো কথা ক’লে: “মই যিহোৱা, তোমালোকৰ ঈশ্বৰ, মিচৰ দেশৰ বন্দীঘৰৰ পৰা উলিয়াই অনা তোমালোকৰ ঈশ্বৰ যিহোৱা ময়েই। মোৰ আগত তোমালোকৰ আন কোনো দেৱতা নাথাকক। তোমালোকে নিজৰ বাবে, স্বৰ্গত থকা, অথবা পৃথিবীত থকা, বা পানীৰ তলত থকা কোনো আকৃতিৰ মূৰ্ত্তি নাসাজিবা। সেইবোৰৰ আগত তোমালোকে প্ৰণিপাত নকৰিবা, আৰু সেইবোৰক সেৱাপূজাও নকৰিবা; কাৰণ মই যিহোৱা, তোমালোকৰ ঈশ্বৰ। মই ঈৰ্ষাম্বিত ঈশ্বৰ। মোক ঘৃণা কৰা লোকসকলৰ সন্তানসকলক তেওঁলোকৰ পিতৃসকলৰ অপৰাধৰ শাস্তি মই তৃতীয় চতুৰ্থ পুৰুষলৈকে দিওঁ। কিন্তু মোক প্ৰেম কৰা আৰু মোৰ আজ্ঞা পালন কৰা সকলক মই মোৰ বিশ্বাসযোগ্য চুক্তি হাজাৰ হাজাৰ পুৰুষলৈকে দেখাও। তোমালোকে তোমালোকৰ ঈশ্বৰ যিহোৱাৰ নাম অনৰ্থকৰূপে নলবা; কিয়নো, যি কোনোৱে তেওঁৰ নাম অনৰ্থকৰূপে লয়, যিহোৱাই তেওঁক নিৰ্দ্দোষী নকৰিব। মোৰ উদ্দেশ্যে বিশ্ৰাম-দিন সোঁৱৰণ কৰি পবিত্ৰ কৰিবা। ছয় দিন পৰিশ্ৰম কৰি তোমালোকে সকলো কাৰ্য কৰিবা। কিন্তু সপ্তম দিন তোমালোকৰ ঈশ্বৰ যিহোৱাৰ উদ্দেশ্যে বিশ্ৰাম-দিন। সেই দিনা তোমালোকে, অথবা তোমালোকৰ পুত্র, ছোৱালী, বা তোমালোকৰ দাস, বা দাসী, বা তোমালোকৰ পশু, বা তোমালোকৰ দুৱাৰৰ ভিতৰত থকা বিদেশী, কোনোৱে একো কাম নকৰিবা। কাৰণ, মই যিহোৱাই আকাশ-মণ্ডল, পৃথিৱী, সমুদ্ৰ, আৰু সেইবোৰত থকা সকলোকে ছয় দিনত নিৰ্মাণ কৰিলোঁ, আৰু তাৰ পাছত সপ্তম দিনা বিশ্ৰাম কৰিলোঁ; এই হেতুকে মই যিহোৱাই মোৰ উদ্দেশ্যে বিশ্ৰাম-দিনক আশীৰ্ব্বাদ কৰি পবিত্ৰ কৰিলোঁ। তোমালোকৰ ঈশ্বৰ যিহোৱাই তোমালোকক যি দেশ দিছে, সেই দেশত তোমালোকৰ আয়ুস দীঘল হ’বলৈ, তোমালোকে তোমালোকৰ পিতৃ-মাতৃক সন্মান কৰিবা। নৰ-বধ নকৰিবা।